﻿စ့ၩရၫ Judges 1

1 တၭ ဆၧမၩအၥၭ လၧစယီရှုၫအ့ၫ ၥံၫဝ့ၫ အလးခဲၫ့နီၪ, ၦအံၫစရ့လၭဖိၪ အၪ့စၪ့ ယဟိဝၩတၭ, စံၭဝ့ၫဒၪ, မွဲပလၫ မိဘၪလ့ၩထၪ့ ထၫ့ဒၩဆိၫ ၦကၫနအၫ့ဖိၪ လၧပဂး ဘဲၫၥိၭ အမိဒုၭၥုၭထၫ့ဒၩ အဝ့ၫၥံၪ လဂၩလဲၪ. 2 တၭ ယဟိဝၩ စံၭဝ့ၫဒၪ, စယုဒၫ မိဘၪလ့ၩထၪ့လီၫ. ယိခွါ, ယဖ့ၪလၫ့ယူၭ ထံၫၥံၪခးၥံၪ လၧအဝ့ၫဒၪ အစူၪဖၧၩ့ ယူၭ. 3 တၭ စယုဒၫ စံၭအထၧၫ့ဖုဝဲ စစံမအၧၫ့နီၪ, ဂဲၫထၪ့ လၧယၥိၭ လၧယဆၧဖၭန့ အဖၧၩ့, ဘဲၫၥိၭ ပမိဒုၭၥုၭထၫ့ဒၩ ၦကၫနအၫ့ဖိၪနီၪဆံၭ. တၭ ယဝ့ၫဒၪယီၩ ယမိလ့ၩဆၧ လၧနၥိၭဆ့ လၧနဆၧဖၭန့ဒၪနဝ့ၫ အဖၧၩ့လီၫ. တၭ စစံမအၧၫ့ လ့ၩထၪ့ လၧအၥိၭလီၫ. 4 စယုဒၫ လ့ၩထၪ့ တၭ, ယဟိဝၩ ဖ့ၪလၫ့ ၦကၫနအၫ့ဖိၪ, ၦပံရ့ၭဖိၪလဖၪနီၪ လၧအစူၪဖၧၩ့တၭ, အဝ့ၫၥံၪ ဖ့ၬခွံၬဝ့ၫ လၧဘံဇ့ၭ အဖၧၩ့ ၦၡၩလလၬလီၫ. 5 အဝ့ၫၥံၪ ဒၪန့ စအဒိၫနဲၫဘံဇ့ၭ, လၧဘံဇ့ၭ အဖၧၩ့တၭ, ဒုၭၥုၭထၫ့ဒၩဝ့ၫတၭ, ဖ့ၬခွံၬ ၦကၫနအၫ့ဖိၪ, ဒဲၦပံရ့ၭဖိၪလဖၪလီၫ. 6 အ့ၪမွဲ စအဒိၫနဲၫ ဘံဇ့ၭနီၪ စဲၪ့ဖျိၭဝ့ၫတၭ, အဝ့ၫၥံၪ လီၩ့ဆီးဝ့ၫတၭ, ချုၭန့ဝ့ၫတၭ, ဒၪ့ထ့ၬခွံၬ အစူၪမု ဒဲအခၪ့မုနီၪလီၫ. 7 တၭ စအဒိၫနဲၫ ဘံဇ့ၭနီၪ စံၭဝ့ၫဒၪ, စဎွၩ နွ့ၫဆံၫ လၧအစူၪမု ဒဲ အခၪ့မုဘၪ ဆၧဖ့ၬထၪ့ဝ့ၫနီၪ အၪ့ထုၫ့န့ဆၧ လၧယစပွဲ အဖၫ့လၬလီၫ. ဘဲၫယမၩယူၭ အၥိၭနီၪ, ယွၩဖ့ၪထဲၩ့ ယၧၩ ဘဲၫနီၪအၥိၭဆ့လီၫ. တၭ အဝ့ၫၥံၪ ဂဲၫဆိၬ အဝ့ၫ လၧယရုစလံၫ့တၭ, ၥံၫဝ့ၫ ထီးနီၪလီၫ. 8 ၦယုဒၫဖိၪ ဒုၭဆၧထၫ့ဒၩ ယရုစလံၫ့ယူၭတၭ, မၩန့ယူၭဝ့ၫ ဒဲဖ့ၬခွံၬဝ့ၫ လၧနၭအနါတၭ, ဆူၭထၪ့ ဒိၩ့နီၪ လၧမ့ၪလီၫ. 9 လၧခဲၫ့ထဲၩ့တၭ ၦယုဒၫဖိၪ လ့ၩလၩ့ဒုၭ ဆၧထၫ့ဒၩ ၦကၫနအၫ့ဖိၪ လၧအအီၪ လၧခိၪလီၩ့ ထိၩ့ချိၬ, ဒဲလၧမုခံၫ့လခီၫ, ဒဲလၧဆၧဒၩဖၧၩ့လီၫ. 10 တၭ စယုဒၫ လ့ၩထၪ့ ထၫ့ဒၩ ၦကၫနအၫ့ဖိၪ လၧအအီၪ လၧဟံဘြၧၫ့ အဖၧၩ့ (လၧအၥၫ့နီၪ ဟံဘြၧၫ့အမံၩ့မွဲ ကၧၫယၭအၫဘၫ) တၭ အဝ့ၫၥံၪ ဖ့ၬၥံၫခွံၬ စၡံၡဲၫ, ဒဲစအယဲမၫ့, ဒဲစတၫလမ့ၫလီၫ. 11 အဝ့ၫဒၪ စဲၪ့ထၪ့ခွံၬ ထီးနီၪ ထၫ့ဒၩ ၦဒံဘၧၫဖိၪတၭ, (လၧအၥၫ့နီၪ ဒံဘၧၫ အမံၩ့မွဲ ကၧၫယၭစံဖၧၫ လီၫ.) 12 စကၫလ့ၭ စံၭဝ့ၫဒၪ, ၦလၧအဖ့ၬ ကၧၫယၭစံဖၧၫ ဒဲမၩန့ဝ့ၫ လဂၩဂၩနီၪတၭ, ယမိဖ့ၪလၫ့ အဝ့ၫ လၧယဖိၪမုၪ နးအၭစၫ လၧအမၫ အဂးလီၫ. 13 တၭ စကၫလ့ၭအဖု စကံနၭ အဖိၪခွၫ စအီၭ၁နံၫအ့လၭနီၪ မၩန့ဝ့ၫတၭ, အဝ့ၫဒၪ ဖ့ၪလၫ့ အဖိၪမုၪ နးအၭစၫ လၧအမၫ အဂးလီၫ. 14 ထီးၦမုၪနီၪ ဂဲၫလၧအအီၪတၭ ဆၧမၩအၥၭ လၧအထိၪဂဲၩဝ့ၫ, ဘဲၫၥိၭ အမိအၪ့ကံၩ့ အဖါ ဖ့ၪလၫ့ ဂၪ့ခိၪအဝၩ့ နးစီၪ့တၭ; မွဲအစဲၪ့လၩ့ခွံၬဝ့ၫ လၧအကၥ့ၪယီၩ့ အလီၩ့ တၭ, စကၫလ့ၭ စံၭဝ့ၫ, ဘၪနၥၭ လၧဆၧနီၪလမံၩ့လဲၪ. 15 တၭ အဝ့ၫနီၪ စံၭဝ့ၫ, ဖ့ၪလၫ့ယၧၩ လၧဆၧဆိၪဂ့ၩဆံၭ. အဂဲးဘဲၫယီၩ နဖ့ၪလၫ့ယူၭယၧၩ လၧဂၪ့ခိၪ လၧမုခံၫ့လခီၫယူၭ. ဖ့ၪလၫ့ယၧၩဆ့ လၧထံၫထၪ့ဖျိၭလဖၪဆံၭ. တၭ စကၫလ့ၭ ဖ့ၪလၫ့ဝ့ၫ လၧထံၫထၪ့ဖျိၭ လၧထၭလခီၫ, ဒဲလၧထံၫထၪ့ဖျိၭ လၧလၬလခီၫလဖၪနီၪလီၫ. 16 တၭ ၦကံၫ့နဲၭဖိၪ, စမိစ့ၭ အမံၩ့ၡါလဂၩ အဖိၪလဖၪ, စဲၪ့ထၪ့ခွံၬ လၧၥံၪ့စီၩ့မလီၫ့ အဒိၩ့ လၧၦယုဒၫဖိၪလဖၪ အၥိၭ, လ့ၩဝ့ၫ လၧယုဒၫ အၡါမုနၧၫ့ဖၫ လၧအအီၪ လၧအၫရၭ အမုခံၫ့လခီၫတၭ, အဝ့ၫၥံၪ လ့ၩအီၪဝ့ၫ လၧၦခမျၧး အကျၩလီၫ. 17 စယုဒၫ လ့ၩဝ့ၫ လၧအထၧၫ့ဖုဝဲ စစံမအၧၫ့ အၥိၭ တၭ, အဝ့ၫၥံၪနီၪ ဖ့ၬခွံၬ ၦကၫနအၫ့ဖိၪ လၧအအီၪဝ့ၫ လၧဇံဖၭ အဖၧၩ့တၭ, မၩဂၭဂီၩ့ဝ့ၫလူၬလီၫ. တၭ ဒိၩ့အမံၩ့မွဲ ဟီမၫလီၫ. 18 စယုဒၫ မၩန့ ဂၫဇၫဆ့ ဒဲအနဲၩ့ထံၭ, ဒဲအၭစလၧၫ့ ဒဲအနဲၩ့ထံၭ, ဒဲအ့ကြၧၫ့ ဒဲအနဲၩ့ထံၭနီၪလီၫ. 19 ယဟိဝၩ အီၪက့ၪဝ့ၫ လၧစယုဒၫ အၥိၭတၭ, နၫ့ထၪ့ခွံၬ ၦခိၪလီၩ့ဖိၪလီၫ. အ့ၪမွဲ လၧဆၧဒၩဖၧၩ့နီၪ နၫ့ထၪ့ခွံၬဝ့ၫ ၥ့ၪအ့ၬ. အဂဲးဘဲၫယီၩ အဝ့ၫၥံၪ အီၪလၧအလဲၪ့ၥုၭထၭလီၫ. 20 တၭ အဝ့ၫၥံၪ ဖ့ၪလၫ့ ဟံဘြၧၫ့ လၧစကၫလ့ၭ, ဘဲၫစမိစ့ၭ စံၭဝ့ၫ အၥိၭနီၪလီၫ. တၭ အဝ့ၫဒၪ နၫ့ထၪ့ခွံၬ စအၫနၭ အဖိၪခွၫ ၥၧၫ့ဂၩလီၫ. 21 တၭ ၦဘံၪ့ယမံၫ့ဖိၪ နၫ့ထၪ့ခွံၬ ၦယ့ဘုၫဖိၪ လၧအအီၪဝ့ၫ လၧယရုစလံၫ့ အဖၧၩ့အ့ၬ. အ့ၪမွဲ ၦယ့ဘုၫဖိၪ အီၪဝ့ၫ လၧၦဘံၪ့ယမံၫ့ဖိၪၥံၪ အကျၩ လၧယရုစလံၫ့ အဖၧၩ့ ခီးမုဆၫလနံၩယီၩလီၫ. 22 တၭ စယိၥၭ အၡၩဂံၪ့ဖိၪ လ့ၩထၪ့ ထၫ့ဒၩဆ့ ဘ့၁လၭ တၭ, ယဟိဝၩ အီၪလၧအဝ့ၫၥံၪ အၥိၭလီၫ. 23 တၭ စယိၥၭ အၡၩဂံၪ့ဖိၪ အၪ့မၧၫ့လၩ့ ၦလ့ၩယိၥူၪ ဘ့၁လၭလီၫ. တၭ လၧအၥၫ့ဒိၩ့နီၪ အမံၩ့မွဲ လုဇၭလီၫ. 24 ၦလ့ၩယိၥူၪဆၧလဖၪနီၪ ဒၪဘၪ ၦလဂၩ ဂဲၫထၪ့ လၧဒိၩ့ဖၧၩ့တၭ, အဝ့ၫၥံၪ စံၭၦလဂၩနီၪ, ဒုၭနဲၪလါပၧၩ လၧဆၧလ့ၩနုၬ လၧဒိၩ့ဖၧၩ့အလးနီၪဆံၭ; တၭ ပမိမၩ နၧၩ လၧဆၧယၫ့ၥၭလီၫ. 25 အဝ့ၫလဂၩ ဒုၭနဲၪ အဝ့ၫၥံၪ လၧဆၧလ့ၩနုၬ လၧဒိၩ့ဖၧၩ့အလးတၭ, အဝ့ၫၥံၪ ဖ့ၬခွံၬ ဒိၩ့နီၪ လၧနၭအနါလီၫ. အ့ၪမွဲ ၦလဂၩနီၪ, ဒဲအဂံၪ့ဒီၪ့ဖိၪ ထီးအလူၬနီၪ ဖျါခွံၬဝ့ၫလီၫ. 26 တၭ ၦလဂၩနီၪ လ့ၩဝ့ၫ လၧၦဟံၥၭဖိၪ အခးဖၧၩ့တၭ မၩကဲၪထၪ့ ဒိၩ့လဒိၩ့ တၭ ကိၭဝ့ၫအမံၩ့ လၧလုဇၭလီၫ. အနီၪမွဲအမံၩ့ ခီးမုဆၫလနံၩယီၩလီၫ. 27 တၭ ၦအီၪဝ့ၫ လၧဘ့ၭ၁ၡံအၫ့ ဒဲအတဝၫ့လဖၪ, တၫအၫနၭ ဒဲအတဝၫ့လဖၪ, ဒဲၦအီၪလၧဒီၫ ဒဲအတဝၫ့လဖၪ, ဒဲၦအီၪလၧအံဘျံၫ့ ဒဲအတဝၫ့လဖၪ, ဒဲၦအီၪလၧမဂံၭဒိၫ ဒဲအတဝၫ့လဖၪ စမနၭစ့ၫ နၫ့ထၪ့ခွံၬဝ့ၫဆ့အ့ၬ. တၭ ၦကၫနအၫ့ဖိၪ အီၪဒၪဆၧ လၧထံၫၥံၪခးၥံၪ အဖၧၩ့ နီၪလီၫ. 28 ထီးအံၫစရ့လၭ ဆီၪ့ထၪ့တၭ, ဆၧမၩအၥၭ လၧအအၪ့မၧၫ့ ၦကၫနအၫ့ဖိၪၥံၪ ဖ့ၪလၫ့ အခီၫ့တၭ, နၫ့ထၪ့ခွံၬ အဝ့ၫၥံၪ တၡါအ့ၬ. 29 တၭ စအံဖြံၫ့ နၫ့ထၪ့ခွံၬ ၦကၫနအၫ့ဖိၪ အီၪဝ့ၫ လၧဂံဇၧၫအဖၧၩ့နီၪ ဆ့အ့ၬ. အ့ၪမွဲ ၦကၫနအၫ့ဖိၪ အီၪဝ့ၫ လၧဂံဇၧၫ အဖၧၩ့ လၧအဝ့ၫၥံၪအကျၩလီၫ. 30 တၭ စဇ့ၭဘလၧၫ့ နၫ့ထၪ့ခွံၬ ၦအီၪဝ့ၫ လၧကံတြၧၫ့ အဖၧၩ့, ဒဲၦအီၪဝ့ၫ လၧနဟၫလလၭ အဖၧၩ့ဆ့အ့ၬ. အ့ၪမွဲ ၦကၫနအၫ့ဖိၪ အီၪဝ့ၫလၧအကျၩတၭ ကဲၪထၪ့ ၦဘၪဖ့ၪလၫ့အခီၫ့လီၫ. 31 ၦအီၪဝ့ၫ လၧအၭကိၫ အဖၧၩ့, ဒဲလၧဇဲဒၧၫ့ အဖၧၩ့, ဒဲလၧအၫလၭ အဖၧၩ့, ဒဲလၧအၭဇံၭ အဖၧၩ့, ဒဲလၧဟ့ၫလဘၫ အဖၧၩ့, ဒဲလၧအၫဖၭ အဖၧၩ့, ဒဲလၧရံဟီၭ အဖၧၩ့နီၪ, စအၭၡၧၫ နၫ့ထၪ့ခွံၬဝ့ၫ ဆ့အ့ၬ. 32 အ့ၪမွဲ ၦအၭၡၧၫဖိၪ အီၪဝ့ၫ လၧၦကၫနအၫ့ဖိၪ, ၦခးဖိၪအကျၩနီၪလီၫ. အဂဲးဘဲၫယီၩ မွဲအနၫ့ထၪ့ခွံၬဝ့ၫအ့ၬ. 33 ၦအီၪဝ့ၫ လၧဘ့ၭ၁ၡံမ့ၭ အဖၧၩ့, ဒဲၦအီၪဝ့ၫ လၧဘ့ၭ၁နၭ အဖၧၩ့နီၪ; စနၭ၁လဲၫ နၫ့ထၪ့ခွံၬ ဆ့အ့ၬ. မွဲအအီၪဝ့ၫ လၧၦကၫနအၫ့ဖိၪ, ၦခးဖိၪအကျၩနီၪလီၫ. မွဲလါနၫ့ ၦအီၪဝ့ၫ လၧဘ့ၭ၁ၡံမ့ၭ အဖၧၩ့, ဒဲၦအီၪဝ့ၫ လၧဘ့ၭ၁နၭ အဖၧၩ့လဖၪနီၪ ကဲၪထၪ့ ၦဖ့ၪလၫ့အခီၫ့ လၧအဝ့ၫၥံၪ အစူၪဖၧၩ့လီၫ. 34 တၭ ၦအၫမိၫဖိၪ အၪ့မၧၫ့ဆီၪ့ ၦဒၫ့ဖိၪ လ့ၩထၪ့ လၧခိၪလီၩ့ ထိၩ့ချိၬအကျၩလီၫ. အဂဲးဘဲၫယီၩ မွဲအဖ့ၪလၫ့ အဝ့ၫၥံၪ ဂဲၫလၩ့ လၧဆၧဒၩဖၧၩ့အ့ၬ. 35 အ့ၪမွဲ ၦအၫမိၫဖိၪ အီၪဒၪဆၧ လၧခိၪလီၩ့ ဟံရ့ၭ လၧအၭဇလၧၫ့ အဖၧၩ့, ဒဲလၧၡအၫလဘံၫ့ အဖၧၩ့လီၫ. မွဲလါနၫ့ စယိၥၭ အၡၩဂံၪ့ဖိၪအစူၪ မၩနၧၩ့မၩစၪဝ့ၫတၭ, အဝ့ၫၥံၪ ကဲၪထၪ့ ၦဖ့ၪလၫ့အခီၫ့လီၫ. 36 တၭ ၦအၫမိၫဖိၪ အခးနဲၩ့ထံၭနီၪ အီၪဝ့ၫ လၧဆၧဂဲၫထၪ့ လၧအၭရဘံၫ့ လၧဒိၩ့(စ့လၫ) ထၪ့ဝ့ၫ လၧထၭလခီၫနီၪလီၫ.

1 ယဟိဝၩ အၥီၫ့လဂၩနီၪ ဂဲၫထၪ့ လၧဂံလဂၫလၭ ဖိးလၧဘိခံၫ့တၭ, စံၭဝ့ၫဒၪ, ယဒုၭစဲၪ့ထၪ့ခွံၬ နၥံၪ လၧအံဇံၭ အဖၧၩ့တၭ, ယဒုၭဂဲၫနုၬ နၥံၪ လၧထံၫၥံၪခးၥံၪ အဖၧၩ့ လၧယဆိၪလၩ့ယၥၭ လၧနၥံၪအဖါလဖၪ လၧအဂဲးအကၠီၪ့တၭ, ယစံၭ ယမိမၩဂၭဂီၩ့ ယဆၧအုၩ့လၩ့ လၧနၥံၪ နးဆိၭအ့ၬ. 2 တၭ နၥံၪ မၩဘၪ ဆၧအုၩ့လၩ့ လၧၦအီၪဝ့ၫ လၧခးဖၧၩ့ယီၩ လၩလါဆ့အ့ၬ. နၥံၪ ဘၪမၩလၩ့ဎီးခွံၬ အဝ့ၫၥံၪ အဆၧလုလးလီၫ. မွဲလါနၫ့ နၥံၪ ခိၭနၪ ယလူအ့ၬ. 3 မွဲဘၪနီၫ နၥံၪ မၩ ဆၧယီၩလဲၪ. မၩအၥၭဘဲၫနီၪတၭ ယစံၭဆ့ ယနၫ့ထၪ့ခွံၬ အဝ့ၫၥံၪ လၧနၥံၪ အမ့ၬယၫအ့ၬ. အဝ့ၫၥံၪ မိကဲၪထၪ့ ဆၧဆူၪ လၧနၥံၪအဂုၬဖၩ အဖၧၩ့, ဒဲအဝ့ၫၥံၪ အယွၩလဖၪနီၪ မိကဲၪထၪ့ ဆၧဖျံၩခွၩ့ လၧနၥံၪ အဂးလီၫ. 4 ထီးယဟိဝၩအၥီၫ့ ချဲၩ့ ဆၧချဲၩ့နီၪ လၧၦအံၫစရ့လၭဖိၪ ထီးအလူၬတၭ, ဆၧမၩအၥၭ လၧၦခမျၧး ကိၭၡၭထၪ့ လၧအလူတၭ ဂၪ့ဝ့ၫလီၫ. 5 အဝ့ၫၥံၪ ကိၭဆၧအလးနီၪ အမံၩ့ ဘိခံၫ့တၭ, အဝ့ၫၥံၪ လုထၪ့ဆၧ လၧယဟိဝၩ ထီးနီၪလီၫ. 6 လၧစယီရှုၫအ့ၫ ကွဲၪဖျါခွံၬ ၦခမျၧးနီၪ ဂီၩ့တၭ, အံၫစရ့လၭဖိၪ လ့ၩ လဂၩလၧအဆၧန့ၥၫ, လဂၩလၧအဆၧန့ၥၫ, ဘဲၫၥိၭ အမိန့ဘၪ ထံၫၥံၪခးၥံၪနီၪလီၫ. 7 တၭ ၦခမျၧး မၩ ယဟိဝၩအဆၧ လၧစယီရှုၫအ့ၫ အမုနံၩလဖၪ ထီးအလူၬ အဖၧၩ့, ဒဲလၧၦၥုၪ့က့ၭၥၭၡါ လၧအမၧၫ့ဒံၭ လၧစယီရှုၫအ့ၫ အလးခဲၫ့ အမုနံၩ ထီးအလူၬ အဖၧၩ့ နီၪ, လၧအဒၪဘၪ ယဟိဝၩ အဆၧမၩဖၭဒိၪလဖၪ လၧအမၩဝ့ၫ လၧအံၫစရ့လၭ အဂး ထီးအလူၬ အဖၧၩ့လီၫ. 8 ယဟိဝၩ အခ့ၫအၡၩ စနိၫ့ အဖိၪခွၫ စယီရှုၫအ့ၫ အၥၭၡါ အနံၪ့ လယၩလဆံၫတၭ, ၥံၫဝ့ၫလီၫ. 9 တၭ အဝ့ၫၥံၪ ခုၪ့လၩ့ဘၧၩ့ခွံၬဝ့ၫ လၧအဆၧန့ၥၫ အခးနဲၩ့ လၧတံၫမနၭဟံရ့ၭ လၧအအီၪ လၧခိၪလီၩ့ အံဖြံၫ့ အလီၩ့ လၧခိၪလီၩ့ ဂၫအၭ အမုဖၩလခီၫနီၪလီၫ. 10 တၭ ၦလဆိၩ ထီးအလူၬနီၪ ဘၪ ဆၧအီၪက့ၪကီၪ့ဝ့ၫ လၧအဖါလဖၪဆ့ လီၫ. တၭ ၦအဂူၫဂၩလဆိၩ အီၪထၪ့ လၧအလးခဲၫ့ လၧအလၥ့ၪယၫဘၪ ယဟိဝၩ ဒဲအဆၧမၩ လၧအမၩဝ့ၫ လၧအံၫစရ့လၭ အဂးနီၪလီၫ. 11 ၦအံၫစရ့လၭဖိၪ မၩ ဆၧအၧၩ့ လၧယဟိၩ အမ့ၬယၫတၭ, မၩ ဘၫအလၭၥံၪအဆၧလီၫ. 12 အဝ့ၫၥံၪ စဲၪ့ဒၪ ယဟိဝၩ အဝ့ၫၥံၪအဖါလဖၪအယွၩ လၧအဒုၭစဲၪ့ထၪ့ခွံၬဝ့ၫ လၧအံဇံၭ အဖၧၩ့တၭ, ဖိၬ ယွၩအဂူၫဂၩလဖၪအခဲၫ့ ၦခမျၧး လၧအအီၪဝၬဖီၩ့ဝ့ၫ အယွၩလဖၪ, ဒဲဘိၪ့ထၪ့ဘၩထၪ့ဝ့ၫ, ဒဲမၩၥၭထၪ့ ယဟိဝၩ လီၫ. 13 အဝ့ၫၥံၪ စဲၪ့ဒၪ ယဟိဝၩတၭ, မၩ ဘၫအလၭ ဒဲအၭၡတြီၭ အဆၧလီၫ. 14 ယဟိဝၩ အၥၭထၪ့ခဲၩထၪ့ဘၪ အံၫစရ့လၭတၭ ဖ့ၪလၫ့ခွံၬဝ့ၫ လၧၦအၪ့ဂူၬန့ဆၧ အစူၪဖၧၩ့ လၧအအၪ့ဂူၬန့ဆၧတၭ အၪ့ဆၫခွံၬ အဝ့ၫၥံၪ လၧအဒုၪအဒၩ အီၪဝၬဖီၩ့ဝ့ၫလဖၪ အစူၪဖၧၩ့တၭ, အဝ့ၫၥံၪ ဆၧၫ့ထုၪ့ လၧအဒုၪအဒၩ အမ့ၬယၫ ၥ့ၪလၧၩ့အ့ၬ. 15 တၭ ထီးဒၪ အဝ့ၫၥံၪ လ့ၩဆၧ လစီၪ့လါလါနီၪ, ယဟိဝၩအစူၪ ထၫ့ဒုၪဒၩဝ့ၫ လၧဆၧအၧၩ့ အဂး ဘဲၫယဟိဝၩ စံၭယူၭဝ့ၫ အၥိၭနီၪ, ဒဲဘဲၫယဟိဝၩ ဆိၪလၩ့ယူၭအၥၭ လၧအဝ့ၫၥံၪ အဂဲး အၥိၭနီၪတၭ, အဝ့ၫၥံၪ အၥုၪ့ခိအၥၭဝီၩ ဒိၪမၬလီၫ. 16 မွဲလါနၫ့ ယဟိဝၩ ဒုၭအီၪထၪ့ ၦစ့ၩရၫ့ဆၧလဖၪ လၧအမၩဖီၩ့ဖျ့ၭဝ့ၫ လၧၦလၧအအၪ့ဂူၬန့ အဆၧလဖၪ အစူၪဖၧၩ့လီၫ. 17 မွဲလါနၫ့တၭ အဝ့ၫၥံၪ ခိၭနၪ ၦစ့ၩရၫ့ဆၧအလူ ဆ့အ့ၬ. အ့ၪမွဲ လ့ၩမၩမၪထွ့ၫ ယွၩအဂူၫဂၩလဖၪ အခဲၫ့ လၧအၥၭလဲးၥၭဘျၪတၭ, ဘိၪ့ထၪ့ဘၩထၪ့ အဝ့ၫၥံၪတၭ, ကၠၪပဲၩခွံၬအၥၭ ချဲၫ့ချဲၫ့ လၧဖၧၩ့ၥၭ လၧအဖါလဖၪ ဖိၬဝ့ၫ ဒဲခိၭနၪ ယဟိဝၩ အဆၧမၪလူၬလီၫ. တၭ အဝ့ၫၥံၪ မၩဆၧ ဘဲၫနီၪအ့ၬ. 18 ထီးယဟိဝၩ ဒုၭအီၪထၪ့န့ ၦစ့ၩရၫ့ဆၧလဖၪ လၧအဝ့ၫၥံၪ အဂးတၭ, ယဟိဝၩ အီၪလၧၦစ့ၩရၫ့ဆၧနီၪ အၥိၭတၭ, မၩဖီၩ့မၩဖျ့ၭ အဝ့ၫၥံၪ လၧအဒုၪအဒၩ အစူၪဖၧၩ့ လၧၦစ့ၩရၫ့ဆၧ အမုနံၩ ထီးအလူၬ အထးဖၧၩ့နီၪလီၫ. အဂဲးဘဲၫယီၩ ယဟိဝၩ နီၫ့ယါလၩ့ထဲၩ့ အၥၭ လၧအဝ့ၫၥံၪ အဆၧဂၪ့အုၩဂၪ့ထိၬ အကၠီၩ့ လၧအအီၪ လၧၦမၩအၧၩ့မၩၥၫ့ ဒဲမၩခိမၩဝီၩဝ့ၫ အကၠီၩ့လီၫ. 19 ထီးၦစ့ၩရၫ့ဆၧ လဂၩနီၪ ၥံၫဝ့ၫ အလးခဲၫ့တၭ, ဆၧမၩအၥၭ လၧအဝ့ၫၥံၪ ထဲၩ့ထဲၩ့တၭ, မၩၥၭလိၪလၩ့အၥၭ နၭနဲၪ့ အဖါလဖၪ, လၧအလ့ၩဖိၬ ယွၩအဂူၫဂၩလဖၪ အခဲၫ့ ဘဲၫၥိၭ အမိမၩ အဆၧ, ဒဲဘိၪ့ထၪ့ဘၩထၪ့ဝ့ၫတၭ, လၧအမၩ အဆၧဒၪဝ့ၫ မွဲဂ့ၩ, ဒဲလၧအမၩနၧၫ့ထၧၫ့အၥၭနီၪ မွဲဂ့ၩ, အီၪထီခွံၬဝ့ၫအ့ၬ. 20 ယဟိဝၩ အၥၭထၪ့ခဲၩထၪ့ဘၪ အံၫစရ့လၭတၭ, စံၭဝ့ၫဒၪ, မွဲၦခမျၧးယီၩ လၨၪခၫ့ဖၬ ယဆၧအုၩ့လၩ့ လၧယမၪလူၬ အဖါလဖၪ, ဒဲလခိၭနၪဘၪ ယလူအကၠီၩ့ တၭ, 21 စူၩယၫလခီၫနီၪ ၦဆၨၩလဖၪ လၧစယီရှုၫအ့ၫ လၧအၥံၫအထီ အီၪက့ၪလၩ့ထးဝ့ၫလဖၪနီၪ ယမိနၫ့ထၪ့ခွံၬလၧၩ့ လၧအဝ့ၫၥံၪ အမ့ၬယၫဆ့အ့ၬ. 22 ဘဲၫၥိၭ လၧအဝ့ၫၥံၪ အကၠီၩ့နီၪ, ယမိမၩခွါ အံၫစရ့လၭ; လၧအမိ ထီးန့ ယဟိဝၩအဖၧၩ့ၥၭ လၧအမိဖိၬဝ့ၫ ဘဲၫအဝ့ၫၥံၪအဖါလဖၪ မၩဝ့ၫ အၥိၭနီၪဧၪ, လထီးန့ဘၪဧၪ, နီၪလီၫ. 23 မၩအၥၭဘဲၫနီၪတၭ, ယဟိဝၩ အီၪက့ၪလၩ့ထး ၦအဆၨၩလဖၪ နၫ့ထၪ့ခွံၬဝ့ၫ ချဲၫ့ချံၭအ့ၬ, တၭမွဲ အဖ့ၪလၫ့ခွံၬ အဝ့ၫၥံၪ လၧစယီရှုၫအ့ၫ အစူၪဖၧၩ့ဆ့အ့ၬ.

1 တၭ ၦဆၨၩလဖၪ လၧယဟိဝၩ အီၪက့ၪလၩ့ထး ဘဲၫၥိၭ အမိမၩခွါ အံၫစရ့လၭ လၧအဝ့ၫၥံၪ အကၠီၩ့မွဲ အယီၩ, ကယဲ ၦလၧအလၥ့ၪယၫဘၪ ကၫနအၫ့ အဆၧဒုၭၥုၭ ထီးအလူၬ; 2 ဘဲၫၥိၭ ၦအံၫစရ့လၭဖိၪ အဆိၩလဖၪ မိၥ့ၪယၫ, ဒုၭမၩလိၪ အဝ့ၫၥံၪ လၧဆၧဒုၭၥုၭ, န့ၫ ၦလၧအလၥ့ၪယၫဝဲၩဘၪဝ့ၫ လၧအၥၫ့နီၪလီၫ. 3 ၦဖလံၡၫဖိၪ အၦဒိၪ ယဲဂၩ, ဒဲၦကၫနအၫ့ဖိၪ ထီးအလူၬ, ဒဲၦစဲဒၧၫ့ဖိၪၥံၪ, ဒဲၦဟံဝဲၫဖိၪၥံၪ လၧအအီၪဝ့ၫ လၧခိၪလီၩ့ လ့ၭဘနၧၫ့ အလီၩ့, လၧခိၪလီၩ့ ဘၫအလၭဟၧမၧၫ့ ဖိးလၧဆၧလ့ၩနုၬ လၧဟၫမၭလီၫ. 4 အဝ့ၫၥံၪ အီၪဝ့ၫ ဘဲၫၥိၭ အမိမၩခွါ အံၫစရ့လၭ လၧအမိခိၭနၪ ယဟိဝၩ အဆၧမၪလူၬ လၧအမၪလူၬ အဖါလဖၪ လၧစမိစ့ၭ အစူၪဖၧၩ့ဧၪ, လခိၭနၪဘၪဧၪနီၪ, ဘဲၫၥိၭ အမိၥ့ၪယၫလီၫ. 5 ၦအံၫစရ့လၭဖိၪ အီၪဝ့ၫ လၧၦကၫနအၫ့ဖိၪ, ၦဟံၥၭဖိၪ, ဒဲၦအၫမိၫဖိၪ, ဒဲၦဂၧရ့ၭဖိၪ, ဒဲၦဟံဝဲၫဖိၪ, ဒဲၦယ့ဘုၫဖိၪ အကျၩနီၪလီၫ. 6 တၭ အဝ့ၫၥံၪ မၩန့ ၦၡၩၥံၪနီၪ အဖိၪမုၪလဖၪ လၧအမၫ, ဒဲဖ့ၪလၫ့ အဖိၪမုၪဒၪဝ့ၫလဖၪ လၧအဝ့ၫၥံၪ အဖိၪခွၫလဖၪနီၪတၭ, မၩ အဝ့ၫၥံၪအယွၩလဖၪ အဆၧမၩလီၫ. 7 တၭ ၦအံၫစရ့လၭဖိၪ မၩ ဆၧအၧၩ့ လၧယဟိဝၩ အမ့ၬယၫ, ဒဲၥၭနၪ့ခွံၬ ယဟိဝၩ အဝ့ၫၥံၪအယွၩတၭ, မၩ ဘၫအလၭၥံၪ ဒဲအၭၡတြီၭ အဆၧမၩလီၫ. 8 မၩအၥၭဘဲၫနီၪတၭ, ယဟိဝၩ အၥၭထၪ့ခဲၩထၪ့ဘၪ အံၫစရ့လၭတၭ, အၪ့ဆၫခွံၬ အဝ့ၫၥံၪ လၧမ့စိၫပတ့မၠၫ အစဎွၩ ခုၡၫ့ရံၭၡၥ့အံၫ့ အစူၪဖၧၩ့တၭ, ၦအံၫစရ့လၭဖိၪ မၩ စခုၡၫ့ရံၭၡၥ့အံၫ့ အဆၧမၩနီၪ ဎိၭနံၪ့လီၫ. 9 ထီးၦအံၫစရ့လၭဖိၪ ကိၭထၪ့ ယဟိဝၩတၭ, ယဟိဝၩ ဒုၭအီၪထၪ့ ၦမၩဖီၩ့ဖျ့ၭဆၧ လဂၩ လၧၦအံၫစရ့လၭဖိၪ အဂး, လၧအမၩဖီၩ့ဖျ့ၭ အဝ့ၫၥံၪ, စကၫလ့ၭအဖု စကၫနၭ အဖိၪခွၫ စအီၭ၁နံၫအ့လၭနီၪလီၫ. 10 ယဟိဝၩ အၥၭအီၪထၪ့ လၧအဝ့ၫဒၪ အလီၩ့တၭ, အဝ့ၫနီၪ စ့ၩရၫ့ အံၫစရ့လၭတၭ, လ့ၩထၪ့ဒုၭၥုၭတၭ, ယဟိဝၩ ဖ့ၪလၫ့ခွံၬ မ့စိၫပတ့မၠၫ အစဎွၩ ခုၡၫ့ရံၭၡၥ့အံၫ့ လၧအစူၪဖၧၩ့ တၭ, အဝ့ၫဒၪအစူၪ မၩစၪ စခုၡၫ့ရံၭၡၥ့အံၫ့လီၫ. 11 တၭ ထံၫၥံၪခးၥံၪနီၪ အီၪပွံၭ အနံၪ့ လံဆံၫ, တၭ စကၫနၭ အဖိၪခွၫ စအီၭ၁နံၫအ့လၭနီၪ ၥံၫဝ့ၫလီၫ. 12 ၦအံၫစရ့လၭဖိၪ မၩဒီၭ ဆၧအၧၩ့ လၧယဟိဝၩ အမ့ၬယၫတၭ, ယဟိဝၩ ဒုၭဆီၪ့ထၪ့ မိအၭ အစဎွၩ အ့ၭဂလၧၫ့ ထၫ့ဒၩ အံၫစရ့လၭလီၫ. အဂဲးဘဲၫယီၩ အဝ့ၫၥံၪ မၩ ဆၧအၧၩ့ လၧယဟိဝၩ အမ့ၬယၫ အကၠီၩ့လီၫ. 13 အဝ့ၫဒၪ ဒုၭအီၪကီၪ့ ၦအၫမၧၫ့ဖိၪ, ဒဲၦအၫမလ့ၭဖိၪတၭ, လ့ၩကျီၪ့ခွံၬ အံၫစရ့လၭဖိၪတၭ, မၩန့ ၥံၪ့စီၩ့မလီၫ့ အဒိၩ့နီၪလီၫ. 14 တၭ ၦအံၫစရ့လၭဖိၪ မၩ မိအၭ အစဎွၩ အ့ၭဂလၧၫ့ အဆၧမၩ လဆံၫဎိၭနံၪ့လီၫ. 15 ထီးၦအံၫစရ့လၭဖိၪ ကိၭထၪ့ လၧယဟိဝၩတၭ, ယဟိဝၩ ဒုၭအီၪထၪ့ ၦလၧအမၩဖီၩ့ဖျ့ၭဆၧ လဂၩ လၧအဝ့ၫၥံၪ အဂး, ၦဘံၪ့ယမံၫ့ဖိၪ, ၦမၩဆၧလၧစူၪစ့ၪၥ့ၪ, စဂ့ရၫ အဖိၪခွၫ စအ့ဟၧၭလီၫ. တၭ ၦအံၫစရ့လၭဖိၪ ဖ့ၪယူ လၬဆီၪ့ လၧအဝ့ၫဒၪ အစူၪဖၧၩ့ လၧမိအၭ အစဎွၩ အ့ၭဂလၧၫ့နီၪလီၫ. 16 တၭ စအ့ဟၧၭ မၩကဲၪထၪ့ နၭ လၧအနါအဲၪ့ နံၫခီၫလူၬ လဘံၪ့ လၧအနၫ့ဆါ အဂး, အထီၫ လဖျါတၭ, စၧၩ့ထၬဝ့ၫ လၧအကံၪဒူၪ အထွ့ၪလခီၫ အလီၩ့ လၧအကီၩ့အၥိၭ အဖၫ့လၬလီၫ. 17 တၭ အဝ့ၫ လ့ၩဆိၬ လၬဆီၪ့နီၪ လၧမိအၭ အစဎွၩ အ့ၭဂလၧၫ့ အအီၪ လီၫ. တၭ စအ့ၭဂလၧၫ့နီၪ မွဲၦအဘီၪ့ ဒိၪမၬလီၫ. 18 တၭ ထီးအဖ့ၪလၫ့ လၬဆီၪ့ ဂီၩ့တၭ, ဖျါခွံၬ ၦလၧအဆိၬလၬဆီၪ့လဖၪနီၪလီၫ. 19 အ့ၪမွဲ အနၫ့ဆါဒၪဝ့ၫနီၪ ကၠၪခွံၬအၥၭ လၧဆၧဂၩ့ဆၧဖၪ့ လၧဂံလဂၫလၭ အနဲၩ့တၭ, စံၭဝ့ၫဒၪ, ယအီၪလၧဆၧချဲၩ့ၥူၪ လထံၪ လၧနဂး, စဎွၩ ဧ့, တၭ အဝ့ၫဒၪစံၭ, အီၪလၩ့မါပံၭဆံၭ; တၭ ၦလၧအဆၧၫ့ထုၪ့ လၧအနဲၩ့ထံၭနီၪ စဲၪ့ထၪ့ခွံၬဝ့ၫ လၧအအီၪ ထီးအလူၬလီၫ. 20 စအ့ဟၧၭ ဂဲၫလၧအအီၪတၭ, အဝ့ၫဒၪ ဆၧၫ့နၩ့ လၧဒူၭၡူၪလၩ့ အလးဖၧၩ့ လၧအအီၪ လၧအနၫ့ဆါ လဂၩဎး အဂးလီၫ. တၭ စအ့ဟၧၭ စံၭဝ့ၫဒၪ, ယအီၪလၧယွၩ အဆၧချဲၩ့ လၧနဂးလီၫ. တၭ အဝ့ၫဒၪ ဂဲထုၪ့ လၧအလးဆၧၫ့နၩ့လီၫ. 21 စအ့ဟၧၭ ယူၬထၪ့ အစူၪစ့ၪတၭ, မၩန့ နၭနီၪ လၧအကံၪဒူၪ အလီၩ့တၭ, ဆ့ၭဝ့ၫ လၧအဝ့ၫဒၪ အဂူၭဖိၫ့ဖၧၩ့လီၫ. 22 အထိလ့ၩနုၬ ဖိၬ အနါ အခဲၫ့တၭ, အယၪ ဒဲအၥိၪဘုၭထၬ လၧအနါနီၪ, ထီး အထုၭထၪ့ခွံၬ နၭ လၧအဂူၭဖိၫ့ဖၧၩ့ ၥ့ၪအ့ၬ. တၭ ဖိးထၪ့ဝ့ၫ လၧအချိၫ့ခိၪလီၫ. 23 စအ့ဟၧၭ စဲၪ့ထၪ့ဝ့ၫ လၧထိၬချိၫ့တၭ, ကၭဘံၭထၬ ဒူၭအတရၫ့တၭ, ဝံၬထၬဝ့ၫ လၧၥီၭလီၫ. 24 အဝ့ၫဒၪ စဲၪ့ထၪ့တၭ, ဆၧအခ့ၫအၡၩ ဂဲၫဒၪဘၪဝ့ၫတၭ, ယိခွါ, ဒူၭအတရၫ့ ဝံၬထၬအၥၭ လၧၥီၭ တၭ, အဝ့ၫၥံၪ စံၭဝ့ၫဒၪ, မွဲမၬ အလုၬဘံၭ အခၪ့ လၧဒူၭၡူၪလၩ့အလး အဖၧၩ့နီၪလီၫ. 25 အဝ့ၫၥံၪ အီၪခိၭ ထီးအမ့ၬမဲတၭ, ယိခွါ, အဝ့ၫဒၪ ဝဲထၪ့ ဒူၭအတရၫ့အ့ၬ, အခိးမွဲ အဝ့ၫၥံၪ မၩန့ၥီၭ ဝဲထၪ့ဝ့ၫတၭ, ယိခွါ, အကဆါ လၩ့ထံၩဖါ ၥံၫယူၭ လၧဂၪ့ခိၪ အဖၫ့ခိၪယူၭ. 26 လၧအဝ့ၫၥံၪ အီၪခိၭဆၧ အဘိၩ့ဘၭနီၪ, စအ့ဟၧၭ ဖီၩ့ဖျ့ၭဝ့ၫတၭ, လ့ၩဖီၩ့ခွံၬ ဆၧဂၩ့ဆၧဖၪ့အလးတၭ, ဖီၩ့ဖျ့ၭဝ့ၫ ဖိးလၧစံအရၭ အဖၧၩ့လီၫ. 27 ထီးအထီၩ့ဝ့ၫတၭ, ဆၧမၩအၥၭ လၧအအူၪထၪ့ ခွ့ၩ လၧခိၪလီၩ့ အံဖြံၫ့ အလီၩ့တၭ, ၦအံၫစရ့လၭဖိၪ ဂဲၫလၩ့ လၧအၥိၭ လၧခိၪလီၩ့တၭ, အဝ့ၫဒၪ အီၪလၧအမ့ၬယၫလီၫ. 28 တၭ အဝ့ၫဒၪ စံၭအဝ့ၫၥံၪ, ဖိၬ ယခဲၫ့ဆံၭ. အဂဲးဘဲၫယီၩ ယဟိဝၩ ဖ့ၪလၫ့ယူၭ နၥံၪ အဒုၪအဒၩ ၦမိအၭဖိၪ လၧနၥံၪ အစူၪဖၧၩ့ယူၭ. အဝ့ၫၥံၪ ဂဲၫလၩ့ ဖိၬအခဲၫ့တၭ, မၩန့ ယီၫဒၫ့ အဆၧခၫ့ဂၬအလး လၧမိအၭ လခီၫတၭ, ဖ့ၪ ၦခၫ့ဂၬ နးဂၩအ့ၬ. 29 တၭ အထီထီးနီၪ အဝ့ၫၥံၪ ကျီၪ့ခွံၬ ၦမိအၭဖိၪ လလၬ ကၪယူၭ. ၦအဘီၪ့, ဒဲၦအၥၭဒူၩ ထီးအလူၬတၭ, ဖီၩ့ဖျ့ၭဝ့ၫ နးဂၩအ့ၬ. 30 တၭ ဆၧလၧမုလနံၩနီၪ မိအၭ စၪဝ့ၫ လၧအံၫစရ့လၭ အစူၪ အဖၫ့လၬလီၫ. တၭ ထံၫၥံၪခးၥံၪနီၪ အီၪပွံၭဝ့ၫ အနံၪ့ ဎိၭဆံၫလီၫ. 31 တၭ အဝ့ၫဒၪ အလးခဲၫ့နီၪ စအၫနၭ အဖိၪခွၫ စၡၫမဂၫ ဖိးထၪ့, လၧအမၩၥံၫခွံၬ ၦဖလံၡၫဖိၪ ဎူၫယၩ လၧနိၪဆ့ၭ လၧၦနၫ့ချီဖၫတၭ, အဝ့ၫဒၪ မၩဖီၩ့ဖျ့ၭ အံၫစရ့လၭဆ့လီၫ.

1 ထီးစအ့ဟၧၭ ၥံၫဝ့ၫတၭ, ၦအံၫစရ့လၭဖိၪ မၩဒီၭ ဆၧအၧၩ့ လၧယဟိဝၩ အမ့ၬယၫလီၫ. 2 တၭ ယဟိဝၩ အၪ့ဆၫခွံၬဝ့ၫ လၧကၫနအၫ့ အစဎွၩ ယၫဘံၫ့ လၧအပၧၩ့ဆၧ လၧဟၫဇၫ အဖၧၩ့တၭ, အၥုၭမုအခိၪ မွဲစံစရၫ လၧအအီၪဝ့ၫ လၧဟၫရိၡ့ၭ ဘၪဆဲၫ့ လၧၦဆၨၩလဖၪလီၫ. 3 တၭ ၦအံၫစရ့လၭဖိၪ ကိၭထၪ့ ယဟိဝၩ လီၫ. အဂဲးဘဲၫယီၩ အဝ့ၫဒၪ အီၪလၧလဲၪ့ၥုၭထၭ ခွံၫယၩ တၭ, မၩအၧၩ့မၩၥၫ့ ၦအံၫစရ့လၭဖိၪ အနံၪ့နံၫဆံၫ နၭမၬလီၫ. 4 တၭ အထီထီးနီၪ စလၭပဒီၭ အမၫ, မီၪမုၪ, နးဒ့ၭဘိၫရၫ စ့ၩရၫ့ ၦအံၫစရ့လၭလီၫ. 5 တၭ အီၪဝ့ၫ လၧဒ့ၭဘိၫရၫ အၥံၪ့ စီၩ့မလီၫ့ အဖၫ့လၬ လၧရၫမၫ, ဒဲဘ့၁လၭ အဘိၩ့ဆၧၩ့, လၧခိၪလီၩ့ အံဖြံၫ့ အလီၩ့ တၭ, ၦအံၫစရ့လၭဖိၪ လ့ၩထၪ့ လၧအအီၪ ဘဲၫၥိၭ အမိဒိၭ ဆၧစ့ၩရၫ့လီၫ. 6 ၦမုၪနီၪ အၪ့မၧၫ့လၩ့ဆၧ လၧကၫဒ့ၭနၭ၁လဲၫ အဖၧၩ့တၭ, ကိၭန့ စအဘံၫ့နိၫအၫ့ အဖိၪခွၫ စဘၫရၭတၭ, စံၭဝ့ၫ, ယဟိဝၩ အံၫစရ့လၭအယွၩ မၪလူၬဝ့ၫ, လ့ၩဆၧ, ၥုၭဘူၭနၥၭ လၧခိၪလီၩ့ တၫဘီၫတၭ, မၩန့ ၦနၭ၁လဲၫဖိၪ, ဒဲၦဇ့ၭဘလၧၫ့ဖိၪ လလၬၥံၪ လၧနၥိၭဆံၭ. 7 တၭ ယမိဒုၭဂဲၫ စယၫဘံၫ့ အၥုၭမုအခိၪ စံစရၫ လၧနအီၪ, လၧထံၫချိၬ ကံၡၧၫ့, အီၪလၧအလဲၪ့ၥုၭလဖၪ, ဒဲအၡၩခမျၧးတၭ, ယမိဖ့ၪလၫ့ခွံၬ အဝ့ၫဒၪ လၧနစူၪဖၧၩ့နီၪလီၫ. 8 စဘၫရၭ စံၭအဝ့ၫ, နအ့ၪလ့ၩ လၧယၥိၭတၭ, ယမိလ့ၩလီၫ. အ့ၪမွဲ နအ့ၪလလ့ၩဘၪ လၧယၥိၭတၭ, ယလ့ၩအ့ၬ. 9 တၭ အဝ့ၫဒၪ စံၭဝ့ၫ ယမိလ့ၩတၡါ လၧနၥိၭလီၫ. မွဲလါနၫ့ နဖၧၩ့ၥၭ လၧနလ့ၩဆၧ ကဲၪထၪ့ဘၪ လၧနလၩနဖၩ့ အဂးအ့ၬ. အဂဲးဘဲၫယီၩ ယဟိဝၩ မိအၪ့ဆၫခွံၬ စံစရၫ လၧၦမုၪလဂၩ အစူၪဖၧၩ့လီၫ. တၭ နးဒ့ၭဘိၫရၫ ဂဲထုၪ့တၭ, လ့ၩဆၧ လၧစဘၫရၭအၥိၭ ဖိးလၧကၫဒ့ၭနီၪလီၫ. 10 တၭ စဘၫရၭ ကိၭန့ စဇ့ၭဘလၧၫ့, ဒဲစနၭ၁လဲၫ ဂဲၫလၧကၫဒ့ၭ တၭ, အနၫ့ဆါဒၪဝ့ၫ လ့ၩထၪ့ လၧၦၡၩၥံၪ လလၬ ဖိၬအခဲၫ့နီၪတၭ, နးဒ့ၭဘိၫရၫ လ့ၩဝ့ၫ လၧအၥိၭဆ့လီၫ. 11 တၭ စမိစ့ၭ အမံၩ့ၡါ စဟိဘၭအဖိၪ, စဟံဘၧၫ ၦကံၫ့နဲၭဖိၪ လဂၩနီၪ မၩလၩ့ဖၭအၥၭ လၧၦကံၫ့နဲၭဖိၪလဖၪ တၭ ၥုၪ့ အတဲၩ လၧဆၧပျၩ့ဖၧၩ့ ဇၫအန့အံၫ့ လၧအအီၪ လၧကၫဒ့ၭ အနဲၩ့နီၪလီၫ. 12 တၭ လၧၦလဖၪ ဒုၭနဲၪ စံစရၫ လၧစအဘံၫ့နိၫအၫ့ အဖိၪခွၫ စဘၫရၭ လ့ၩထၪ့ယူၭ လၧခိၪလီၩ့ တၫဘီၫလီၫ. တၭ စံစရၫ ဒုၭအီၪကီၪ့ အလဲၪ့ၥုၭ ထီးအလူၬ, 13 လဲၪ့ၥုၭထၭ ခွံၫယၩ, ဒဲၦခမျၧး ထီးအလူၬ လၧအအီၪ လၧအစူၪဖၧၩ့ လၧဟၫရိၫၡ့ၭ ဘၪဆဲၫ့ လၧၦဆၨၩလဖၪ ဖိးလၧထံၫချိၬ ကံၡၧၫ့လီၫ. 14 တၭ နးဒ့ၭဘိၫရၫ စံၭစဘၫရၭ, ဂဲထုၪ့ဘီၪ, အဂဲးဘဲၫယီၩ အယီၩမွဲ မုလနံၩ လၧယဟိဝၩ ဖ့ၪလၫ့ယူၭ စံစရၫ လၧနစူၪဖၧၩ့ယူၭ, ယဟိဝၩ လ့ၩထၪ့ယူၭ လၧနမ့ၬယၫ မွဲအ့ၬဧၪ. တၭ စဘၫရၭ ထဲၩ့လၩ့ထဲၩ့ လၧခိၪလီၩ့ တၫဘီၫတၭ, ၦၡၩလလၬ ဖိၬအခဲၫ့လီၫ. 15 တၭ ယဟိဝၩ မၩစၪ စံစရၫ, ဒဲအလဲၪ့ၥုၭၥံၪ ထီးအလူၬ, ဒဲအၥုၭမု ထီးအလူၬ လၧနၭအနါ လၧစဘၫရၭ အမ့ၬယၫလီၫ. တၭ စံစရၫ စဲၪ့လၩ့ခွံၬဝ့ၫ လၧအလဲၪ့ၥုၭတၭ, စဲၪ့ဖျိၭဝ့ၫ လၧအခၪ့လီၫ. 16 တၭ စဘၫရၭ လီၩ့ဆီး လဲၪ့ၥုၭလဖၪ, ဒဲၥုၭမုခမျၧးလဖၪ ဖိးလၧဟၫရိၫၡ့ၭ ဘၪဆဲၫ့ လၧၦဆၨၩလဖၪနီၪလီၫ. တၭ စံစရၫအၥုၭမု ထီးအလူၬ လၩ့ထံၩဖါဝ့ၫ လၧနၭအနါ အဖၫ့ခိၪလီၫ. ၦအီၪလၩ့ထးဘၪ နးဂၩအ့ၬ. 17 တၭ စံစရၫ စဲၪ့ဖျိၭဝ့ၫ လၧအခၪ့ ဖိးလၧၦကံၫ့နဲၭဖိၪ စဟံဘၧၫ အမၫ နးယၫအ့လၭ အတဲၩ အအီၪလီၫ. အဂဲးဘဲၫယီၩ ဟၫဇၧၫ အစဎွၩ ယၫဘံၫ့ ဘၪလိၬအိၭလိၬဝ့ၫ လၧၦကံၫ့နဲၭဖိၪ စဟံဘၧၫ အၡၩဂံၪ့ဖိၪလီၫ. 18 တၭ နးယၫအ့လၭ လ့ၩထၪ့အၪ့ဂၬ စံစရၫတၭ စံၭဝ့ၫ, ကၠၪနၥၭ, ယကဆါဧ့, ကၠၪနၥၭ လၧယအီၪဆံၭ. ထီး အၪ့ယိၪဆၧ လဂ့ၩ. တၭ ထီးအဝ့ၫဒၪ ကၠၪအၥၭ လၧအအီၪ, လၧအတဲၩဖၧၩ့တၭ ၦမုၪနီၪ ဒုၭလုၬထၪ့ဝ့ၫ လၧဖၬဘဲၩ့(ၡၫ့)လဘံၪ့လီၫ. 19 တၭ အဝ့ၫဒၪစံၭ ဖ့ၪလၫ့ယၧၩ လၧထံၫ နးဆံၭဘီၪ. အဂဲးဘဲၫယီၩ ဆၧၥူၫယၥၭလီၫ. တၭ အဝ့ၫနီၪ ဝဲထၪ့ ဆၧနူထံၫ ထိၪ့ဆၧဖံၭတၭ ဒုၭအီၩဝ့ၫတၭ, ဒုၭလုၬထၪ့ထဲၩ့ဝ့ၫလီၫ. 20 တၭ အဝ့ၫဒၪ စံၭဒီၭဝ့ၫ ဆၧၫ့ထုၪ့ လၧတဲၩအတရၫ့နီၪဘီၪ. ထီးၦလဂၩဂၩ အ့ၪဂဲၫအၪ့စၪ့နၧၩ တၭ, စံၭ, ၦၡၩ အီၪထီးယီၩဧၪတၭ, ဆၧမိမၩအၥၭ လၧနမိဘၪစံၭ, အီၪအ့ၬ. 21 တၭ စဟံဘၧၫ အမၫ နးယၫအ့လၭ မၩန့ တဲၩအနိၪဖျၭ လဘီၩ့တၭ, မၩန့ စၭခုၫ လၧအစူၪဖၧၩ့တၭ လ့ၩစီၩစီၩ လၧအအီၪတၭ ဖျၩနုၬ နိၪဖျၭ လၧအနါကံၭထံၭတၭ မၩနုၬလၩ့ဝ့ၫ လၧဂၪ့ခိၪဖၧၩ့ လီၫ. အဂဲးဘဲၫယီၩ မွဲအမံၫမၪဝ့ၫတၭ ဆၧပွံၭအၥၭ တၭ, ၥံၫဝ့ၫ ဘဲၫနီၪလီၫ. 22 တၭ ယိခွါ, စဘၫရၭ လီၩ့ဆီး စံစရၫတၭ, နးယၫအ့လၭ ဂဲၫအၪ့ဂၬဝ့ၫတၭ, စံၭဝ့ၫ; ဂဲၫဘီၪ, ယမိဒုၭနဲၪနၧၩ လၧၦလၧနအၪ့ဎၬဝ့ၫ လဂၩနီၪလီၫ. အဝ့ၫ လ့ၩနုၬဝ့ၫ လၧအတဲၩဖၧၩ့တၭ, ယိခွါ, စံစရၫ မံၫနၩ့ၥံၫယူၭတၭ နိၪဖျၭ အီၪဝ့ၫ လၧအနါကံၭထံၭ အဖၧၩ့လီၫ. 23 တၭ လၧမုလနံၩနီၪ ယဟိဝၩ မၩစၪ ကၫနအၫ့ အစဎွၩ ယၫဘံၫ့ လၧၦအံၫစရ့လၭဖိၪ အမ့ၬယၫ လီၫ. 24 တၭ ၦအံၫစရ့လၭဖိၪအစူၪ ဘီၪထၪ့ယီၫထၪ့တၭ မၩနၧၩ့မၩစၪ ကၫနအၫ့ အစဎွၩ ယၫဘံၫ့ ထီးအမၩဂၭဂီၩ့ ကၫနအၫ့ အစဎွၩ ယၫဘံၫ့နီၪလီၫ.

1 ထီးနီၪလဖၧၫ့ လၧမုလနံၩနီၪ နးဒ့ၭဘိၫရၫ, ဒဲစအဘံၫ့နိၫအၫ့ အဖိၪခွၫ စဘၫရၭ ၥံၫကျံၩဆၧတၭ စံၭဝ့ၫဒၪ, 2 မွဲအံၫစရ့လၭ ဂၭဖျ့ၭဝ့ၫတၭ, ၦခမျၧး ဖ့ၪလၫ့ခွံၬဒၪ အနၫ့ဆါၥံၪတၭ, စံၭထၪ့အၪ့အူၭ ယဟိဝၩဆံၭ. 3 ခိၭနၪ, စဎွၩၥံၪဧ့, ဒိၭနၥံၪအနါ, ၦဒိၪၥံၪဧ့, ယဝ့ၫဒၪယီၩ ယမိစံၭထၪ့အၪ့အူၭ ယဟိဝၩ, ယမိၥံၫကျံၩထၪ့ ယဟိဝၩ အံၫစရ့လၭအယွၩလီၫ. 4 ယဟိဝၩဧ့, လၧနစဲၪ့ထၪ့ခွံၬ လၧစံအၫ, လၧနလ့ၩထၪ့ခွံၬ လၧအံဒၧၫ့ အဆၧပျၩ့ဖၧၩ့နီၪ, ဂၪ့ခိၪ ဝၭၡီၩ့ၡိၬဝ့ၫ, ဒဲမူၭခိၪ ဒုၭလၩ့ဆၩ့ဆၧ, ဒဲဆၧအုၪ့ ဒုၭလၩ့ဆၩ့ ထံၫဆ့လီၫ. 5 ခိၪလီၩ့ ထိၩ့ချိၬ ဖံၪထၪ့ခွံၬ လၧယဟိဝၩ အမ့ၬယၫ, စဲနၫနီၪ ဒၪလ့ၬ လၧယဟိဝၩ အံၫစရ့လၭအယွၩ အမ့ၬယၫလီၫ. 6 လၧစအၫနၭ အဖိၪခွၫ စၡၫမဂၫအမုနံၩ, လၧနးယၫအ့လၭ အမုနံၩလဖၪ အဘိၩ့ဆၧၩ့နီၪ, ဖၧၩ့မုလဖၪ အီၪယူဝ့ၫ, တၭ ၦလ့ၩဆၧ ဖိၬ ဖၧၩ့ၥၭကဲၪ့ကီၪ့လဖၪနီၪလီၫ. 7 တဝၫ့လဖၪ အီၪယူ, အီၪယူဝ့ၫ လၧအံၫစရ့လၭ အဖၧၩ့, ထီးယၧၩ, နးဒ့ၭဘိၫရၫ ဂဲထုၪ့, ထီးယဂဲထုၪ့, မိလဂၩ လၧအံၫစရ့လၭ အဖၧၩ့လီၫ. 8 အဝ့ၫၥံၪ ရွံန့ အယွၩအၥၫ့လဖၪလီၫ. ထီးနီၪလဖၧၫ့ ဆၧဒုၭၥုၭ အီၪဝ့ၫ လၧတရၫ့အထံၭ; ထၩ့ဖံၭလဘံၪ့မွဲဂ့ၩ, ဖၩ့လဘံၪ့မွဲဂ့ၩ အီၪဖျီၪ လၧအံၫစရ့လၭအၡၩ လံလၬလဖၪ အကျၩဆ့ဧၪ. 9 ယၥၭအီၪ ၦပၧၩ့ဆၧ လၧအံၫစရ့လၭအကျၩ, ၦဖ့ၪလၫ့ခွံၬဒၪ အနၫ့ဆါလဖၪ လၧၦခမျၧး အကျၩ, စံၭထၪ့အၪ့အူၭ ယဟိဝၩဆံၭ. 10 ၦလၧအထူၬ ကၥ့ၪယီၩ့ဘွၩၥံၪဧ့, ၦလၧအဆၧၫ့နၩ့ စ့ၩရၫ့ဆၧၥံၪဧ့, ဒဲၦဖိၬဖၧၩ့မုၥံၪဧ့, ၥံၫကျံၩဆၧဆံၭ. 11 ဖီၩ့ဖျ့ၭ လၧၦခၭဆၧဖိၪအၥီၫ လၧၦဒုၪ့ထံၫအလးၥံၪ အဖၧၩ့; ထီးပမိလီၩလၩ့ ယဟိဝၩအမၩ ဆၧတီၩဆၧလီၩ့, အမၩ ဆၧတီၩဆၧလီၩ့ ဘၪဆဲၫ့ လၧတဝၫ့လဖၪ လၧအံၫစရ့လၭ အကျၩ, ထီးနီၪလဖၧၫ့ ယဟိဝၩအၡၩခမျၧး မိလ့ၩလၩ့ လၧတရၫ့လဖၪနီၪလီၫ. 12 နၪ့ထၪ့, နၪ့ထၪ့, ဒ့ၭဘိၫရၫဧ့, နၪ့ထၪ့, နၪ့ထၪ့, ၥံၫကျံၩဆၧဆံၭ. ဂဲထုၪ့, စဘၫရၭဧ့. တၭ ၥိၫ့အၪ့မၧၫ့ဎီးဆၧ လၧအအၪ့မၧၫ့ဎီးနၧၩ, စအဘံၫ့နိၫအၫ့ အဖိၪခွၫဧ့, 13 ထီးနီၪလဖၧၫ့ ဒုၭပၧၩ့ ၦလၧအအီၪလၩ့ထးလဖၪ, လၧၦဒိၪဖၭဒိၪ လၧၦခမျၧးလဖၪ အကျၩ အဖၫ့ခိၪ, ယဟိဝၩ ဒုၭပၧၩ့ယၧၩ လၧၦၡၩအဆီၪ့လဖၪ အဖၫ့ခိၪ လီၫ. 14 လၧစအံဖြံၫ့နီၪ အဝံ အီၪအၪထၪ့ ထၫ့ဒၩ အၫမလ့ၭ လီၫ. လၧနလးခဲၫ့ စဘံၪ့ယမံၫ့ဧ့, အီၪလၧၦခမျၧးအကျၩ, လၧမၫခၧၫ အဖၧၩ့နီၪ ၦပၧၩ့ဆၧလဖၪ ဂဲၫလၩ့, လၧဇ့ၭဘလၧၫ့နီၪ ၦမၩန့ ၦအဝံထၪ့နၬထၪ့ဆၧ အနိၪထိၭလီၫ. 15 တၭ ၦဒိၪလၧအံစခၫအဖၧၩ့ အီၪဝ့ၫ လၧနးဒ့ၭဘိၫရၫ အၥိၭ, အံစခၫဒၪလ့ၬ, ဒဲစဘၫရၭနီၪ ဆ့လီၫ. ဆၧအၪ့မၧၫ့ အလ့ၩလၧအခၪ့ လၧဆၧဒၩဖၧၩ့နီၪလီၫ. လၧစရုဘံၫ့ အဆၧအၪ့နၩ့ဖၭလဖၪနီၪ, အီၪကၩ့ကၩ ဆၧယိၬ လၧအၥၭနီၪလီၫ. 16 နအီၪလၧၥိၪဖီၩ့အကျၩ, ဘဲၫၥိၭ နမိခိၭနၪ ၥိၪဂၪ့ကိၭဝ့ၫနီၪ, မွဲဘၪလဲၪ. လၧစရုဘံၫ့ အဆၧအၪ့နၩ့ဖၭလဖၪနီၪ, ကိၪ့ဆၧဖၭဆၧ လၧအၥၭလဖၪဖၭဒိၪအီၪ, 17 ဂံလအၭ အီၪဝ့ၫ လၧယီၫဒၫ့ ဝါလခီၫ, တၭ စဒၫ့နီၪ အီၪဝ့ၫ လၧကဘၩ့ဖၧၩ့ မွဲဘၪလဲၪ. စအၭၡၧၫ အီၪဝ့ၫ လၧမၫဆမံၭနဲၩ့, တၭ အီၪဝ့ၫ လၧအဆၧအိၩဖၧၩ့လဖၪလီၫ. 18 စဇ့ၭဘလၧၫ့ မွဲၦခမျၧး လၧအလထီးလၩ့ဘၪအၥၭ ဖိးလၧဆၧၥံၫ, ဒဲစနၭ၁လဲၫနီၪ လၧဆၧပျၩ့ဖၧၩ့ အလးထၪ့ထီၫ အဖၫ့ခိၪ. 19 စဎွၩလဖၪ ဂဲၫဒုၭၥုၭ, ထီးနီၪလဖၧၫ့ ကၫနအၫ့ အစဎွၩလဖၪ ဒုၭဆၧ, လၧတအၫနၭ လၧထံၫ မဂံၭဒိၫ အနဲၩ့တၭ, အဝ့ၫၥံၪ မၩန့ စ့ၩ နးဆံၭအ့ၬ. 20 ဆၧဒုၭဆၧ လၧမူၭခိၪ, ၡၪၥံၪဖီၫၥံၪ လၧဖၧၩ့မုဖၧၩ့နီၪ ဒုၭၥုၭထၫ့ဒၩ စံစရၫ, 21 ထံၫချိၬ ကံၡၧၫ့ အထံၫ မၩလၩ့ဘံၭခွံၬဝ့ၫ, ထံၫချိၬလၧဖျိၩ့, ထံၫချိၬ ကံၡၧၫဧ့, နယဲးလၩ့ယူၭ ဆၧအဂဲးအဘၭ, ယၥၭဧ့, 22 တၭ ကၥ့ၪ အခၪ့မံၪ ထ့ဖၭ လၧအစဲၪ့ဆၧ အကၠီၩ့တၭ, အကၥ့ၪအဆီၪ့လဖၪ လၧအစဲၪ့ဆၧ အကၠီၩ့လီၫ. 23 မွဲနၥံၪဘၪဆိၪအၧၩ့ မံရီၭနီၪဆံၭ, ယဟိဝၩအၥီၫ့ စံၭဝ့ၫဒၪ, ဆိၪအၧၩ့ ၦၡၩဒိၩ့ဖိၪလဖၪနီၪ လၧဆၧဆိၪအၧၩ့အဆီၪ့ နီၪဆံၭ. အဂဲးဘဲၫယီၩ မွဲအဂဲၫမၩဆၧၩ့ ယဟိဝၩအ့ၬ, မၩဆၧၩ့ ယဟိဝၩ ထၫ့ဒၩ ၦအဆီၪ့နီၪအ့ၬ. 24 ၦကံၫ့နဲၭဖိၪ စဟံဘၧၫအမၫ နးယၫအ့လၭနီၪ, မွဲအဘၪ ဆၧဆိၪဂ့ၩ လၧၦမုၪလဖၪ အဖၫ့ခိၪဆံၭ. မွဲအဘၪ ဆၧဆိၪဂ့ၩ အၪနဲၪ့ ၦမုၪ လၧတဲၩဖၧၩ့လဖၪ ဆံၭ. 25 အဝ့ၫဒၪ အၪ့ကံၩ့ထံၫတၭ, ဖ့ၪလၫ့ဝ့ၫ လၧဆၧနူထံၫ; ဂဲၫဆိၬ ဆၧနူထံၫလၩ့ဒၭ လၧၦဒိၪအထွ့ၫ အဖၧၩ့, 26 အီၪက့ၪလၩ့အစူၪ လၧနိၪဖျၭနီၪ, တၭအစူၪထွ့ၪ လၧၦမၩဆၧၥ့ၪ အစၭခုၫ အလီၩ့, တၭ ဒိၪ စံစရၫ လၧစၭခုၫ, ဒိၪ အခိၪ, တၭ ဆ့ၭဖျီၫ့ အနါကံၭထံၭလီၫ. 27 အဝ့ၫဒၪ ၡီၫ့လၩ့ လၧၦမုၪအခၪ့ထံၭ, လၩ့ထံၩဖါဝ့ၫ, မံၫနၩ့ဝ့ၫ, ထီးၦမုၪအခၪ့ထံၭနီၪ ၡီၫ့လၩ့ဝ့ၫ, လၩ့ထံၩဖါဝ့ၫလီၫ. ထီးအၡီၫ့လၩ့ အလးနီၪ လၩ့ထံၩဖါၥံၫဝ့ၫဒၪ ထီးနီၪလီၫ. 28 စံစရၫအမိ ယိဆၧ လၧဆၧဖိး, ဒဲကိၭထၪ့ လၧဆၧဖိး အလဲၪ့ၥုၭ လဂဲၫထီၩ့ဘၪနီၪ အီၪယံၬယံၬ မွဲဘၪလဲၪ. အလဲၪ့ၥုၭ ဂဲၫၡီၫၡီ မွဲဘၪလဲၪ. 29 အၦမုၪ လၧအကိၪ့ဆၧၥ့ၪလဖၪ စံၭဆၧၫ့ဝ့ၫ, မွဲမၬ, စံၭဆၧၫ့လၩ့ဒၪ အနၫ့ဆါဒၪဝ့ၫ, 30 လဒၪန့ဘၪ ဆၧဧၪ, အၪ့နၩ့ဖၭယူၭ ဆၧအၪ့ဂူၬန့, မွဲဒံၭအ့ၬဧၪ. ၦလဂၩဂၩအဂးနီၪ, ၦမုၪနၩ့လဂၩ နံၫဂၩ ဆုၬဆုၬ, လၧစံစရၫ အဂးနီၪ, ဆၧအၪ့ဂူၬန့ အကံၪကဲၩ့, ဆၧအၪ့ဂူၬန့ လၧၦဆၭကံၪဝ့ၫ, လၧၦဆၭကံၪဝ့ၫ လါခီၫလူၬ, လၧၦအၪ့ဂူၬန့ဆၧ လၧအခိၬၥံၪ အလီၩ့နီၪလီၫ. 31 မွဲနဒုၪနဒၩ ထီးအလူၬ ဂၭဂီၩ့ ဘဲၫနီၪဆံၭ, ယဟိဝၩဧ့, အ့ၪမွဲ ၦလၧအအဲၪဝ့ၫလဖၪနီၪ, မွဲအအီၪ ဘဲၫမုမ့ၬ လၧအလ့ၩထၪ့ လၧအဂဲးဆီၪ့အဘၭဆီၪ့ အၥိၭနီၪဆံၭ. တၭ ထံၫၥံၪခးၥံၪ အီၪပွံၭဝ့ၫ အနံၪ့လံဆံၫလီၫ.

1 ၦအံၫစရ့လၭဖိၪ မၩဆၧအၧၩ့ လၧယဟိဝၩ အမ့ၬယၫတၭ, ယဟိဝၩ ဖ့ၪလၫ့ခွံၬ အဝ့ၫၥံၪ လၧမံဒအၫ့ အစူၪဖၧၩ့နွ့ၫနံၪ့လီၫ. တၭမံဒအၫ့ အစူၪမၩစၪ အံၫစရ့လၭ လီၫ. 2 တၭ လၧၦမံဒအၫ့ဖိၪ အကၠီၩ့နီၪ ၦအံၫစရ့လၭဖိၪ မၩန့ အီၪဝ့ၫ လၧဆၧဖၧၩ့ လၧအအီၪ လၧခိၪလီၩ့ ထိၩ့ချိၬ အကျၩ, ဒဲဆၧအိၩဖၧၩ့ ဒဲထိၬလဖၪလီၫ. 3 ထီးအံၫစရ့လၭ ဎွံၪဆၧ ဂီၩ့တၭ, ဆၧမၩအၥၭ လၧၦမံဒအၫ့ဖိၪၥံၪ ဂဲၫဝ့ၫ, ဒဲၦအၫမလ့ၭဖိၪဆ့, ဒဲၦမုထၪ့ဖိၪနီၪ ဂဲၫထၪ့ ထၫ့ဒၩ အဝ့ၫၥံၪဆ့လီၫ. 4 အဝ့ၫၥံၪ ၥုၪ့အတဲၩထၫ့ဒၩ ၦလဖၪနီၪတၭ, မၩဂၭဂီၩ့ ကယဲဂၪ့ခိၪ အဆၧအၪထၪ့ ဖိးလၧနလ့ၩနုၬ လၧဂၫဇၫတၭ, ၥိၪ, ဒဲဘ့ၪမွဲဂ့ၩ, ချီမွဲဂ့ၩ, ကၥ့ၪယီၩ့မွဲဂ့ၩ, အီၪက့ၪလၩ့ထးဝ့ၫ လၧဆၧအၪ့ လၧအံၫစရ့လၭ အဂးအ့ၬ. 5 အဂဲးဘဲၫယီၩ အဝ့ၫၥံၪ ဂဲၫထၪ့ လၧအဆၧဖိၪဆၧဎါ အဒိၩ့, ဒဲအတဲၩလဖၪတၭ, ဂဲၫဝ့ၫအၪ ဘဲၫထွ့ၥံၪခၩ့ၥံၪ အၥိၭနီၪလီၫ. အဝ့ၫၥံၪ မွဲဂ့ၩ, အကလအူၭလဖၪနီၪ မွဲဂ့ၩ ၦဝံၦနၬၥ့ၪအ့ၬ. ဂဲၫနုၬ လၧထံၫၥံၪခးၥံၪ အဖၧၩ့ ဘဲၫၥိၭ အမိမၩဂၭဂီၩ့ဝ့ၫလီၫ. 6 တၭ ၦအံၫစရ့လၭဖိၪ ဘၪၡၪ့ နၭနၭလ့ၬ လၧၦမံဒအၫ့ဖိၪ အကၠီၩ့တၭ, ၦအံၫစရ့လၭဖိၪ ကိၭထၪ့ ယဟိဝၩ လီၫ. 7 တၭ ထီးၦအံၫစရ့လၭဖိၪ ကိၭထၪ့ ယဟိဝၩ လၧမံဒအၫ့ဖိၪအကၠီၩ့နီၪ, 8 ဆၧမၩအၥၭ လၧယဟိဝၩ အၪ့မၧၫ့လၩ့ မီၪလဂၩ လၧၦအံၫစရ့လၭဖိၪ အအီၪ လၧအစံၭဝ့ၫ, ယဟိဝၩ အံၫစရ့လၭအယွၩ စံၭဘဲၫယီၩ, ယဒုၭဂဲၫထၪ့ခွံၬနၥံၪ လၧအံဇံၭ, ဒဲယဒုၭဂဲၫထၪ့ခွံၬ နၥံၪ လၧၦဎီးဖိၪ အဂံၪ့ဖၧၩ့တၭ, 9 ယမၩဖီၩ့မၩဖျ့ၭနၥံၪ လၧၦအံဇံၭဖိၪ အစူၪဖၧၩ့, ဒဲလၧကယဲ ၦလၧအမၩနၭမၩၡၪ့နၥံၪ ထီးအလူၬ အစူၪဖၧၩ့, ယနၫ့ထၪ့ခွံၬ လၧနၥံၪအမ့ၬယၫ, ဒဲဖ့ၪလၫ့ နၥံၪ လၧအဝ့ၫၥံၪ အထံၫအခးလီၫ. 10 တၭ ယစံၭ နၥံၪ, ယဝ့ၫဒၪယီၩ ယမွဲယဟိဝၩ နၥံၪအယွၩလီၫ. ၦအၫမိၫဖိၪ လၧနၥံၪ အီၪလၧအခးဖၧၩ့ အယွၩလဖၪနီၪ, ထီးၥၭမဲၪ လဂ့ၩ; မွဲလါနၫ့ နၥံၪ ခိၭနၪ ယလူအ့ၬ. 11 တၭ ယဟိဝၩအၥီၫ့နီၪ ဂဲၫဆၧၫ့နၩ့ လၧၥံၪ့ထိၭဖၫ လထံၭအဖၫ့လၬ လၧအအီၪဝ့ၫ လၧအီၭဖြၫ ဘၪဆဲၫ့ လၧၦအၫဘံရ့ၭဖိၪ စယိအၭတၭ; အဖိၪခွၫ စဂံဒအၧၫ့ဖူၬ ဘုၪကၠိၩ့ လၧၦယဲးစဘံၭၥၪ အဖၧၩ့ အနဲၩ့, ဘဲၫၥိၭ အမိဖီၩ့ဖျ့ၭ လၧၦမံဒအၫ့ဖိၪနီၪလီၫ. 12 ယဟိဝၩအၥီၫ့နီၪ နဲၪဖျီၪထၪ့အၥၭ လၧအမ့ၬယၫတၭ, စံၭအဝ့ၫဒၪ, ယဟိဝၩ အီၪလၧနၥိၭ, ၦၡၩအဆီၪ့အၥၭဒူၩ လဂၩဧ့. 13 တၭ စဂံဒအၧၫ့ စံၭအဝ့ၫ, ယကဆါဧ့, ယဟိဝၩ အ့ၪအီၪလၧပၥိၭတၭ, မွဲဘၪနီၫ လၧဆၧဘၪပၧၩ ထီးအလူၬ ဘဲၫယီၩလဲၪ. တၭ အဆၧလၩ့လၭၥံၪ ထီးအလူၬ လၧပဖါလဖၪ လီၩဘၪပၧၩတၭ, စံၭဝ့ၫ, ယဟိဝၩ ဒုၭဂဲၫထၪ့ပၧၩ လၧအံဇံၭ အဖၧၩ့ လမွဲဘၪဧၪ, မွဲအအီၪ ခီၫခီၫလဲၪ. အ့ၪမွဲ ဘိၩ့နဲၪ့ယီၩ ယဟိဝၩ စဲၪ့ဒၪယူၭ ပၧၩယူၭတၭ, ဖ့ၪလၫ့ခွံၬယူၭပၧၩ လၧၦမံဒအၫ့ဖိၪ အစူၪဖၧၩ့ယူၭ. 14 ယဟိဝၩ ယိအဝ့ၫတၭ, စံၭဝ့ၫဒၪ, လ့ၩဆၧ လၧနဂဲးဆီၪ့ နဘၭဆီၪ့ယီၩဘီၪ, တၭ နမိမၩဖီၩ့မၩဖျ့ၭ အံၫစရ့လၭ လၧၦမံဒအၫ့ အစူၪဖၧၩ့လီၫ. ယအၪ့မၧၫ့လၩ့နၧၩ, မွဲအ့ၬဧၪ. 15 တၭ အဝ့ၫဒၪ စံၭဝ့ၫ, ယကဆါဧ့, ယမိမၩဖီၩ့မၩဖျ့ၭ အံၫစရ့လၭ လၧဆၧနီၪလမံၩ့လဲၪ; ယိခွါ, ယမွဲ ၦၡၪ့ဖိၪယၬဖိၪ လၧမနၭစ့ၫ အဖၧၩ့တၭ, ယဝ့ၫဒၪယီၩ ယမွဲၦအဆံၭထုၬ လၧယဖါအၡၩဂံၪ့ဖိၪ အကျၩ လီၫ. 16 တၭ ယဟိဝၩ စံၭအဝ့ၫဒၪ, မွဲမၬ ယမိအီၪလၧနဂးတၭ, နမိဖ့ၬခွံၬ ၦမံဒအၫ့ဖိၪ ဘဲၫၦလဂၩဎး အၥိၭနီၪလီၫ. 17 အဝ့ၫဒၪ စံၭဝ့ၫ ယ အ့ၪဘၪခိးဘၪတၩ လၧနမ့ၬယၫတၭ, ဒုၭနဲၪလါယၧၩ လၧဆၧမၩနဲၪ့လၩ့လၭ လမံၩ့ လၧနချဲၩ့ဆၧ လၧယၧၩဆံၭ. 18 ယ အ့ၪလဂဲၫထဲၩ့ဒံၭဘၪ လၧနအီၪယီၩ, ဒဲဂဲၫဆိၬ ဆၧမၩဘိၪ့ ဒဲအီၪက့ၪလၩ့ လၧနမ့ၬယၫတၭ, ထီးစဲၪ့ထၪ့ခွံၬဒံၭ လဂ့ၩဧီၪ. တၭ အဝ့ၫဒၪစံၭ, ယမိအီၪ ထီးနဂဲၫထဲၩ့လီၫ. 19 စဂံဒအၧၫ့ ထဲၩ့နုၬတၭ, တဲၩ့ဝဲၩ ဘ့ၪဖိၪလဒုၩ, ဒဲကိၪပၪပဲၪ လအီၪဘၪလၧမံၪ လၧကိၪမုၬ လအ့ဖၭလီၫ. ဆၧယၪနီၪ မွဲအအီၪက့ၪဝ့ၫ လၧဒၩ့လဖျိၪ့ အဖၧၩ့တၭ, ဆၧယၪအထံၫနီၪ အီၪက့ၪဝ့ၫ လၧဖၧၩ့ဖၧၩ့တၭ, ဂဲၫဆိၬဝ့ၫ လၧအအီၪ လၧၥံၪ့ထိၭဖၫ အဖၫ့လၬတၭ, အီၪက့ၪလၩ့ဝ့ၫ လၧအမ့ၬယၫလီၫ. 20 တၭ ယွၩအၥီၫ့နီၪ စံၭအဝ့ၫဒၪ, မၩန့ ဆၧယၪ ဒဲကိၪပၪပဲၪ လအီၪဘၪလၧမံၪတၭ, အီၪက့ၪဝ့ၫ လၧလိးလဖျိၪ့ယီၩ အဖၫ့ခိၪ, ဒဲဂါလၩ့ ဆၧယၪ အထံၫနီၪဘီၪ. တၭ အဝ့ၫဒၪ မၩဝ့ၫ ဘဲၫနီၪလီၫ. 21 ထီးနီၪလဖၧၫ့ ယဟိဝၩအၥီၫ့နီၪ ယူၬစိၩ နိၪထိၭဘီၩ့ လၧအအီၪ လၧအစူၪဖၧၩ့နီၪ အခံၫထိၭတၭ, ထိၭဆၧယၪ, ဒဲကိၪပၪပဲၪ လအီၪဘၪလၧမံၪလဖၪနီၪတၭ, မ့ၪဂဲၫထၪ့ လၧလိးဖၧၩ့ တၭ, အၪ့ခွံၬ ဆၧယၪ ဒဲကိၪပၪပဲၪ လအီၪဘၪလၧမံၪလဖၪနီၪလီၫ. ထီးနီၪလဖၧၫ့ ယဟိဝၩအၥီၫ့နီၪ စဲၪ့ထၪ့ခွံၬ လၧအမ့ၬယၫလီၫ. 22 ထီးစဂံဒအၧၫ့ ဒၪဘၪဝ့ၫ လၧအမွဲ ယဟိဝၩအၥီၫ့နီၪ တၭ စဂံဒအၧၫ့ စံၭဝ့ၫဒၪ, အၩလါ, ကဆါယွၩဧ့, မွဲယယိဆၧၫ့ယၫ လၧယဟိဝၩအၥီၫ့နီၪ အဂဲးလီၫ. 23 တၭ ယဟိဝၩစံၭအဝ့ၫ, မွဲနဘၪ ဆၧအမုၬဘီၪ, အၪ့ယိၪဆၧ လဂ့ၩ, နၥံၫဘၪအ့ၬ. 24 ထီးနီၪလဖၧၫ့ စဂံဒအၧၫ့ မၩဆၧလုလး ထီးနီၪ လၧယဟိဝၩ အဂးတၭ, ကိၭဝ့ၫအမံၩ့ လၧယဟိဝၩ ၡၫလၧၫ့လီၫ. မွဲအအီၪဒံၭ ထီးမုဆၫလနံၩယီၩ လၧအီၭဖြၫ လၧၦအၫဘံရ့ၭဖိၪ အကျၩနီၪလီၫ. 25 တၭ ဆၧမၩအၥၭ လၧမုလနၩဎးနီၪ ယဟိဝၩစံၭအဝ့ၫ, မၩန့ နဖါအချီ လၧအၥၭဘၪ့ နံၫဒုၩလဒုၩ, လၧအၥၭၡါ နွ့ၫနံၪ့တၭ, မၩလၩ့ဎီးခွံၬ ဘၫအလၭ အဆၧလုလး လၧအအီၪ လၧနဖါ အဂးတၭ, ခူၬလၩ့ခွံၬ ၥံၪ့လဝၩ့ အီၪလၧအနဲၩ့ထံၭ တၭ, 26 မၩထၪ့ ဆၧလုလး လၧယဟိဝၩ နယွၩအဂး လၧလိးလဖျိၪ့ယီၩ အဖၫ့ခိၪ, မၩဎၩ့ဝ့ၫတၭ မၩန့ ချီနံၫဒုၩလဒုၩတၭ, လုထၪ့ ဆၧလုမ့ၪ လၧၥံၪ့လဝၩ့ လၧနမိခူၬလၩ့ခွံၬနီၪဆံၭ. 27 ထီးနီၪလဖၧၫ့ စဂံဒအၧၫ့ မၩန့ ၦၡၩ ဆံၫဂၩ လၧအခ့ၫအၡၩ အကျၩတၭ, မၩဝ့ၫ ဘဲၫယဟိဝၩစံၭ အၥိၭနီၪလီၫ. တၭ ဆၧမၩအၥၭ လၧအၥၭမဲၪ အဖါအၡၩဂံၪ့ဖိၪ, ဒဲၦၡၩဒိၩ့ဖိၪ အကၠီၩ့တၭ, မၩဝ့ၫ လၧမုဆၫလခီၫ ၥ့ၪအ့ၬ, တၭ မၩဝ့ၫ လၧမုနၩလခီၫ လီၫ. 28 ထီးဆၧဖၩ့ထၪ့နီၪ ၦဒိၩ့ဖိၪ ဂဲထုၪ့ဂီၩဂီၩတၭ, ယိခွါ, ဘၫအလၭ အဆၧလုလးနီၪ, ဆၧမၩလၩ့ဎီးခွံၬယူၭ တၭ, ၥံၪ့လဝၩ့ အီၪလၧအနဲၩ့ထံၭနီၪ ဘၪ ဆၧခူၬလၩ့ခွံၬယူၭ; တၭ ချီနံၫဒုၩလဒုၩ ဘၪ ဆၧလုထၪ့ဝ့ၫ လၧဆၧလုလး လၧဆၧမၩထၪ့ဝ့ၫ အဖၫ့ခိၪယူၭ. 29 တၭ အဝ့ၫၥံၪ စံၭလိၬအၥၭ လဂၩ ဒဲလဂၩ, မွဲပလၫ မၩ ဆၧယီၩ လဂၩလဲၪ. ထီးအဝ့ၫၥံၪ အၪ့ဎၬဆၧ ဒဲအၪ့စၪ့ဆၧတၭ, အဝ့ၫၥံၪစံၭ, စယိအၭ အဖိၪခွၫ စဂံဒအၧၫ့ မၩ ဆၧယီၩလီၫ. 30 ထီးနီၪလဖၧၫ့ ၦဒိၩ့ဖိၪ စံၭစယိအၭနီၪ, ဂဲၫဆိၬထၪ့န့ နဖိၪခွၫ ဘဲၫၥိၭ အမိဘၪ ဆၧမၩၥံၫဝ့ၫဘီၪ; အဂဲးဘဲၫယီၩ မွဲ အမၩလၩ့ဎီးခွံၬယူၭ ဘၫအလၭ အဆၧလုလးယူၭ, ဒဲ ခူၬလၩ့ယူၭ ၥံၪ့လဝၩ့ လၧအအီၪ လၧအနဲၩ့ထံၭ အဂဲး လီၫ. 31 တၭ စယိအၭ စံၭကယဲ ၦလၧအဆၧၫ့ထုၪ့ လၧအနဲၩ့ထံၭ ထီးအလူၬနီၪ, နၥံၪ မိချဲၩ့ခွး လၧဘၫအလၭ အဂးဆ့ဧၪ. နၥံၪ မိမၩဖီၩ့မၩဖျ့ၭဆ့ဧၪ. ၦလၧအမိချဲၩ့ခွး လၧအဝ့ၫ အဂးနီၪ, မွဲအမိၥံၫဝ့ၫ လၧမုလချုၭ ဖၩ့ထၪ့ဒံၭဘၪနီၪလီၫ. အဝ့ၫ အ့ၪကဲၪ ယွၩလဂၩတၭ, မွဲအချဲၩ့ခွး လၧအဂးဒၪဝ့ၫဆံၭ. အဂဲးဘဲၫယီၩ ၦမၩလၩ့ဎီးခွံၬ ဘၪယူၭ အဆၧလုလးနီၪလီၫ. 32 တၭ ဆၧလၧမုလနံၩနီၪ ၦကိၭအဝ့ၫဒၪအမံၩ့ လၧစယရၧၭဘ့ၫအ့လၭ, ဘဲၫ ပစံၭဆၧ အၥိၭ, မွဲဘၫအလၭ ချဲၩ့ခွးထၫ့ဒၩ အဝ့ၫဆံၭ. အဂဲးဘဲၫယီၩ အဝ့ၫ မၩလၩ့ဎီးခွံၬယူၭ ဆၧလုအလး ယူၭ. 33 တၭ ကယဲ ၦမံဒအၫ့ဖိၪ, ဒဲၦအၫမလ့ၭဖိၪ, ဒဲၦမုထၪ့ဖိၪ အီၪကိၩ့အီၪကီၪ့တၭ, လ့ၩခၫ့ဂၬဆၧတၭ, ၥုၪ့အတဲၩ လၧဆၧပျၩ့ ယ့ၭစြအ့လၭ အဖၧၩ့လီၫ. 34 ယဟိဝၩ အၥၭလၩ့ဘၪ စဂံဒအၧၫ့တၭ, အဝ့ၫ အူၪထၪ့ ခွ့ၩတၭ, ၦအၫဘအံဇၧၫဖိၪ အီၪကိၩ့အီၪကီၪ့ ဖိၬအခဲၫ့လီၫ. 35 တၭ အဝ့ၫ အၪ့မၧၫ့လၩ့ အၥီၫ့လဖၪ လ့ၩ လၧၦမနၭစ့ၫဖိၪ ထီးအလူၬ အကျၩတၭ, အဝ့ၫၥံၪ အီၪကိၩ့အီၪကီၪ့ ဖိၬအခဲၫ့ဆ့တၭ, အဝ့ၫဒၪ အၪ့မၧၫ့လၩ့ အၥီၫ့လဖၪ လၧၦအၭၡၧၫဖိၪ အကျၩ, ဒဲၦဇ့ၭဘလၧၫ့ဖိၪ အကျၩ, ဒဲလၧၦနၭ၁လဲၫဖိၪ အကျၩတၭ, အဝ့ၫၥံၪ ဂဲၫဆီးဝ့ၫလီၫ. 36 တၭ စဂံဒအၧၫ့ စံၭယွၩ, န အ့ၪမိမၩဖီၩ့မၩဖျ့ၭ အံၫစရ့လၭ လၧယစူၪဖၧၩ့, ဘဲၫနစံၭယူၭ အၥိၭနီၪတၭ, 37 ယိခွါ, ယမိအီၪက့ၪလၩ့ ၥိၪအဆီၪ့ လပိၩ့ လၧတရၫ့ဖၧၩ့လီၫ. ဆၩ့ထံၫ အ့ၪအီၪန့ၫ လၧၥိၪအဆီၪ့ လပိၩ့ အလီၩ့တၭ, ဂၪ့ခိၪ ထီးအလူၬ အဖၫ့ခိၪ ဎဲၫ့ဝ့ၫတၭ, ယမိၥ့ၪယၫ လၧနမိမၩဖီၩ့မၩဖျ့ၭ အံၫစရ့လၭ လၧယစူၪဖၧၩ့, ဘဲၫနစံၭယူၭ အၥိၭနီၪလီၫ. 38 တၭ ဆၧမၩအၥၭဘဲၫနီၪလီၫ. တၭ ဆၧဖၩ့ထၪ့နီၪ အဝ့ၫ ဂဲထုၪ့ ဂီၩဂီၩတၭ, ဘံၭ ၥိၪအဆီၪ့ လပိၩ့တၭ, ဘံၭလၩ့ခွံၬ ဆၩ့ထံၫ လၧၥိၪအဆီၪ့ လပိၩ့ အဖၧၩ့နီၪ ဎွ့ၩ လိၫ့ လဖျိၪ့လီၫ. 39 တၭ စဂံဒအၧၫ့ စံၭယွၩ, မွဲနၥၭထၪ့ ထီးခဲၩထၪ့ဘၪယၧၩ လဂ့ၩ, ယမိချဲၩ့ဆၧန့ၫ လထံၪယီၩ, ဒုၭမၩယိခွါလါယၧၩ န့ၫ လဖၧၫ့ယီၩ လၧၥိၪအဆီၪ့လပိၩ့နီၪဆံၭ. မွဲဆၧဎဲၫ့န့ၫ လၧၥိၪအဆီၪ့အပိၩ့နီၪ, တၭ ဆၩ့ထံၫ အီၪလၧဂၪ့ခိၪ ထၧၫ့ဘံၪ့ယၫနီၪဆံၭ. 40 တၭ လၧမုလနၩနီၪ ယွၩမၩဝ့ၫ ဘဲၫနီၪ ဆၧဎဲၫ့န့ၫ လၧၥိၪအဆီၪ့လပိၩ့နီၪတၭ, ဆၩ့ထံၫ အီၪဝ့ၫ လၧဂၪ့ခိၪ ထီးအလူၬနီၪလီၫ.

1 တၭ စယရၧၭဘ့ၫအ့လၭ, အနီၪမွဲ စဂံဒအၧၫ့, ဒဲၦခမျၧး ထီးအလူၬ လၧအအီၪဝ့ၫ လၧအစူၪဖၧၩ့နီၪ ဂဲထုၪ့ လၧဆၧဖၩ့ထၪ့ ဂီၩဂီၩတၭ, ၥုၪ့အတဲၩ လၧထံၫဖၧၩ့ ဟၫရီၭ အနဲၩ့လီၫ. တၭ ၦမံဒအၫ့ အၥုၭမုခမျၧး အီၪဝ့ၫ လၧမုဖၩလခီၫ လၧဆၧစီၩ့ခိၪ မိရံၫ အခၪ့ထံၭ လၧဆၧပျၩ့ဖၧၩ့လီၫ. 2 ယဟိဝၩ စံၭစဂံဒအၧၫ့, ၦခမျၧး လၧအအီၪလၧနစူၪဖၧၩ့နီၪ အီၪအၪလၨၪတၭ, ယဖ့ၪလၫ့ ၦမံဒအၫ့ဖိၪၥံၪ လၧအဝ့ၫၥံၪ အစူၪဖၧၩ့ၥ့ၪအ့ၬ. အံၫစရ့လၭ မိအီၪက့ၪဖိၫလိၫ ဘၪခိၬအၥၭ လၧယဖၫ့ခိၪတၭ, စံၭ, ယစူၪဒၪ ယဝ့ၫယီၩ မၩဖီၩ့မၩဖျ့ၭယၧၩလီၫ. 3 မၩအၥၭဘဲၫနီၪတၭ, ဘိၩ့နဲၪ့ယီၩ, လ့ၩဘီၪ; ကိၭထၪ့လါ လၧၦခမျၧး အနါဖၧၩ့တၭ, စံၭ, ၦလၧအၥၭမဲၪဆၧ ဒဲအၪ့ယိၪဆၧနီၪ, မွဲအထဲၩ့ထဲၩ့တၭ, စဲၪ့ထၪ့ခွံၬ လၧခိၪလီၩ့ ဂံလအၭ ချဲၫ့ချဲၫ့ဘီၪ, တၭ ၦထဲၩ့ထဲၩ့ လၧၦခမျၧးအကျၩနီၪ ၦနံၫလၬနံၫထီၫ့တၭ, အီၪလၩ့ထး ၦလလၬလီၫ. 4 ယဟိဝၩ စံၭစဂံဒအၧၫ့, ၦခမျၧးနီၪ အၪလၨၪဒံၭလီၫ. ဒုၭဂဲၫလၩ့ အဝ့ၫၥံၪ လၧထံၫနဲၩ့တၭ, ယမိမၩခွါဝ့ၫ ထီးနီၪ လၧနဂးတၭ, ထီးဒၪ ၦလၧယစံၭနၧၩ, အဝ့ၫဒၪ လဂၩယီၩ မိလ့ၩဖိၬနခဲၫ့, ဆၧမိမၩအၥၭ လၧအဝ့ၫနီၪ မိဘၪ လ့ၩလီၫ. တၭ ထီးဒၪ ၦလၧယစံၭနၧၩ, အဝ့ၫလဂၩယီၩ လ့ၩဖိၬနခဲၫ့အ့ၬ, လဂၩလါလါနီၪ, အဝ့ၫဒၪနီၪ လ့ၩ ဘၪဆ့အ့ၬ. 5 အဝ့ၫ ဒုၭလ့ၩလၩ့ ၦခမျၧးၥံၪ လၧထံၫနဲၩ့ တၭ, ယဟိဝၩ စံၭစဂံဒအၧၫ့, ကယဲ ၦလၧအအၪ့လဲၪ့ ထံၫ လၧအဖျ့ၩ ဘဲၫထွံၪ အၪ့လဲၪ့ဆၧ အၥိၭနီၪ, အဝ့ၫဒၪနီၪ နမိဘၪအီၪက့ၪလၩ့ အလးလစီၪ့ဒၪ ကိၭအဂၩဒ့ၭ; ဒဲလခီၫ ကယဲ ၦလၧအချံၭလၩ့ လၧအခၪ့လုးခိၪ ဘဲၫၥိၭ အမိအီၩဆၧ ကိၭဂၩဒ့ၭနီၪဆ့လီၫ. 6 တၭ ၦလၧအအၪ့လဲၪ့ဆၧ လၧအအီၪက့ၪအစူၪ လၧအနိၭနီၪ ဆၧဝံထၪ့နၬထၪ့ဝ့ၫ ၥၧၫ့ယၩလီၫ. အ့ၪမွဲ ၦဂူၫဂၩလဖၪ ထီးအလူၬ ချံၭလၩ့ လၧအခၪ့လုးခိၪ ဘဲၫၥိၭ အမိအီၩထံၫလီၫ. 7 ယဟိဝၩ စံၭစဂံဒအၧၫ့, ယမိမၩဖီၩ့မၩဖျ့ၭနၥံၪ လၧၦၥၧၫ့ယၩ လၧအအၪ့လဲၪ့ဆၧနီၪ, ဒဲဖ့ၪလၫ့ ၦမံဒအၫ့ဖိၪၥံၪ လၧနစူၪဖၧၩ့တၭ, မွဲၦခမျၧး ထီးအလူၬ ထဲၩ့ထဲၩ့ဒၪဝ့ၫ လဂၩ လၧအလးဒၪဝ့ၫ ဆုၬဆုၬ ဘီၪ. 8 တၭ ၦခမျၧး မၩန့ ဆၧအၪ့ဆၧအီၩ လၧအစူၪဖၧၩ့ ဒဲအခွ့ၩလဖၪတၭ, အဝ့ၫဒၪ ဖျါခွံၬ ၦအံၫစရ့လၭ ထီးအလူၬ, လဂၩလၧအတဲၩဒၪဝ့ၫ ဆုၬဆုၬတၭ, မၩန့ထၬ ၦၥၧၫ့ယၩနီၪလီၫ. တၭ ၦမံဒအၫ့ ၥုၭမုၥုၪ့တဲၩအလးနီၪ အီၪဝ့ၫလၧအဖၫ့လၬ လၧဆၧပျၩ့ဖၧၩ့လီၫ. 9 လၧမုလနၩဎးနီၪ, ဆၧမၩအၥၭ လၧယဟိဝၩ စံၭ အဝ့ၫလဂၩနီၪ ဂဲထုၪ့တၭ, လ့ၩလၩ့ လၧၦၥုၪ့တဲၩအလးနီၪဆံၭ, အဂဲးဘဲၫယီၩ ယဖ့ၪလၫ့ယူၭ အဝ့ၫၥံၪ လၧနစူၪဖၧၩ့ယူၭ. 10 မွဲလါနၫ့ နလ့ၩ အ့ၪလဘုၪ့ဘၪတၭ, လ့ၩဎုၬ လၧနခ့ၫနၡၩ စဖုရၫ လၧၦၥုၭမု အအီၪနီၪဆံၭ. 11 နမိနါဂၧၫ့ ဆၧလၧအဝ့ၫၥံၪ ချဲၩ့ဝ့ၫတၭ, လၧခဲၫ့နစူၪ မိဆီၪ့ထၪ့ ဘဲၫၥိၭ နမိလ့ၩလၩ့ လၧၦၥုၭမု အအီၪလီၫ. တၭ အဝ့ၫဒၪ လ့ၩလၩ့ လၧအခ့ၫအၡၩ စဖုရၫ အၥိၭ ထီၩ့လၧၦၥုၭမုလဖၪ ၥုၪ့တဲၩအလး လၧအအီၪဝ့ၫ လၧခီၫ့လခီၫလီၫ. 12 တၭ ၦမံဒအၫ့ဖိၪ, ဒဲၦအၫမလ့ၭဖိၪ, ဒဲၦမုထၪ့ဖိၪ ထီးအလူၬ, မံၫနၩ့ လၧဆၧပျၩ့ဖၧၩ့အၪ ဘဲၫထွ့ၥံၪခၩ့ၥံၪ အၥိၭနီၪ, ဒဲအကလအူၭလဖၪနီၪ ၦဝံထၪ့နၬထၪ့ ၥ့ၪအ့ၬ; အၪဝ့ၫ ဘဲၫမ့ၭ လၧမၫဆမံၭနဲၩ့ အၥိၭနီၪလီၫ. 13 ထီးစဂံဒအၧၫ့ ဂဲၫထီၩ့ဝ့ၫတၭ, ယိခွါ, ၦလဂၩ လီၩလၩ့ အဆၧမံၫမး လၧအၥိၭ လဂၩတၭ, စံၭဝ့ၫဒၪ, ယိခွါ, ယမံၫမး ဆၧမံၫမးတၭ, ယိခွါ, ဘုၪမုယီၩ အကိၪပၪပဲၪ လဘံၪ့လၩ့ထ့ၬ ချံးအၥၭ လၧမံဒအၫ့ အၥုၭမုခမျၧး အကျၩတၭ, ထီၩ့ဝ့ၫ လၧအတဲၩအအီၪ, ဘၪဝ့ၫတၭ, တဲၩနီၪ လၩ့ဎီးဝ့ၫတၭ, ဆၧမၩဘျံၭဒၪဝ့ၫတၭ, တဲၩအီၪ ဒၩလၩ့အၥၭ လၧဂၪ့ခိၪချိၫ့လီၫ. 14 အၥိၭလဂၩ စံၭဆၧၫ့ဆၧတၭ, စံၭဝ့ၫဒၪ, အနီၪမွဲ ဆၧနးမံၩ့အ့ၬ, န့ၫၦအံၫစရ့လၭဖိၪ စယိအၭ အဖိၪခွၫ စဂံဒအၧၫ့ အနၭလဘံၪ့နီၪလီၫ. တၭ ယွၩဖ့ၪလၫ့ယူၭ ၦမံဒအၫ့ဖိၪ, ဒဲၦၥုၭမု ထီးအလူၬ လၧအဝ့ၫဒၪ အစူၪဖၧၩ့ယူၭ. 15 တၭ ထီးစဂံဒအၧၫ့ နါဂၧၫ့ ၦလီၩလၩ့ ဆၧမံၫမး, ဒဲအဆၧဖၭဝ့ၫနီၪ, ဆၧမၩအၥၭ လၧအဘိၪ့ထၪ့ဘၩထၪ့ဆၧ, ဒဲထဲၩ့ထဲၩ့ဝ့ၫ လၧအံၫစရ့လၭ အၡၩၥုၭမုခမျၧး အကျၩတၭ, စံၭဝ့ၫဒၪ, ဂဲထုၪ့ဘီၪ, အဂဲးဘဲၫယီၩ ယဟိဝၩ ဖ့ၪလၫ့ယူၭ မံဒအၫ့ အၥုၭမုခမျၧး လၧနၥံၪအစူၪဖၧၩ့ယူၭ. 16 အဝ့ၫဒၪ အၪ့နၩ့ဖၭ ၦၥၧၫ့ယၩ လၧၦၥၧၫ့ဒီၪ့တၭ, ဖ့ၪလၫ့ခွ့ၩလဖျိၪ့, ဒဲဖၧၩ့ အီၪခီၫလဖျိၪ့, ဒဲမ့ၪၡီၫ လၧဖၧၩ့ဖၧၩ့ လၧၦအစူၪဖၧၩ့ လဂၩဘၪလဂၩ ဆုၬဆုၬလီၫ. 17 စံၭဝ့ၫ, ယိလိၪယၧၩတၭ, မၩ ဘဲၫနီၪအၥိၭဆံၭ. တၭယိခွါ, ထီးယအ့ၪ ထီၩ့လၧၥုၪ့တဲၩအလး လၧခီၫ့လခီၫ ဆၧမိမၩအၥၭ, ဘဲၫယမၩ အၥိၭနီၪ နၥံၪ မိဘၪမၩ ဘဲၫနီၪၥိၭလီၫ. 18 ထီးယအ့ၪအူၪထၪ့ ခွ့ၩ, ယဝ့ၫဒၪ ဒဲကယဲ ၦလၧအအီၪလၧယၥိၭယီၩ, ထီးနီၪလဖၧၫ့, နၥံၪဝ့ၫ အူၪထၪ့ ခွ့ၩဆ့ လၧၥုၪ့တဲၩအလးအနဲၩ့ ကိၭစီၪ့ဒ့ၭတၭ, စံၭ, ယဟိဝၩ, ဒဲစဂံဒအၧၫ့ အနၭနီၪဘီၪ! 19 တၭ လၧၦအီၪခိၭဆၧအထီ လၧအၥၭကျၩလဆၫ့ အခၪ့ထံၭနီၪ, စဂံဒအၧၫ့ ဒဲၦလယၩ အီၪလၧအၥိၭ လ့ၩ ထီၩ့လၧၦၥုၪ့တဲၩအလး လၧခီၫ့လခီၫတၭ, (ဆၧအီၪက့ၪလၩ့ၥၫ့ ၦခိၭဆၧတၭ,) အဝ့ၫၥံၪနီၪ အူၪထၪ့ ခွ့ၩတၭ, မၩထ့ဖၭဖၧၩ့ လၧအစူၪဖၧၩ့လီၫ. 20 ၦၥၧၫ့ဒီၪ့နီၪ အူၪထၪ့ ခွ့ၩဆ့တၭ, မၩထ့ဖၭဖၧၩ့တၭ, မၩန့မ့ၪ လၧအစူၪစ့ၪ တၭ, ခွ့ၩနီၪ လၧအစူၪထွ့ၪ လၧအမိအူၪထၪ့ဆၧ, ဒဲကိၭထၪ့ဆၧ, ယဟိဝၩ, ဒဲစဂံဒအၧၫ့ အနၭနီၪဘီၪ! 21 တၭ ၦဆၧၫ့ထုၪ့ လဂၩလၧအလးဒၪဝ့ၫ, လဂၩလၧအလးဒၪဝ့ၫ, အီၪဝၬဖီၩ့ ၦၥုၪ့တဲၩအလးနီၪတၭ, ၦၥုၭမုခမျၧး စဲၪ့ဝ့ၫ, ဒဲကိၭၡၭထၪ့, ဒဲစဲၪ့ဖျိၭဝ့ၫလီၫ. 22 ၦၥၧၫ့ယၩ အူၪထၪ့ ခွ့ၩတၭ, ယဟိဝၩ အီၪက့ၪ ၦအနၭထၫ့ဒၩအၥိၭ လဂၩဘၪလဂၩ ကိၭဂၩဒ့ၭ ဆုၬဆုၬ, လၧၦၥုၭမုခမျၧး ထၧၫ့ဒီၪ့ယၫတၭ, ၦၥုၭမုခမျၧး စဲၪ့ဝ့ၫ ဖိးလၧဘ့ၭ၁ၡ့ဘၫ လၧဇံၫရံၫရၭ အဖၧၩ့ လၧအၫဘလၭမဟိလၫ အနဲၩ့ လၧတၫဘၭနီၪလီၫ. 23 တၭ အံၫစရ့လၭအၡၩ အီၪကိၩ့အီၪကီၪ့ လၧအဂဲၫထၪ့ခွံၬ လၧနၭ၁လဲၫ အဖၧၩ့, ဒဲလၧအၭၡၧၫ, ဒဲလၧမနၭစ့ၫ ထီးအလူၬ အကျၩတၭ, လီၩ့ဆီး ၦမံဒအၫ့ဖိၪလဖၪနီၪလီၫ. 24 တၭ စဂံဒအၧၫ့ အၪ့မၧၫ့လၩ့ အၥီၫ့လဖၪလ့ၩ လၧခိၪလီၩ့ အံဖြံၫ့ ထၧၫ့ဖျိၪ့ယၫတၭ, စံၭဝ့ၫဒၪ, ဂဲၫထဲၩ့ လၩ့ဒုၭ ဆၧထၫ့ဒၩ ၦမံဒအၫ့ဖိၪတၭ, မၩန့ထံၫချိၬ (ခၫ့ဂၬအလး)လဖၪ ဖိးလၧဘ့ၭ၁ဘၫရၫ ဒဲယီၫဒၫ့ ဘိၩ့အဝ့ၫၥံၪ လချုၭ ထီၩ့ဒံၭဘၪဆံၭ. တၭအံဖြံၫ့ အၡၩ ထီးအလူၬ အီၪကိၩ့အီၪကီၪ့ မၩန့ ထံၫလဖၪ ဖိးလၧဘ့ၭ၁ဘၫရၫ ဒဲယီၫဒၫ့နီၪလီၫ. 25 တၭ အဝ့ၫၥံၪ မၩန့ ၦမံဒအၫ့ဖိၪ အၦဒိၪဖၭဒိၪနံၫဂၩ, စအိရ့ၭ ဒဲစဇံအ့ၭတၭ, အဝ့ၫၥံၪ မၩၥံၫ စအိရ့ၭ လၧလိးအိရ့ၭ အလီၩ့တၭ, မၩၥံၫ စဇံအ့ၭ လၧဆၧယဲး စဘံၭၥၪ ဇံအ့ၭအလးတၭ, လီၩ့ဆီး မံဒအၫ့တၭ, ဂဲၫဆိၬ စအိရ့ၭ, ဒဲစဇံအ့ၭအခိၪဎွံၪလဖၪ လၧစဂံဒအၧၫ့ အအီၪ လၧယီၫဒၫ့ ဝါလခီၫနီၪလီၫ.

1 တၭအံဖြံၫ့အၡၩ စံၭအဝ့ၫဒၪ, ထီးနလ့ၩဒုၭဆၧ လၧၦမံဒအၫ့ဖိၪနီၪ နလကိၭန့ဘၪပၧၩ, နမၩပၧၩဘဲၫယီၩ မွဲဘၪလဲၪ; တၭ အဝ့ၫၥံၪ ဂဲးလိၬတ့ၭလိၬ လၧအဝ့ၫဒၪ ဆီၪ့ဆီၪ့လ့ၬလီၫ. 2 တၭ အဝ့ၫဒၪ စံၭအဝ့ၫၥံၪ, ယမၩဆၧနီၪ, ဆၧအ့ၪယိဎီၩ့ လၧဆၧလၧနၥံၪမၩနီၪ, မွဲဆၧနီၪလမံၩ့လဲၪ. စဘံၭၥၪ အီၪလၩ့ထး လၧအံဖြံၫ့နီၪ ဆၧအၪ့ထုၫ့ကီၪ့ဝ့ၫ မွဲအဂ့ၩနဲၪ့ဒံၭ အၭဘအံဇၧၫ စဘံၭအလး ထီးအလူၬဒံၭနီၪ, မွဲအ့ၬဧၪ. 3 ယွၩ ဖ့ၪလၫ့ မံဒအၫ့ အၦဒိၪဖၭဒိၪ နံၫဂၩ, စအိရ့ၭ ဒဲစဇံအ့ၭ, လၧနၥံၪအစူၪဖၧၩ့လီၫ. ဆၧလၧယမၩၥ့ၪတၭ ဆၧယိဎီၩ့ လၧနၥံၪမၩနီၪ မိၥ့ၪ ဘဲၫၥ့ၪလဲၪ. ထီးနီၪလဖၧၫ့ လၧအချဲၩ့ဆၧ ဘဲၫနီၪအကၠီၩ့တၭ, အဝ့ၫၥံၪ အဆၧၥၭထၪ့ဝ့ၫနီၪ လၩ့ဆါထဲၩ့ဝ့ၫလီၫ. 4 တၭ စဂံဒအၧၫ့ လ့ၩခၫ့ဂၬ ယီၫဒၫ့, အဝ့ၫဒၪ ဒဲၦၥၧၫ့ယၩ အီၪလၧအၥိၭလီၫ. ဆၧပွံၭအၥၭ လါနၫ့တၭ, လီၩ့ဆီးဝ့ၫဒၪလီၫ. 5 တၭ အဝ့ၫစံၭ စၧကီၭအၡၩ, ဖ့ၪလၫ့လါ ကိၪအလီၪ့လဖၪ လၧၦခမျၧး လၧအဖိၬ ယခဲၫ့ အဂးဆံၭ. အဂဲးဘဲၫယီၩ အဝ့ၫၥံၪအၥၭ လၩ့ဘဲၩတၭ, ယလီၩ့ဆီး စဇံဘၫ ဒဲစဇၫလမၧၫနၫ, မံဒအၫ့ အစဎွၩလဖၪနီၪလီၫ. 6 တၭ စၧကီၭ အၦဒိၪဖၭဒိၪလဖၪ စံၭဝ့ၫဒၪ, မွဲစဇံဘၫ, ဒဲစဇၫလမၧၫနၫ အစူၪလဖၪ အီၪလၧနစူၪဖၧၩ့ ဘိၩ့နဲၪ့ယီၩ လၧပမိဖ့ၪလၫ့ ကိၪ လၧနၥုၭမုခမျၧး အကၠီၩ့နီၪဆ့ဧၪ. 7 တၭ စဂံဒအၧၫ့ စံၭဝ့ၫဒၪ, မၩအၥၭဘဲၫနီၪတၭ ထီးယဟိဝၩ အ့ၪဖ့ၪလၫ့ စဇံဘၫ ဒဲစဇၫလမၧၫနၫ လၧယစူၪဖၧၩ့ ဂီၩ့တၭ, ယမိခွၬခွံၬ နၥံၪအယၪ လၧမံၩ့လၬကျၩ အဆၧဆူၪဆၧမဲၪလဖၪနီၪလီၫ. 8 အဝ့ၫ လ့ၩထၪ့ခွံၬ ထီးနီၪ ထီၩ့လၧပနုၫအ့လၭတၭ, ချဲၩ့ဆၧ လၧၦၡၩၥံၪ ဘဲၫနီၪအၥိၭတၭ; ပနုၫအ့လၭ အၦၡၩၥံၪ စံၭဆၧၫ့ဝ့ၫ ဘဲၫစၧကီၭအၡၩ စံၭဆၧၫ့ဆၧ အၥိၭနီၪလီၫ. 9 တၭ အဝ့ၫဒၪ စံၭပနုၫအ့လၭ အၡၩၥံၪဆ့, ထီးယအ့ၪ ဂဲၫထဲၩ့မုၬမုၬတၭ, ယမိမၩလၩ့ဎီးခွံၬ တၨၭထီၫ လဖျိၪ့ယီၩလီၫ. 10 စဇံဘၫ ဒဲစဇၫလမၧၫနၫ အီၪလၧကၫကီၫ အဖၧၩ့ တၭ, အၥုၭမုခမျၧး အီၪလၧအၥိၭဆ့, ၦလလၬယဲထီၫ့ၥံၪ မွဲကယဲ ၦမုထၪ့ဖိၪ အၥုၭမု လၧအအီၪလၩ့ထးဒံၭ ထီးအလူၬလီၫ. အဂဲးဘဲၫယီၩ ၦလကုၬ နံၫလၬ လၧအဆိၬနၭနီၪ လၩ့ထံၩဖါယူၭလီၫ. 11 တၭ စဂံဒအၧၫ့ ဖိၬ ၦလၧအအီၪဝ့ၫ လၧတဲၩဖၧၩ့လဖၪ အဖၧၩ့ၥၭ လၧနိၫဘၫ, ဒဲယီၭဘံအၫ့ လၧမုထၪ့လခီၫ တၭ, ကျီၪ့ခွံၬ ၦၥုၭမုခမျၧးလီၫ. အဂဲးဘဲၫယီၩ ၦၥုၭမုခမျၧးနီၪ အီၪက့ၪဂုးအၥၭလီၫ. 12 ထီးစဇံဘၫ, ဒဲစဇၫလမၧၫနၫ စဲၪ့ဖျိၭတၭ, အဝ့ၫ လီၩ့ဆီးတၭ, ဖီၪ့ထၬ မံဒအၫ့ အစဎွၩ နံၫဂၩ, စဇံဘၫ, ဒဲစဇၫလမၧၫနၫတၭ, မၩနၧၩ့မၩစၪ ၦၥုၭမု ထီးအလူၬလီၫ. 13 တၭ စယိအၭ အဖိၪခွၫ စဂံဒအၧၫ့ ဂဲၫထဲၩ့ထဲၩ့ လၧအဒုၭၥုၭ, လၧဆၧထၪ့ထီၫ ဎ့ရ့ၭ အလီၩ့လီၫ. 14 မွဲအဖီၪ့န့ ဖိၪၥၪခွၫလဂၩ လၧစၧကီၭ အၦၡၩလဖၪ အကျၩတၭ, အၪ့စၪ့ဝ့ၫတၭ, အဝ့ၫဒၪ လီၩဘၪဝ့ၫ လၧစၧကီၭ အၦဒိၪလဖၪ, ဒဲအၡၩၥုၪ့က့ၭၥၭၡါအမံၩ့, ၦနွ့ၫဆံၫနွ့ၫဂၩ လီၫ. 15 အဝ့ၫ ဂဲၫထဲၩ့ လၧစၧကီၭအၡၩ အအီၪတၭ, စံၭဝ့ၫဒၪ, ယိခွါ စဇံဘၫ, ဒဲစဇၫလမၧၫနၫ လၧနၥံၪဒုၪဒွ့ၪ ယၧၩ လၧအကၠီၩ့နီၪတၭ, နၥံၪစံၭ, စဇံဘၫ, ဒဲစဇၫလမၧၫနၫၥံၪ အစူၪလဖၪ အီၪလၧနစူၪဖၧၩ့ ဘိၩ့နဲၪ့ယီၩ, ဘဲၫၥိၭ ပမိဖ့ၪလၫ့ ကိၪ လၧနခ့ၫနၡၩ လၧအပွံၭအၥၭ အကၠီၩ့ဆ့ဧၪ. 16 တၭ အဝ့ၫ မၩန့ဒိၩ့အၡၩ ၥုၪ့က့ၭၥၭၡါၥံၪ, ဒဲမံၩ့လၬကျၩ အဆၧဆူၪဆၧမဲၪလဖၪတၭ, အၪ့ၥီၪ့ စၧကီၭအၡၩ လၧဆၧနီၪလဖၪလီၫ. 17 အဝ့ၫ မၩလၩ့ဎီးခွံၬ ပနုၫအ့လၭ အတၨၭထီၫ လဖျိၪ့နီၪတၭ, မၩၥံၫဒိၩ့ အၦၡၩလီၫ. 18 ထီးနီၪလဖၧၫ့ အဝ့ၫ စံၭစဇံဘၫ, ဒဲစဇၫလမၧၫနၫနီၪ, ၦလၧနၥံၪ မၩၥံၫ လၧဒိၩ့ တၫဘီၫနီၪ, မွဲၦမၩအၥၭ ဘဲၫၥ့ၪလဲၪ; တၭ အဝ့ၫၥံၪ စံၭဆၧၫ့ဝ့ၫ, ဘဲၫနၧၩအၥိၭအဝ့ၫၥံၪနီၪ မွဲဘဲၫနီၪၥိၭ, လဂၩ ဒဲလဂၩ လၩ့ဂၬ ဘဲၫစဎွၩအဖိၪ အၥိၭ ဆုၬဆုၬလီၫ. တၭ အဝ့ၫဒၪစံၭ အဝ့ၫၥံၪနီၪ မွဲယထၧၫ့ဖုဝဲ ယမိအဖိၪခွၫၥံၪလီၫ. 19 ယဟိဝၩ မၧၫ့ဝ့ၫတၭ, နၥံၪ အ့ၪမၩဖီၩ့မၩဖျ့ၭယူၭ အဝ့ၫၥံၪ, ဒဲအီၪက့ၪမၧၫ့ဒံၭ တၭ, ယမၩၥံၫ နၥံၪအ့ၬ. 20 တၭ စံၭအဖိၪဝဲၡါ စယံၥၧၫ ဂဲထုၪ့မၩၥံၫ အဝ့ၫၥံၪဘီၪ, မွဲလါနၫ့ ဖိၪၥၪခွၫ လဂၩနီၪ ထုၭထၪ့ အနၭအ့ၬ. အဂဲးဘဲၫယီၩ ၥၭမဲၪဝ့ၫ လၧအမွဲ ဖိၪၥၪခွၫဒံၭ အကၠီၩ့လီၫ. 21 ထီးနီၪလဖၧၫ့ စဇံဘၫ, ဒဲစဇၫလမၧၫနၫ စံၭဝ့ၫဒၪ, နဝ့ၫဒၪယီၩ ဂဲထုၪ့ဒၪနဝ့ၫ ဖ့ၬခွံၬ ပၧၩဆံၭ, အဂဲးဘဲၫယီၩ ဘဲၫၦၡၩအၥိၭနီၪ အဂဲးအဘၭ အီၪ ဘဲၫနီၪၥိၭလီၫ. စဂံဒအၧၫ့ ဂဲထုၪ့တၭ, မၩၥံၫ စဇံဘၫ, ဒဲစဇၫလမၧၫနၫတၭ, မၩန့ ဆၧကယၧၩ့လဖၪ လၧအအီၪ လၧကလအူၭ အခိၬလီၩ့လီၫ. 22 တၭ အံၫစရ့လၭ အၦၡၩ စံၭစဂံဒအၧၫ့, ပၧၩ့ပၧၩ နဝ့ၫဒၪ, ဒဲနဖိၪခွၫ, ဒဲနဖိၪခွၫ အဖိၪခွၫနီၪ ဆ့ဆံၭ. အဂဲးဘဲၫယီၩ နမၩဖီၩ့မၩဖျ့ၭပၧၩ လၧမံဒအၫ့ အစူၪဖၧၩ့လီၫ. တၭ စဂံဒအၧၫ့စံၭ အဝ့ၫၥံၪ, ယမိပၧၩ့ နၥံၪအ့ၬ. 23 ဒဲယဖိၪခွၫ မိပၧၩ့ဘၪနၥံၪ ဆ့အ့ၬ, ယဟိဝၩ မိပၧၩ့ နၥံၪလီၫ. 24 တၭ စဂံဒအၧၫ့ စံၭအဝ့ၫၥံၪ, ယမိအၪ့ကံၩ့ ဆၧလမံၩ့ လၧနၥံၪ, ဘဲၫၥိၭ နၥံၪ မိဖ့ၪလၫ့ယၧၩ လၧနၥံၪ အဆၧအၪ့ဂူၬန့ အနါဒံၭ ကိၭဂၩဒ့ၭလီၫ. အဂဲးဘဲၫယီၩ အဝ့ၫၥံၪ အီၪဝ့ၫ လၧအနါဒံၭထီၫ့လီၫ. မွဲဝ့ၫ လၧၦအံၫစမၫအ့လၭဖိၪ အဂဲးလီၫ. 25 တၭ အဝ့ၫၥံၪ စံၭဆၧၫ့အဝ့ၫ, ပမိဖ့ၪလၫ့ဒၪနၧၩ မုၬမုၬဆ့ လီၫ. အဝ့ၫၥံၪ ဒၩလၩ့ ဖၬဘဲၩ့လဘံၪ့တၭ, ခွံၬလၩ့ အဆၧအၪ့ဂူၬန့အနါဒံၭ လၧအဖၧၩ့ ကိၭဂၩဒ့ၭလီၫ. 26 တၭ နါဒံၭထီၫ့ လၧအအၪ့ကံၩ့ဝ့ၫနီၪ လၩ့လယၧးၡက့လၭ လထီၫ့နွ့ၫယၩလီၫ. လၧနီၪအမ့ၬယၫ ဆၧကၠၧၩ့လဖၪ, နါဒံၭနါကၫစ့ၩလဖၪ, ဒဲဆၧအကီၩ့အၥိၭဝီၩလုၭ လၧမံဒအၫ့ အစဎွၩ ကီၩ့ဝ့ၫၥိၭဝ့ၫနီၪ, ဒဲလၧနီၪအမ့ၬယၫ အကလအူၭ အၥွ့ၫလဖၪ လၧအအီၪ လၧအခိၬလီၩ့နီၪ အီၪဝ့ၫလီၫ. 27 တၭ လၧဆၧနီၪလဖၪ စဂံဒအၧၫ့ မၩကဲၪထၪ့ အ့ဖိၭ လဘံၪ့ အီၪက့ၪဝ့ၫ လၧအဒိၩ့ဖၧၩ့, လၧအီၭဖြၫ အဖၧၩ့တၭ, အံၫစရ့လၭ ထီးအလူၬ လ့ၩလၧနီၪ မၩလဲးမၩဘျၪ ထွ့ၫဝ့ၫ အခဲၫ့လီၫ. တၭ ဆၧနီၪလမံၩ့ ကဲၪထၪ့ ဆၧဖျံၩခွၩ့ လၧစဂံဒအၧၫ့ ဒဲအဂံၪ့ဖိၪ အဂးလီၫ. 28 ဘဲၫနီၪၥိၭ မံဒအၫ့ စၪဝ့ၫ လၧၦအံၫစရ့လၭဖိၪ အမ့ၬယၫတၭ, မိၬထၪ့လၧၩ့ အခိၪအ့ၬ. တၭ ထံၫၥံၪခးၥံၪနီၪ အီၪပွံၭဝ့ၫ အနံၪ့လံဆံၫ လၧဂံဒအၧၫ့ အမုနံၩလဖၪ အဖၧၩ့နီၪလီၫ. 29 စယိအၭ အဖိၪခွၫ စယရၧၭဘ့ၫအ့လၭ ထဲၩ့ထဲၩ့ တၭ, အီၪလၧအဂံၪ့ဒၪဝ့ၫ အဖၧၩ့နီၪလီၫ. 30 တၭ စဂံဒအၧၫ့ အီၪလၧအဖိၪခွၫ လၧအထၪ့ဖိၪဝ့ၫလဖၪနီၪ နွ့ၫဆံၫဂၩ လီၫ. အဂဲးဘဲၫယီၩ မွဲအအီၪလၧအမၫ အၪဂၩလီၫ. 31 တၭအၥံၫမၫ လၧအအီၪဝ့ၫ လၧၡံခံၫ့ လဂၩနီၪ အီၪဖျဲၪန့ အဝ့ၫ လၧအဖိၪခွၫ လဂၩဆ့တၭ, ကိၭဝ့ၫအမံၩ့ လၧစအဘံမလ့ၭလီၫ. 32 တၭ စယိအၭ အဖိၪခွၫ စဂံဒအၧၫ့ ၥံၫဝ့ၫ, လၧအခိၪဘွၩဂ့ၩနီၪလီၫ. တၭ ၦခုၪ့လၩ့ဘၧၩ့ခွံၬဝ့ၫ လၧအဖါ စယိအၭ အၥွၪခိၪဖၧၩ့ လၧအီၭဖြၫ အဖၧၩ့, လၧၦအဘံအ့ၭဖိၪ အကျၩလီၫ. 33 ထီးစဂံဒအၧၫ့ ၥံၫဝ့ၫတၭ, ဆၧမၩအၥၭ လၧၦအံၫစရ့လၭဖိၪ ကၠၪဒီၭအၥၭတၭ, လ့ၩမၩလဲးမၩဘျၪ ထွ့ၫ ဘၫအလၭလဖၪ အခဲၫ့တၭ, အီၪက့ၪ ဘၫအလၭဘံရ့ၭ လၧအယွၩလီၫ. 34 တၭ ၦအံၫစရ့လၭဖိၪ နၪ့ထၪ့ထဲၩ့ ယဟိဝၩ အဝ့ၫၥံၪအယွၩ, လၧအမၩဖီၩ့ဖျ့ၭယူၭဝ့ၫ လၧအဒုၪအဒၩ ထီးအလူၬ အစူၪဖၧၩ့ လၧအအီၪဝၬဖီၩ့ဝ့ၫနီၪ လၧၩ့အ့ၬ. 35 တၭ အဝ့ၫၥံၪ မၩခိးမၩတၩ လၧၩ့စယရၧၭဘ့ၫအ့လၭ, စဂံဒအၧၫ့အၡၩဂံၪ့ဖိၪ, ဘဲၫကယဲ ဆၧလၧအဝ့ၫဒၪ မၩဂ့ၩ ၦအံၫစရ့လၭဖိၪ အၥိၭနီၪဆ့အ့ၬ.

1 တၭ စယရၧၭဘ့ၫအ့လၭ အဖိၪခွၫ စအဘံမလ့ၭ လ့ၩဝ့ၫ ဖိးလၧၡံခံၫ့ လၧအမိအထၧၫ့ဖုဝဲ အအီၪတၭ, ချဲၩ့လိၬအၥၭ လၧအဝ့ၫၥံၪ, ဒဲအမိအဖါ အၡၩဂံၪ့ဒီၪ့ ထီးအလူၬ တၭ, စံၭဝ့ၫဒၪ, 2 ချဲၩ့လါဆၧ လၧၦၡံခံၫ့ဖိၪ ထီးအလူၬ အနါဖၧၩ့ဆံၭ, မွဲစယရၧၭဘ့ၫအ့လၭ အဖိၪခွၫ ၦနွ့ၫဆံၫ ထီးအလူၬ ပၧၩ့ နၥံၪ မိဂ့ၩလဆံၭဧၪ, ၦလဂၩဎး ပၧၩ့ နၥံၪ ဂ့ၩလဆံၭဧၪ. တၭ နၪ့ထၪ့ထဲၩ့ဆ့ လၧယမွဲ နၥံၪအဎွံၪ, ဒဲနၥံၪအယၪလီၫ. 3 အမိအထၧၫ့ဖုဝဲလဖၪ ချဲၩ့ ဆၧချဲၩ့ ထီးအလူၬနီၪ လၧအဂဲးအကၠီၪ့ လၧၡံခံၫ့အၡၩလဖၪ အနါဖၧၩ့တၭ; အဝ့ၫၥံၪ အၥၭအီၪ လၧအမိဖိၬ စအဘံမလ့ၭ အခဲၫ့လီၫ. အဂဲးဘဲၫယီၩ အဝ့ၫၥံၪ စံၭဝ့ၫ, အဝ့ၫဒၪမွဲ ပထၧၫ့ဖုဝဲလီၫ. 4 တၭ အဝ့ၫၥံၪ ဖ့ၪလၫ့ အဝ့ၫဒၪ စ့ၩအဘံၪ့နွ့ၫဆံၫ လၧအမၩန့ဝ့ၫ လၧဘၫအလၭဘံရ့ၭ အဂံၪ့ဖၧၩ့လီၫ. တၭ လၧစ့ၩနီၪ စအဘံမလ့ၭ အၪ့လံၩ့န့ ၦပျီၩပျီၩ, ဒဲၦမၩကြၩ့ထမးဆၧလဖၪ လၧအမိဖိၬအခဲၫ့လီၫ. 5 လ့ၩဝ့ၫ လၧအဖါအဂံၪ့ လၧအီၭဖြၫ အဖၧၩ့ တၭ, မၩၥံၫ အထၧၫ့ဖုဝဲ စယရၧၭဘ့ၫအ့လၭ အဖိၪခွၫလဖၪ, ၦနွ့ၫဆံၫ လၧလိး လဖျိၪ့ဎး အဖၫ့ခိၪလီၫ. မွဲလါနၫ့ စယရၧၭဘ့ၫအ့လၭ အဖိၪဒၪဘၨၩ စယိၥၫ့ အီၪလၩ့ထးဝ့ၫလီၫ. အဂဲးဘဲၫယီၩ အီၪက့ၪၥူၪခွံၬအၥၭလီၫ. 6 ၦၡံခံၫ့အၡၩၥံၪ ထီးအလူၬ အီၪကိၩ့အီၪကီၪ့, ဒဲကယဲ မံလိၫအဂံၪ့ဖိၪ ထီးအလူၬ လ့ၩဝ့ၫတၭ, ဒုၭကဲၪထၪ့ စအဘံမလ့ၭ လၧစဎွၩ လၧၥံၪ့ထိၭဖၫ အခၪ့ထံၭ လၧအအီၪဝ့ၫ လၧၡံခံၫ့အဖၧၩ့လီၫ. 7 ထီးၦၡၩၥံၪ လီၩဘၪ စယိၥၫ့ တၭ, အဝ့ၫဒၪ လ့ၩထၪ့ဆၧၫ့ထုၪ့ လၧခိၪလီၩ့ ဂ့ၫရဇံၫ့ အဒၩ့ခိၪတၭ, ထုၭထၪ့ အလူတၭ, ကိၭထၪ့ဆၧတၭ, စံၭအဝ့ၫၥံၪ, ခိၭနၪ ယလူဘီၪ, ၡံခံၫ့အၡၩၥံၪဧ့, ဘဲၫၥိၭ ယွၩမိခိၭနၪ နၥံၪအလူ အဂဲးလီၫ. 8 ၥံၪ့ၥံၪဝၪၥံၪ လ့ၩထၪ့တၭ လ့ၩဆၧ ဘဲၫၥိၭ အမိဂုၪ စဎွၩလဂၩ လၧအဖၫ့ခိၪတၭ, စံၭ ၥံၪ့အလဲအိၫ့, ဂဲၫနဝ့ၫ, ပၧၩ့ပၧၩဘီၪ. 9 တၭ ၥံၪ့အလဲအိၫ့နီၪ စံၭအဝ့ၫၥံၪ, ယၥိၪ လၧၦၡၩမၩန့ ဒုၭလၩဖၩ့ ယွၩဒဲၦၡၩနီၪ, မွဲယကြၨၭစဲၪ့ဒၪခွံၬတၭ, လ့ၩဂဲၩဝၭ လၧၥံၪ့ၥံၪဝၪၥံၪ အဖၫ့ခိၪဆ့ဧၪ. 10 တၭ ၥံၪ့ၥံၪဝၪၥံၪနီၪ စံၭ ချိၪ့ဒိၩ့, ဂဲၫနဝ့ၫ ပၧၩ့ပၧၩဘီၪ. တၭ ချိၪ့ဒိၩ့နီၪ စံၭ အဝ့ၫၥံၪ, 11 ယဆၧအဆၧၫ့, ဒဲယၥၪအဂ့ၩယီၩ, မွဲယကြၨၭ စဲၪ့ဒၪခွံၬတၭ, လ့ၩဂဲၩဝၭ လၧၥံၪ့ၥံၪဝၪၥံၪ အဖၫ့ခိၪဆ့ဧၪ. 12 တၭ ၥံၪ့ၥံၪဝၪၥံၪနီၪ စံၭ စဘံၭမု, ဂဲၫနဝ့ၫ ပၧၩ့ပၧၩ ဘီၪ. 13 တၭ စဘံၭမုနီၪ စံၭအဝ့ၫၥံၪ, ယစဘံၭထံၫ လၧအဒုၭၥၭထိၬယွၩ ဒဲၦၡၩနီၪ, မွဲယကြၨၭစဲၪ့ဒၪခွံၬ တၭ, လ့ၩဂဲၩဝၭ လၧၥံၪ့ၥံၪဝၪၥံၪ အဖၫ့ခိၪဆ့ဧၪ. 14 တၭ ၥံၪ့ၥံၪဝၪၥံၪ ထီးအလူၬနီၪ စံၭ ဆၧဆူၪၡိၬနီၪ, ဂဲၫနဝ့ၫ ပၧၩ့ပၧၩဘီၪ. 15 တၭ ဆၧဆူၪၡိၬနီၪ စံၭ ၥံၪ့ၥံၪဝၪၥံၪ, နၥံၪ အ့ၪဂုၪယၧၩ လၧစဎွၩ လၧနၥံၪအဖၫ့ခိၪ တၡါတၭ, ဂဲၫဒိၭနဲၩ့နၥံၪအၥၭ လၧယလၩရှုၪ အဖၧၩ့ဆံၭ, အ့ၪလမွဲဘၪ တၭ, မွဲမ့ၪ ဂဲၫထၪ့ လၧဆၧဆူၪၡိၬ အဖၧၩ့, အၪ့ခွံၬ လ့ၭဘနၧၫ့ အၥံၪ့ၡိၫအ့ရ့ၭနီၪဘီၪ. 16 မၩအၥၭဘဲၫနီၪတၭ, ဘိၩ့နဲၪ့ယီၩ လၧနၥံၪအီၪက့ၪ စအဘံမလ့ၭ လၧစဎွၩ နီၪ, နၥံၪ အ့ၪမၩ လၧဆၧမွဲဆၧတီၩ, ဒဲဆၧအလၧၫ့အဎွ့ၩ တၭ, နၥံၪ အ့ၪမၩဂ့ၩ စယရၧၭဘ့ၫအ့လၭ ဒဲအၡၩဂံၪ့ဖိၪၥံၪ; ဒဲမၩ ဘဲၫအဝ့ၫဒၪအစူၪ ကြၨၭဝ့ၫအၥိၭနီၪ, 17 (အဂဲးဘဲၫယီၩ ယဖါဒုၭဆၧလၧနၥံၪအဂး, ဒဲအၥၭနီၪ မွဲအခွံၬလၩ့ဝ့ၫ လၧနၥံၪအဂးတၭ, မၩဖီၩ့မၩဖျ့ၭ နၥံၪ လၧမံဒအၫ့ အစူၪဖၧၩ့လီၫ. 18 တၭ နၥံၪဂဲထုၪ့ထၫ့ဒၩ ယဖါအၡၩဂံၪ့ဖိၪ လၧမုဆၫလနံၩယီၩ, ဒဲမၩၥံၫယူၭ အဖိၪခွၫလဖၪ, ၦနွ့ၫဆံၫ လၧလိးလဖျိၪ့ဎးအလီၩ့, ဒဲအီၪက့ၪယူၭ အဎီးမုၪအဖိၪခွၫ စအဘံမလ့ၭ လၧၡံခံၫ့အၡၩလဖၪ အစဎွၩနီၪ, လၧအမွဲနၥံၪ အထၧၫ့ဖုဝဲလဂၩအဂဲးလီၫ.) 19 တၭ နၥံၪ အ့ၪမၩ စယရၧၭဘ့ၫအ့လၭ ဒဲအၡၩဂံၪ့ဖိၪ လၧအမွဲအတီၩ, ဒဲဆၧအလၧၫ့အဎွ့ၩ လၧမုဆၫလနံၩယီၩတၭ, ၥၭထိၬ နၥံၪဝ့ၫ, လၧစအဘံမလ့ၭ အဖၧၩ့, ဒဲမွဲအဝ့ၫဒၪ ၥၭထိၬဆ့ လၧနၥံၪအဖၧၩ့ဆံၭ. 20 အ့ၪလမွဲဘၪ ဘဲၫနီၪတၭ, မွဲမ့ၪဂဲၫထၪ့ လၧၦအဘံမလ့ၭ အဖၧၩ့တၭ အၪ့ခွံၬ ၡံခံၫ့အၡၩလဖၪ, ဒဲမံလိၫအၡၩဂံၪ့ဖိၪတၭ, မွဲမ့ၪဂဲၫထၪ့ လၧၡံခံၫ့ အၡၩလဖၪ အကျၩ ဒဲလၧမံလိၫ အၡၩဂံၪ့ဖိၪ အဖၧၩ့တၭ, အၪ့ခွံၬ စအဘံမလ့ၭ နီၪဆံၭ. 21 စယိၥၫ့နီၪ စဲၪ့ထၪ့ခွံၬတၭ, စဲၪ့ဖျိၭလ့ၩဝ့ၫ ဖိးလၧဘံအၧၫတၭ, အီၪဝ့ၫ ထီးနီၪ လၧဆၧၥၭမဲၪ အထၧၫ့ဖုဝဲ စအဘံမလ့ၭ အကၠီၩ့နီၪလီၫ. 22 တၭ စအဘံမလ့ၭ ပၧၩ့ အံၫစရ့လၭ ၥၧၫ့နံၪ့နီၪ; 23 ထီးနီၪလဖၧၫ့ ယွၩ အၪ့မၧၫ့လၩ့ ၥၭအၧၩ့ လဂၩ လၧစအဘံမလ့ၭ ဒဲၡံခံၫ့အၡၩလဖၪ အဘိၩ့ဆၧၩ့တၭ, ၡံခံၫ့အၡၩလဖၪ မၩ စအဘံမလ့ၭ လၧဆၧအၪ့လီၫဝ့ၫ, 24 ဘဲၫၥိၭ ဆၧမၩအၧၩ့ စယရၧၭဘ့ၫအ့လၭ အဖိၪခွၫလဖၪ ၦနွ့ၫဆံၫနီၪ, မိဂဲၫ, ဒဲအၥွံၪဘၪ အထၧၫ့ဖုဝဲ စအဘံမလ့ၭ လၧအမၩၥံၫ အဝ့ၫၥံၪ, ဒဲဘၪၡံခံၫ့ အၡၩလဖၪ လၧအမၩဆၧၩ့ဝ့ၫ လၧအမၩၥံၫ အထၧၫ့ဖုဝဲၥံၪ အဘိၩ့ဘၭနီၪလီၫ. 25 တၭ ၡံခံၫ့အၡၩလဖၪ အီၪက့ၪ ၦခိၭၥူၪဆၧ လၧခိၪလီၩ့ခိၪတၭ, အဝ့ၫၥံၪ မၩန့ဆီၪ့ ကယဲ ၦလၧအလ့ၩဆၧ လၧဖၧၩ့ၥၭနီၪ အနဲၩ့အဎီၩ့ ထီးအလူၬ အဆၧလီၫ. တၭ ၦလီၩဘၪ စအဘံမလ့ၭလီၫ. 26 တၭ စအံဘ့ၭ အဖိၪခွၫ စဂၫအလၭ ဒဲအထၧၫ့ဖုဝဲၥံၪ ဂဲၫဝ့ၫတၭ, လ့ၩဖိးလၧၡံခံၫ့တၭ, ၡံခံၫ့အၡၩလဖၪနီၪ ဒိၭနဲၩ့အၥၭ လၧအဝ့ၫဒၪ အစူၪဖၧၩ့ လီၫ. 27 အဝ့ၫၥံၪ လ့ၩထၪ့ လၧဆံၬၥံၪနၩၥံၪ အဖၧၩ့တၭ, အၪ့ထုၫ့ကီၪ့ဆၧ လၧစဘံၭလး အဖၧၩ့နီၪ, ယဲးဝ့ၫဒၪ တၭ, မၩဎွံၫအၥၭတၭ, လ့ၩနုၬ လၧအဝ့ၫၥံၪ အယွၩအဂံၪ့ဖၧၩ့တၭ, အၪ့ဆၧ ဒဲအီၩဆၧတၭ, ဆိၪအၧၩ့ စအဘံမလ့ၭလီၫ. 28 တၭ စအံဘ့ၭ အဖိၪခွၫ စဂၫအလၭနီၪ စံၭဝ့ၫဒၪ, စအဘံမလ့ၭနီၪ, မွဲၦလဂၩလဲၪ, ၡံခံၫ့အၡၩယီၩ, မွဲ ၦလဖၪလဲၪ. တၭပမိဘၪမၩအဝ့ၫဒၪ အဆၧနီၪ မွဲဘၪလဲၪ. စယရၧၭဘ့ၫအ့လၭ အဖိၪခွၫ မွဲအ့ၬဧၪ; တၭ စဇံဘလၭ အၡၩယိဆၧ လဂၩနီၪ, မွဲၦလဂၩလဲၪ, မၩ စၡံခံၫ့ အဖါ စဟၫမီၫ အၡၩ အဆၧနီၪဘီၪ. ပမိမၩ အဝ့ၫဒၪအဆၧ မွဲဘၪလဲၪ. 29 မွဲၦခမျၧးယီၩ အီၪလါ လၧယစူၪဖၧၩ့ဘီၪ! တၭ ယမိၥုၭခွံၬ စအဘံမလ့ၭလီၫ. တၭ စံၭ စအဘံမလ့ၭနီၪ, မၩအၪထၪ့ နၡၩၥုၭမုတၭ ဂဲၫထၪ့ဘီၪ. 30 တၭ ဒိၩ့အၦဒိၪဖၭဒိၪ စဇံဘလၭ လဂၩနီၪ နါဂၧၫ့ စအံဘ့ၭ အဖိၪခွၫ စဂၫအလၭ အဆၧချဲၩ့တၭ, အၥၭထၪ့လီၫ. 31 အၪ့မၧၫ့ အၥီၫ့လဖၪ လ့ၩၥူၪ လၧစအဘံမလ့ၭ အအီၪတၭ, စံၭဝ့ၫဒၪ, ယိခွါ, စအံဘ့ၭ အဖိၪခွၫ စဂၫအလၭ, ဒဲအထၧၫ့ဖုဝဲလဖၪ ဂဲၫထီၩ့ လၧၡံခံၫ့တၭ, ယိခွါ, အဝ့ၫၥံၪ မၩထၬ ဒိၩ့ထၫ့ဒၩနၧၩလီၫ. 32 တၭ ဘိၩ့နဲၪ့ယီၩ, ဂဲထုၪ့ လၧမုနၩလခီၫ, နဝ့ၫဒၪ ဒဲနၡၩၥံၪတၭ, အီၪခိၭၥူၪ လၧဆံၬပျၩ့ဖၧၩ့ဆံၭ. 33 လၧဆၧဖၩ့ထၪ့နီၪ ထီးမုဂဲၫထၪ့တၭ, ဆၧမိမၩအၥၭ လၧနမိဘၪဂဲထုၪ့ လၧဂီၩဂီၩတၭ, ပၠၪလၩ့ဆၧ လၧဒိၩ့အမ့ၬယၫတၭ, ယိခွါ, အဝ့ၫဒၪ, ဒဲၦအီၪလၧအၥိၭ မိဂဲၫထၪ့ ထၫ့ဒၩနၧၩတၭ, နမိမၩဘၪ အဝ့ၫၥံၪ ဘဲၫနစူၪ မိဒၪန့ ဆၧအလး အၥိၭနီၪလီၫ. 34 တၭ စအဘံမလ့ၭ ဂဲထုၪ့ ဒဲကယဲ အၡၩၥံၪ ထီးအလူၬ လၧမုနၩလခီၫတၭ, အီၪခိၭၥူၪ လၧၡံခံၫ့ အမ့ၬယၫ လၧၦလံဒီၪ့လီၫ. 35 စအံဘ့ၭ အဖိၪခွၫ စဂၫအလၭ လဂၩနီၪ စဲၪ့ထၪ့တၭ, ဆၧၫ့ထုၪ့ လၧဆၧလ့ၩနုၬ လၧဒိၩ့အတရၫ့ အဖၧၩ့တၭ, စအဘံမလ့ၭ ဒဲအၡၩၥံၪ လၧအအီၪ လၧအၥိၭ လၧအခိၭၥူၪဆၧလဖၪ ဂဲထုၪ့ဝ့ၫလီၫ. 36 တၭ စဂၫအလၭ လဂၩ ဒၪဘၪ ၦခမျၧးတၭ, စံၭစဇံဘလၭ လဂၩနီၪ, ယိခွါ, ၦခမျၧးၥံၪ ဂဲၫလၩ့ လၧခိၪလီၩ့ဒၩ့ခိၪလီၫ. တၭ စဇံဘလၭ စံၭဝ့ၫ, နဒၪဘၪခိၪလီၩ့ ထိၩ့ချိၬအလၩၡူၪ ဘဲၫၦၡၩအၥိၭနီၪလီၫ. 37 စဂၫအလၭနီၪ ချဲၩ့ဒီၭဆၧတၭ, စံၭဝ့ၫဒၪ, ယိခွါၦခမျၧး ဂဲၫလၩ့ လၧခိၪလီၩ့ခိၪတၭ, ၦလစီၪ့ဒၪ ဂဲၫဝ့ၫ လၧမနိၫ့အံနံၫ့ အၥံၪ့ထိၭဖၫ အခၪ့ထံၭလီၫ. 38 တၭ စဇံဘလၭနီၪ စံၭဝ့ၫ, နနိၭ လၧနစံၭ, စအဘံမလ့ၭ မွဲပလၫ လၧပမိမၩ အဆၧလဂၩလဲၪနီၪ, မွဲအအီၪခီၫခီၫလဲၪ. ၦခမျၧးယီၩ မွဲၦလၧနမၩကြၩ့ထမးဘၪဝ့ၫနီၪ, မွဲအ့ၬဧၪ; စဲၪ့ထၪ့ ဘိၩ့နဲၪ့ယီၩ တၭ, ဒုၭဆၧ လၧအဝ့ၫၥံၪ ဘီၪ. 39 တၭ စဂၫအလၭ စဲၪ့ထၪ့ လၧၡံခံၫ့အၡၩလဖၪ အမ့ၬယၫတၭ, ဒုၭဆၧ လၧစအဘံမလ့ၭနီၪလီၫ. 40 စအဘံမလ့ၭ လီၩ့ဆီးဝ့ၫတၭ, အဝ့ၫဒၪ စဲၪ့ဝ့ၫ လၧအမ့ၬယၫ တၭ, အၪဂၩ လၩ့ထ့ၬဝ့ၫတၭ, ဘၪ ဆၧဆ့ၭဖိး, ထီၩ့လၧဆၧလ့ၩနုၬ လၧတရၫ့ဖၧၩ့နီၪလီၫ. 41 စအဘံမလ့ၭ အီၪဝ့ၫ လၧအရုမၫ အဖၧၩ့တၭ, စဇံဘလၭ နၫ့ထၪ့ခွံၬ စဂၫအလၭ ဒဲအထၧၫ့ဖုဝဲ ဘဲၫၥိၭ အထီးအီၪလၧၡံခံၫ့ အဖၧၩ့ လဂ့ၩလီၫ. 42 ဆၧဖၩ့ထၪ့ လနံၩနီၪ ဆၧမၩအၥၭ လၧၦခမျၧး လ့ၩထၪ့ဝ့ၫ လၧဆံၬပျၩ့ဖၧၩ့တၭ, ၦၡၩ လီၩဘၪ စအဘံမလ့ၭ. 43 တၭ အဝ့ၫဒၪ မၩန့ ၦခမျၧး, အၪ့နၩ့ဖၭဝ့ၫ ၥၧၫ့စီၪ့ တၭ, အီၪခိၭၥူၪ လၧဆံၬပျၩ့ဖၧၩ့တၭ, ယိဆၧတၭ, ယိခွါ, ၦခမျၧး ဂဲၫစဲၪ့ထၪ့ခွံၬ လၧဒိၩ့ဖၧၩ့တၭ; အဝ့ၫဒၪ ဂဲထုၪ့ထၫ့ဒၩ အဝ့ၫၥံၪနီၪ ဖ့ၬခွံၬဝ့ၫဒၪလီၫ. 44 စအဘံမလ့ၭ, ဒဲၦလဒီၪ့ အီၪလၧအၥိၭနီၪ စဲၪ့ၡိၫတၭ, ဆၧၫ့ထုၪ့ လၧဆၧလ့ၩနုၬ လၧဒိၩ့အတရၫ့နီၪတၭ, ၦနံၫဒီၪ့ဒၪ ဆၧစဲၪ့ၡိၫ လၧကယဲ ၦအီၪဝ့ၫ လၧဆံၬပျၩ့ဖၧၩ့တၭ, ဖ့ၬၥံၫခွံၬ အဝ့ၫၥံၪလီၫ. 45 စအဘံမလ့ၭ ဒုၭဆၧ လၧဒိၩ့နီၪ ၥံၫ့နံၩချီၩ့တၭ, မၩန့ ဒိၩ့တၭ မၩၥံၫ ၦခမျၧး လၧအအီၪ လၧအဖၧၩ့တၭ, မၩလၩ့ဎီး ဒိၩ့တၭ, ဎွံၪထံၫလၪ လၧအလးနီၪလီၫ. 46 ၡံခံၫ့ အတၨၭထီၫ အၡၩၥံၪ ထီးအလူၬ နါဂၧၫ့ဆၧ တၭ, လ့ၩနုၬ လၧထိၬလစီၪ့ အဖၧၩ့ ဘၪဆဲၫ့ လၧအယွၩ ဘံရ့ၭအဂံၪ့နီၪလီၫ. 47 တၭ ၦလီၩဘၪ စအဘံမလ့ၭ လၧၡံခံၫ့ အတၨၭထီၫ အၡၩၥံၪ ထီးအလူၬ အီၪကိၩ့အီၪကီၪ့လီၫ. 48 စအဘံမလ့ၭ လ့ၩထၪ့ လၧခိၪလီၩ့ ဇၫလမၧၫ့, အဝ့ၫဒၪ ဒဲကယဲ ၦအီၪလၧအၥိၭတၭ, စအဘံမလ့ၭ မၩန့ကွၩ လၧအစူၪဖၧၩ့တၭ, ခူၬလၩ့ခွံၬ ၥံၪ့ထဲၩ့ လထဲၩ့ တၭ, မၩန့အီၪက့ၪဝ့ၫ လၧအခိၬထံၭခိၪတၭ, စံၭၦခမျၧး လၧအဖိၬအခဲၫ့လဖၪနီၪ, ဆၧလၧနၥံၪဒၪဘၪ ယမၩယီၩ, မၩနၥံၪဝ့ၫ ချဲၫ့ချဲၫ့ ဘဲၫနီၪအၥိၭဆံၭ. 49 တၭ ၦခမျၧး ထီးအလူၬ ခူၬလၩ့ခွံၬဆ့ လဂၩ အၥံၪ့ထဲၩ့ လထဲၩ့, လဂၩ အၥံၪ့ထဲၩ့ လထဲၩ့ ဆုၬဆုၬတၭ ဖိၬ စအဘံမလ့ၭ အခဲၫ့တၭ, အီၪက့ၪဝ့ၫ လၧတၨၭနီၪတၭ, ဆူၭထၪ့ခွံၬ တၨၭ လၧမ့ၪတၭ, ၦၡၩ လၧၡံခံၫ့ အတၨၭထီၫ အဖၧၩ့ ၥံၫဝ့ၫ ဆ့ထီးအလူၬ, ဒဲၦမုၪ ဒဲၦခွၫ ၦဖိၭဘိၭ လထီၫ့လီၫ. 50 ထီးနီၪလဖၧၫ့ စအဘံမလ့ၭ လ့ၩလၧၥံဘ့ၭတၭ, ၥုၪ့အတဲၩ ထၫ့ဒုၪဒၩ ၥံဘ့ၭတၭ, မၩန့ဝ့ၫလီၫ. 51 အ့ၪမွဲ တၨၭထီၫဂုးခၧၫ့ လဖျိၪ့ အီၪဝ့ၫလၧဒိၩ့ဖၧၩ့, ဒဲၦမုၪဒဲၦခွၫ, ဒဲကယဲ ၦလၧဒိၩ့ဖၧၩ့နီၪ စဲၪ့နုၬဝ့ၫ လၧအဖၧၩ့တၭ, ကၭဘံၭထၬ အခဲၫ့တၭ, လ့ၩထၪ့ လၧတၨၭထီၫ အဒၩ့ခိၪ လီၫ. 52 စအဘံမလ့ၭ လ့ၩလၧတၨၭထီၫနီၪ အအီၪတၭ, ဒုၭဆၧထၫ့ဒၩ အဝ့ၫတၭ, လ့ၩဘူၭ လၧတၨၭထီၫအတရၫ့, ဘဲၫၥိၭ အမိဆူၭထၪ့ခွံၬဝ့ၫ လၧမ့ၪလီၫ. 53 တၭ ၦမုၪလဂၩ ခွံၬလၩ့ဒိၭဆုၪ့ဂူၬ လိးလကဲၩ့ လၧစအဘံမလ့ၭ အခိၪအလီၩ့တၭ, မၩထ့ဖၭ အခိၪဎွံၪနီၪလီၫ. 54 ထီးနီၪလဖၧၫ့ အဝ့ၫဒၪ ကိၭန့ ၦဖိၪၥၪခွၫ လၧအဆိၬ အစူၪဝဲၩ လဂၩနီၪ ချဲၫ့ချဲၫ့တၭ စံၭအဝ့ၫ, ထုၭထၪ့ နနၭတၭ, မၩၥံၫယၧၩဘီၪ, ဘဲၫၥိၭ ၦထီးစံၭ လၧယဂဲး လၧၦမုၪလဂၩ မၩၥံၫနီၪ လဂ့ၩ; အၡၩဖိၪၥၪခွၫနီၪ ဆ့ၭဖျီၫ့ဝ့ၫတၭ, အဝ့ၫဒၪ ၥံၫဝ့ၫလီၫ. 55 ထီးအံၫစရ့လၭအၡၩ ဒၪဘၪဝ့ၫ လၧစအဘံမလ့ၭ ၥံၫယူၭတၭ, အဝ့ၫၥံၪ ထဲၩ့ထဲၩ့ဝ့ၫ လဂၩ လၧအလးဒၪဝ့ၫ လဂၩ လၧအလးဒၪဝ့ၫ ဆုၬဆုၬ လီၫ. 56 ယွၩ ဖ့ၪလၫ့ထဲၩ့ စအဘံမလ့ၭ လၧအဆၧအၧၩ့ လၧအမၩ အဖါ, လၧအမၩၥံၫ အထၧၫ့ဖုဝဲ နွ့ၫဆံၫ အကၠီၩ့နီၪ ဘဲၫနီၪၥိၭလီၫ. 57 တၭ ၡံခံၫ့ အၡၩအဆၧအၧၩ့ ထီးအလူၬနီၪ ယွၩ ဖ့ၪလၫ့ထဲၩ့ဝ့ၫ လၧအဝ့ၫၥံၪ အခိၪ အလီၩ့ ဒဲစယရၧၭဘ့ၫအ့လၭ အဖိၪခွၫ စယိၥၫ့ အဆၧဆိၪအၧၩ့နီၪ ဘၪ အဝ့ၫၥံၪလီၫ.

1 တၭ လၧစအဘံမလ့ၭ အလးခဲၫ့ အံစခၫ အၦၡၩလဂၩ စဒိဒိၫ အဖိၪခွၫ, စဖုအၫ အဖိၪခွၫ စတိလၫထၪ့, ဘဲၫၥိၭ အမိမၩဖီၩ့မၩဖျ့ၭ အံၫစရ့လၭတၭ, အီၪဝ့ၫ လၧၡၫမၧၫ လၧခိၪလီၩ့ အံဖြံၫ့ အလီၩ့လီၫ. 2 အဝ့ၫဒၪ စ့ၩရၫ့ အံၫစရ့လၭ နံၫဆံၫၥၧၫ့နံၪ့တၭ, ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧၡၫမၧၫ အဖၧၩ့လီၫ. 3 အဝ့ၫဒၪ အလးခဲၫ့နီၪ ၦဂံလအၭဖိၪ စယၫအၧၫ ဖိးထၪ့တၭ, စ့ၩရၫ့ အံၫစရ့လၭ နံၫဆံၫနံၫနံၪ့လီၫ. 4 တၭ အဝ့ၫဒၪ အဖိၪခွၫ အီၪ ၥၧၫ့ဆံၫ လၧအထူၬကၥ့ၪယီၩ့ဖိၪ ၥၧၫ့ဆံၫတၭ, အဝ့ၫၥံၪ အီၪလၧဒိၩ့ ၥၧၫ့ဆံၫ လၧၦကိၭဝ့ၫ လၧဟၫဝီၭယၫအၧၫ ထီးမုဆၫလနံၩယီၩ, လၧအအီၪ လၧခးဂံလအၭ အဖၧၩ့လီၫ. 5 စယၫအၧၫ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧကၫမိၫ့ အဖၧၩ့လီၫ. 6 ၦအံၫစရ့လၭဖိၪ မၩဒီၭဆၧအၧၩ့ လၧယဟိဝၩ အမ့ၬယၫဒီၭတၭ, မၩ ဘၫအလၭလဖၪ, ဒဲအၭၡတြီၭ, ဒဲၦစံရအၫဖိၪ အယွၩၥံၪ, ဒဲဇဲဒၧၫ့ အယွၩၥံၪ, ဒဲမိအၭ အယွၩၥံၪ, ဒဲၦအၫမၧၫ့ဖိၪ အယွၩၥံၪ, ဒဲၦဖလံၡၫဖိၪ အယွၩၥံၪ အဆၧတၭ, စဲၪ့ဒၪ ယဟိဝၩတၭ, မၩအဆၧအ့ၬ. 7 ယဟိဝၩ အၥၭထၪ့ခဲၩထၪ့ဘၪ အံၫစရ့လၭတၭ, အၪ့ဆၫခွံၬ အဝ့ၫၥံၪ လၧၦဖလံၡၫဖိၪၥံၪ အစူၪဖၧၩ့ ဒဲလၧၦအၫမၧၫ့ဖိၪၥံၪ အစူၪဖၧၩ့လီၫ. 8 ဆၧလၧအဆၧၫ့အထီထီးနီၪ အဝ့ၫၥံၪ မၩခိမၩဝီၩယူၭ ၦအံၫစရ့လၭဖိၪ လဆံၫဎိၭနံၪ့ နီၪ, ကယဲ ၦအံၫစရ့လၭဖိၪ အီၪဝ့ၫ လၧယီၫဒၫ့ ဝါလခီၫ လၧၦအၫမိၫဖိၪ အခးဖၧၩ့ လၧအအီၪ လၧဂံလအၭ အဖၧၩ့နီၪလီၫ. 9 တၭ ၦအၫမၧၫ့ဖိၪ ခၫ့ဂၬ ယီၫဒၫ့ ဘဲၫၥိၭ အမိဒုၭဆၧထၫ့ဒၩ ယုဒၫဆ့, ဒဲထၫ့ဒၩ ဘံၪ့ယမံၫ့, ဒဲအံဖြံၫ့အၡၩဂံၪ့ဖိၪလီၫ. တၭ အံၫစရ့လၭ ဘၪ ဆၧခိဆၧဝီၩ ဒိၪမၬလီၫ. 10 ၦအံၫစရ့လၭဖိၪ ကိၭထၪ့ ယဟိဝၩတၭ, စံၭဝ့ၫဒၪ, ပမၩမၪဘၪယူၭ နၧၩယူၭ, အဂဲးဘဲၫယီၩ ပစဲၪ့ဒၪပယွၩ, ဒဲလခီၫမၩယူၭ ဘၫအလၭလဖၪအဆၧလီၫ. 11 တၭ ယဟိဝၩ စံၭ ၦအံၫစရ့လၭဖိၪ, ယမၩဖီၩ့မၩဖျ့ၭ နၥံၪ လၧအံဇံၭဖိၪ, ဒဲလၧၦအၫမိၫဖိၪ, ဒဲလၧၦအၫမၧၫ့ဖိၪ, ဒဲလၧၦဖလံၡၫဖိၪ မွဲအ့ၬဧၪ. 12 လၧနီၪအမ့ၬယၫ ၦဇဲဒၧၫ့ဖိၪ, ဒဲၦအၫမလ့ၭဖိၪ, ဒဲၦမၫအၫ့ဖိၪလဖၪနီၪ မၩအၧၩ့မၩၥၫ့ နၥံၪတၭ, နၥံၪ ကိၭထၪ့ယၧၩနီၪ, ယမိမၩဖီၩ့မၩဖျ့ၭနၥံၪ လၧအဝ့ၫၥံၪ အစူၪဖၧၩ့လီၫ. 13 မွဲလါနၫ့ နၥံၪစဲၪ့ဒၪယူၭ ယၧၩယူၭတၭ, နၥံၪ မၩ ယွၩအဂူၫဂၩလဖၪအဆၧလီၫ. မၩအၥၭဘဲၫနီၪတၭ, ယမၩဖီၩ့မၩဖျ့ၭလၧၩ့နၥံၪအ့ၬ. 14 ထီးနၥံၪဘၪ ဆၧခိဆၧဝီၩနီၪတၭ, လ့ၩကိၭထၪ့ ယွၩလဖၪ လၧနၥံၪရွံန့ဝ့ၫနီၪဆံၭ, မွဲအမၩဖီၩ့မၩဖျ့ၭဒၪနၥံၪ ဆံၭ. 15 ၦအံၫစရ့လၭဖိၪ စံၭယဟိဝၩ, ပမၩမၪဘၪယူၭ ဆၧယူၭ, မၩပၧၩ ဘဲၫကယဲ ဆၧထီးအလူၬ လၧအဂ့ၩ လၧနမ့ၬအၥိၭနီၪဆံၭ. အ့ၪမွဲ မၩဖီၩ့မၩဖျ့ၭလါပၧၩ လၧမုဆၫလနံၩယီၩဆံၭ. 16 တၭ အဝ့ၫၥံၪ အီၪက့ၪခွံၬ ၦလခီၫဘၩ့မုးဖိၪ အယွၩလဖၪ လၧအကျၩတၭ, မၩ ယဟိဝၩ အဆၧတၭ, ယဟိဝၩအၥၭအုၭထၪ့ လၧအံၫစရ့လၭ အဆၧၡၪ့ဆၧနၭ အကၠီၩ့လီၫ. 17 ၦအၫမၧၫ့ဖိၪၥံၪ အီၪကိၩ့အီၪကီၪ့တၭ, ၥုၪ့တဲၩ လၧဂံလအၭ အဖၧၩ့လီၫ. တၭ ၦအံၫစရ့လၭဖိၪ အီၪကိၩ့အီၪကီၪ့တၭ, ၥုၪ့တဲၩ လၧမံဇပၫအဖၧၩ့လီၫ. 18 တၭ ၦခမျၧး ဒဲဂံလအၭ အၦဒိၪဖၭဒိၪလဖၪ စံၭလိၬအၥၭ လဂၩ ဒဲလဂၩ, ၦလၧအမိဒုၭဆိၫ ၦအၫမၧၫ့ဖိၪနီၪ, မွဲပလၫလဂၩလဲၪ, အဝ့ၫဒၪ မိကဲၪထၪ့ ၦဂံလအၭဖိၪ ထီးအလူၬအခိၪ လီၫ.

1 ၦဂံလအၭဖိၪ စယ့ၭဖၥၫနီၪ မွဲၦအဆီၪ့ လၧအၥၭဒူၩ လဂၩတၭ, မွဲၦမဲၩဎွဲၩမုၪလဂၩ အဖိၪခွၫတၭ, စဂံလအၭ ထၪ့ဖိၪ စယ့ၭဖၥၫလီၫ. 2 စဂံလအၭအမၫ အီၪဖျဲၪန့ဝ့ၫ လၧအဖိၪခွၫလဖၪတၭ, အမၫ အဖိၪခွၫလဖၪနီၪ ဒိၪထၪ့ တၭ, အဝ့ၫၥံၪ နၫ့ထၪ့ခွံၬ စယ့ၭဖၥၫနီၪ, စံၭအဝ့ၫ, နန့ၥၫဆၧ လၧပဖါအဂံၪ့ဖၧၩ့အ့ၬ. အဂဲးဘဲၫယီၩ နမွဲ ၦမုၪအဂူၫဂၩလဂၩ အဖိၪခွၫလီၫ. 3 စယ့ၭဖၥၫ စဲၪ့ထၪ့ခွံၬ လၧအထၧၫ့ဖုဝဲလဖၪ အအီၪတၭ, အီၪဝ့ၫ လၧခးထိဘၫ အဖၧၩ့တၭ, ၦၡၩ လၧအအီၪက့ၪဖိၫအၥၭ အီၪကိၩ့အီၪကီၪ့ လၧစယ့ၭဖၥၫ အအီၪတၭ, လ့ၩဖိၬ အဝ့ၫဒၪ အခဲၫ့ လီၫ. 4 တၭ ဆၧမၩအၥၭ လၧမုနံၩလဖၪ အကျၩနီၪ ၦအၫမၧၫ့ဖိၪ ဒုၭဆၧထၫ့ဒၩ အံၫစရ့လၭလီၫ. 5 ထီးၦအၫမၧၫ့ဖိၪ ဒုၭဆၧထၫ့ဒၩ အံၫစရ့လၭတၭ, ဆၧမၩအၥၭ လၧဂံလအၭ, အၦၥုၪ့က့ၭၥၭၡါလဖၪ လ့ၩဝ့ၫ လၧထိဘၫနီၪ ဘဲၫၥိၭ အမိမၩန့ဂဲၫထဲၩ့ၥိၫ့ စယ့ၭဖၥၫ လဂၩနီၪလီၫ. 6 အဝ့ၫၥံၪ စံၭစယ့ၭဖၥၫ, ဂဲၫထဲၩ့တၭ, ကဲၪထၪ့ပခိၪ ဘဲၫၥိၭ ပမိဒုၭဆၧ လၧၦအၫမၧၫ့ဖိၪဆံၭ. 7 တၭ စယ့ၭဖၥၫ စံၭ ဂံလအၭ အၦၥုၪ့က့ၭၥၭၡါ, နၥံၪ ၥၭဂဲၫ့ယၧၩ, ဒဲနၫ့ထၪ့ခွံၬယၧၩ လၧယဖါ အဂံၪ့ဖၧၩ့နီၪ မွဲအ့ၬဧၪ. ထီးနၥံၪ ဘၪ ဆၧခိဆၧဝီၩ ဘိၩ့နဲၪ့ယီၩ တၭ, နၥံၪ ဂဲၫလၧယအီၪ, မွဲဘၪလဲၪ. 8 တၭ ဂံလအၭ အၡၩၥုၪ့က့ၭၥၭၡါ စံၭစယ့ၭဖၥၫ, ပကၠၪထဲၩ့ပၥၭ လၧနအီၪ ဘိၩ့နဲၪ့ယီၩ, အဂဲးဘဲၫယီၩ ဘဲၫၥိၭ နမိလ့ၩ လၧပမ့ၬယၫ, ဒဲဒုၭဆၧထၫ့ဒၩ ၦအၫမၧၫ့ဖိၪတၭ, ကဲၪထၪ့ ပခိၪ လၧၦဂံလအၭဖိၪ ထီးအလူၬ အဖၫ့ခိၪနီၪလီၫ. 9 စယ့ၭဖၥၫ စံၭ ၦဂံလအၭ အၡၩၥုၪ့က့ၭၥၭၡါလဖၪ, နၥံၪ အ့ၪထဲၩ့ၥိၫ့ယၧၩ ဘဲၫၥိၭ ယမိဒုၭဆၧ လၧၦအၫမၧၫ့ဖိၪတၭ, ယဟိဝၩ အ့ၪဖ့ၪလၫ့ခွံၬ အဝ့ၫၥံၪ လၧယမ့ၬယၫတၭ မွဲယမိကဲၪထၪ့ နၥံၪအခိၪဆ့ဧၪ. 10 တၭ ဂံလအၭ အၡၩၥုၪ့က့ၭၥၭၡါစံၭ စယ့ၭဖၥၫ, ပ အ့ၪလမၩဘၪ ဘဲၫနလူ အီၪဝ့ၫ အၥိၭတၭ, မွဲယဟိဝၩ ကဲၪထၪ့ ဆၧထိးအၥၭ လၧပဘိၩ့ဆၧၩ့ဆံၭ. 11 ထီးနီၪလဖၧၫ့ စယ့ၭဖၥၫ ထဲၩ့ဝ့ၫ လၧဂံလအၭ အၡၩၥုၪ့က့ၭၥၭၡါတၭ, ၦခမျၧး အီၪက့ၪဝ့ၫ လၧအခိၪ, ဒဲၦဒိၪဖၭဒိၪ လၧအဖၫ့ခိၪလီၫ. တၭ စယ့ၭဖၥၫ ချဲၩ့ အဆၧချဲၩ့ ထီးအလူၬ လၧယဟိဝၩ အမ့ၬယၫ လၧမံဇပၫ အဖၧၩ့နီၪလီၫ. 12 စယ့ၭဖၥၫ အၪ့မၧၫ့ အၥီၫ့လဖၪ လ့ၩဝ့ၫ လၧအၫမၧၫ့ဖိၪ အစဎွၩအအီၪတၭ, စံၭဝ့ၫ, လၧနဂဲၫထၫ့ဒၩယၧၩ ဘဲၫၥိၭ နမိဒုၭဆၧ လၧယခးဖၧၩ့ အကၠီၩ့နီၪ, နၧၩ ဒဲယၧၩ ဘၪဆဲၫ့လိၬပၥၭ ဘဲၫၥ့ၪလဲၪ. 13 တၭ ၦအၫမၧၫ့ဖိၪ အစဎွၩ စံၭဆၧၫ့ စယ့ၭဖၥၫ အၥီၫ့လဖၪ, အဂဲးဘဲၫယီၩ လၧအံၫစရ့လၭ ဂဲၫစဲၪ့ထၪ့ခွံၬ လၧအံဇံၭ အဖၧၩ့နီၪ, အဝ့ၫၥံၪ မၩန့ခွံၬ ယထံၫယခး လၧအၫနၫ့ ဖိးလၧယၫဘီၭ, ဒဲဖိးလၧယီၫဒၫ့တၭ, ဘိၩ့နဲၪ့ယီၩ ဖ့ၪထဲၩ့ဆၧနီၪလဖၪ မုၬမုၬဆံၭ. 14 စယ့ၭဖၥၫ အၪ့မၧၫ့ဒီၭ အၥီၫ့လဖၪ လ့ၩလၧၦအၫမၧၫ့ဖိၪ အစဎွၩ အအီၪတၭ, 15 စံၭအဝ့ၫ, စယ့ၭဖၥၫ စံၭဘဲၫယီၩ, မိအၭအခး, ဒဲၦအၫမၧၫ့ဖိၪအခးနီၪ အံၫစရ့လၭ မၩန့ခွံၬအ့ၬ. 16 အ့ၪမွဲ လၧအံၫစရ့လၭ ဂဲၫစဲၪ့ထၪ့ခွံၬ လၧအံဇံၭတၭ, လ့ၩခၫ့ဂၬ ၡါမုနၧၫ့ဖၫ လၧမၫဆမံၭဝီၩ တၭ, လ့ၩထီၩ့ လၧကၫဒ့ၭနီၪ, 17 အံၫစရ့လၭ အၪ့မၧၫ့ အၥီၫ့လဖၪ လ့ၩလၧအံဒၧၫ့ အစဎွၩ အအီၪတၭ, စံၭဝ့ၫ, ဒုၭလ့ၩခၫ့ဂၬလါယၧၩ လၧနခးဘီၪ. မွဲလါနၫ့ အံဒၧၫ့ အစဎွၩ ခိၭနၪဆၧအ့ၬ. အဝ့ၫၥံၪ အၪ့မၧၫ့လၩ့ဆၧ လၧမိအၭ အစဎွၩနီၪ ဘဲၫနီၪၥိၭဆ့လီၫ. မွဲလါနၫ့ အၥၭအီၪအ့ၬ. တၭ အံၫစရ့လၭ အီၪဝ့ၫ လၧကၫဒ့ၭ အဖၧၩ့နီၪလီၫ. 18 အဝ့ၫၥံၪ လ့ၩဆၧ လၧၡါမုနၧၫ့ဖၫတၭ, လ့ၩဎဲၪ့ ခးအံဒၧၫ့, ဒဲခးမိအၭတၭ, လ့ၩလၧခးမိအၭ အနဲၩ့ လၧမုထၪ့လခီၫတၭ, ၥုၪ့အတဲၩ လၧအၫနၫ့ ဝါလခီၫလီၫ. မွဲလါနၫ့ လ့ၩနုၬ လၧမိအၭ အနဲၩ့ထံၭ အဖၧၩ့လခီၫအ့ၬ. အဂဲးဘဲၫယီၩ အၫနၫ့ မွဲမိအၭ အနဲၩ့ထံၭလီၫ. 19 တၭ အံၫစရ့လၭ အၪ့မၧၫ့ အၥီၫ့လဖၪ လ့ၩလၧၦအၫမိၫဖိၪ အစဎွၩ စဲဟၫ့, ဟ့ၭၡဘၫ့ အစဎွၩတၭ, အံၫစရ့လၭ စံၭဝ့ၫ, ဒုၭခၫ့ဂၬလါပၧၩ လၧနခး ဖိးလၧပလးဆံၭ. 20 တၭ စစဲဟၫ့ နဲၩ အံၫစရ့လၭအလူ ဘဲၫၥိၭ အမိခၫ့ဂၬ အထံၫအခး အ့ၬ. အ့ၪမွဲ စစဲဟၫ့ ဒုၭအီၪကိၩ့အီၪကီၪ့ အၡၩခမျၧးတၭ, ၥုၪ့တဲၩ လၧယၫဟၭတၭ, ဒုၭ ဆၧထၫ့ဒၩ အံၫစရ့လၭလီၫ. 21 တၭ ယဟိဝၩ အံၫစရ့လၭအယွၩ ဖ့ၪလၫ့ခွံၬ စစဲဟၫ့, ဒဲအၡၩခမျၧး လၧအံၫစရ့လၭ အစူၪဖၧၩ့တၭ, အဝ့ၫၥံၪ ဖ့ၬခွံၬဝ့ၫလီၫ. တၭ အံၫစရ့လၭ မၩန့ ၦအၫမိၫဖိၪ, ၦခးဖိၪ အခး ထၧၫ့ဘံၪ့ယၫလီၫ. 22 မၩန့ အၫမိၫဖိၪ အခးနဲၩ့ထံၭ ထီးအလူၬ လၧအၫနၫ့ ဖိးလၧယၫဘီၭတၭ, လၧၡါမုနၧၫ့ဖၫနီၪ ဖိးလၧယီၫဒၫ့လီၫ. 23 တၭ ဘိၩ့နဲၪ့ယီၩ ယဟိဝၩအံၫစရ့လၭအယွၩ နၫ့ထၪ့ခွံၬ ၦအၫမိၫဖိၪ လၧအၡၩခမျၧး အမ့ၬယၫတၭ, နဝ့ၫဒၪယီၩ, မွဲနမိမၩဘၪဆ့ဧၪ. 24 ဆၧလၧနယွၩ ခံမီၭ ဖ့ၪလၫ့ နၧၩနီၪ, မွဲနမိမၩန့အ့ၬဧၪ. တၭ ကယဲ ဆၧလၧယဟိဝၩ ပယွၩ နၫ့ထၪ့ခွံၬ လၧပမ့ၬယၫနီၪ ပမိမၩန့ ပဝ့ၫဆ့လီၫ. 25 တၭ ဘိၩ့နဲၪ့ယီၩ မွဲနဂ့ၩနဲၪ့ မိအၭ အစဎွၩ စဇံၭဖီၫ အဖိၪခွၫ စဘၫလၭနီၪဒံၭဧၪ. မွဲအဝ့ၫဒၪ ဂဲးလိၬ လၧအံၫစရ့လၭတၭ, ဒုၭဆၧထၫ့ဒၩ လၧအဝ့ၫၥံၪဆ့ဧၪ. 26 လၧအံၫစရ့လၭ အီၪဝ့ၫ လၧဟ့ၭၡဘၫ့ ဒဲအတဝၫ့လဖၪ အဖၧၩ့, ဒဲလၧအရိအၧၫ ဒဲအတဝၫ့လဖၪ အဖၧၩ့, ဒဲလၧကယဲ ဒိၩ့လဖၪ လၧအအီၪဝ့ၫ လၧအၫနၫ့ အနဲၩ့အဎီၩ့ အနံၪ့ၥၧၫ့ယၩ အထးဖၧၩ့နီၪ, နၥံၪ လမၩန့ထဲၩ့ဘၪဝ့ၫ လၧအဆၧၫ့အထီထီးနီၪ, မွဲဘၪလဲၪ. 27 တၭ ယဝ့ၫဒၪယီၩ ယမၩမၪဘၪနၧၩအ့ၬ, အ့ၪမွဲ နဒုၭၥုၭထၫ့ဒၩယၧၩယီၩ နမၩအၧၩ့ယၧၩလီၫ. မွဲယဟိဝၩ ၦစ့ၩရၫ့ခွးလဂၩ စ့ၩရၫ့ဆၧ လၧမုဆၫလနံၩယီၩ လၧၦအံၫစရ့လၭဖိၪ ဒဲၦအၫမၧၫ့ဖိၪ အဘိၩ့ဆၧၩ့နီၪဆံၭ. 28 မွဲလါနၫ့တၭ စယ့ၭဖၥၫ အဆၧချဲၩ့ လၧအဖ့ၪယုဝ့ၫနီၪ ၦအၫမၧၫ့ဖိၪ အစဎွၩ ခိၭနၪဝ့ၫအ့ၬ. 29 ထီးနီၪလဖၧၫ့ ယဟိဝၩအၥၭ လၩ့ဘၪဝ့ၫ လၧစယ့ၭဖၥၫ အလီၩ့တၭ, အဝ့ၫဒၪ ခၫ့ဂၬ ဂံလအၭ ဒဲမနၭစ့ၫ ဒဲခၫ့ဂၬ မံဇပၫ ဘၪဆဲၫ့လၧဂံလအၭနီၪ, စဲၪ့ထၪ့ခွံၬ လၧမံဇပၫ ဘၪဆဲၫ့ လၧဂံလအၭနီၪ, ခၫ့ဂၬဆၧ ဖိးလၧအၫမၧၫ့ဖိၪ အအီၪနီၪလီၫ. 30 စယ့ၭဖၥၫ ဆိၪလၩ့အၥၭ လၧယဟိဝၩ အမ့ၬယၫ တၭ, စံၭဝ့ၫဒၪ, န အ့ၪဖ့ၪလၫ့ တၡါ ၦအၫမၧၫ့ဖိၪ လၧယစူၪဖၧၩ့တၭ, 31 ထီးယအ့ၪ ဂဲၫထဲၩ့ထဲၩ့မုၬမုၬ လၧၦအၫမၧၫ့ဖိၪအအီၪတၭ, ဆၧမိမၩအၥၭ ထီးဒၪ ဆၧလၧအဂဲၫထၪ့အၪ့ဂၬယၧၩ လၧယဂံၪ့အတရၫ့နီၪ, မိကဲၪထၪ့ ယဟိဝၩ အဆၧတၡါတၭ, အ့ၪလမွဲဘၪ ယမိလုထၪ့ လၧဆၧလုမ့ၪလီၫ. 32 စယ့ၭဖၥၫ ခၫ့ဂၬဆၧ ဖိးလၧၦအၫမၧၫ့ဖိၪ အအီၪ ဘဲၫၥိၭ အမိဒုၭဆၧထၫ့ဒၩ အဝ့ၫၥံၪတၭ, ယဟိဝၩ ဖ့ၪလၫ့ခွံၬ အဝ့ၫၥံၪ လၧအစူၪဖၧၩ့လီၫ. 33 တၭ အဝ့ၫဒၪ ဖ့ၬခွံၬ အဝ့ၫၥံၪ လၧအရိအၧၫ ဖိးလၧနလ့ၩနုၬ လၧမံၫ့နံၭ, ဒိၩ့နံၫဆံၫ, ဒဲဖိးလၧစဘံၭအလးလဖၪ အဆၧပျၩ့ဖၧၩ့, ဆၧမၩၥံၫဖၭဒိၪလီၫ. တၭ ၦအၫမၧၫ့ဖိၪ စၪဝ့ၫ လၧၦအံၫစရ့လၭဖိၪ အမ့ၬယၫ ဘဲၫနီၪၥိၭလီၫ. 34 စယ့ၭဖၥၫ ထဲၩ့ထဲၩ့ လၧမံဇပၫ ထီၩ့လၧအဂံၪ့တၭ, ယိခွါ, အဖိၪမုၪလဂၩ ဂဲၫထၪ့အၪ့ဂၬဝ့ၫ အီၪလၧဒိၩ့ၥံၪ ဒဲဆၧဂဲထုၪ့လံလီၫ. တၭ အဝ့ၫဒၪမွဲ အဖိၪ လဂၩဎး လီၫ. လၧအဝ့ၫဒၪ အမ့ၬယၫနီၪ အမုၪမွဲဂ့ၩ, အခွၫမွဲဂ့ၩ, အီၪနးဂၩအ့ၬ. 35 ထီးအဒၪဘၪဝ့ၫတၭ, ဆၧမၩအၥၭ လၧအၡၫ့ အကီၩ့အၥိၭတၭ, စံၭဝ့ၫဒၪ, အၩလါ, ယဖိၪမုၪဧ့! နဆၪ့လၩ့ယၧၩ နၭမၬလီၫ. နကဲၪထၪ့ ၦမၩခိမၩဝီၩယၧၩ လဂၩလီၫ. အဂဲးဘဲၫယီၩ ယအၩ့ထၪ့ ယနိၭ လၧယဟိဝၩ အမ့ၬယၫတၭ, ယထဲၩ့ထဲၩ့နီၪ ၥ့ၪအ့ၬ. 36 အဝ့ၫဒၪ စံၭဝ့ၫ, ယဖါဧ့, န အ့ၪအၩ့ထၪ့ နနိၭ လၧယဟိဝၩ အမ့ၬယၫတၭ, မၩဆၧ ဘဲၫဆၧထၪ့ဖျ့ၭ လၧနနိၭ အၥိၭနီၪဆံၭ. အဂဲးဘဲၫယီၩ ယဟိဝၩ မၩဆၧၫ့ နဒုၪနဒၩ, ၦအၫမၧၫ့ဖိၪ လၧနဂးလီၫ. 37 တၭ စံၭအဖါ, မွဲ ဆၧလမံၩ့ယီၩ မၩအၥၭ လၧယဂးဘီၪ; လၩနံၫဘံၪ့ အထးဖၧၩ့နီၪ မၩယၧၩ ဆၧနးမံၩ့ လဂ့ၩ, မွဲဘဲၫၥိၭ ယမိစဲၪ့ဝံၩ့ဝၩ့ လၧခိၪလီၩ့ ထိၩ့ချိၬ, ဒဲဂၪ့ လၧယမုၪနၩ့ အကၠီၩ့, ယဝ့ၫဒၪ ဒဲယထံၩယၥိၭလဖၪဆ့လီၫ. 38 တၭ အဝ့ၫဒၪ စံၭဝ့ၫ, လ့ၩဘီၪ. တၭ ကွဲၪဖျါခွံၬဝ့ၫ လၩနံၫဘံၪ့နီၪ, အဝ့ၫဒၪ လ့ၩဝ့ၫ လၧအထံၩအၥိၭတၭ, ဂၪ့ဝ့ၫ လၧအမုၪနၩ့ အကၠီၩ့ လၧခိၪလီၩ့ ထိၩ့ချိၬနီၪလီၫ. 39 တၭ လၧလၩနံၫဘံၪ့ အထုၬနီၪ ဆၧမၩအၥၭ လၧအဂဲၫထဲၩ့ထဲၩ့ လၧအဖါအအီၪနီၪ, အဝ့ၫဒၪ မၩဝ့ၫ ဘဲၫအဆိၪလၩ့အၥၭ အၥိၭနီၪတၭ; ၦမုၪနီၪ ၥ့ၪယၫ ၦခွၫအ့ၬ. တၭ ဆၧကဲၪထၪ့ဝ့ၫ လၧဆၧအထူၫအရူၫ လၧအံၫစရ့လၭ အဖၧၩ့လီၫ. 40 လနံၪ့ဘၪလနံၪ့, လနံၪ့ဘၪလနံၪ့ ၦအံၫစရ့လၭ အဖိၪမုၪလဖၪ လ့ၩထၪ့ ဂၪ့ဆၧယၧၩ့ဆၧ လၧၦဂံလအၭဖိၪ စယ့ၭဖၥၫ အဖိၪမုၪ အကၠီၩ့, လနံၪ့ အထးဖၧၩ့နီၪ လံနံၩလီၫ.

1 ၦအံဖြံၫ့ဖိၪ အီၪကိၩ့အီၪကီၪ့တၭ, ခၫ့ဂၬဆၧ လၧမုဖၩလခီၫတၭ, စံၭစယ့ၭဖၥၫ, နလ့ၩခၫ့ဂၬဒုၭ ဆၧထၫ့ဒၩ ၦအၫမၧၫ့ဖိၪတၭ, လကိၭဘၪပၧၩ ဘဲၫၥိၭ ပမိလ့ၩဆၧ လၧနၥိၭနီၪ, မွဲဘၪလဲၪ. ပမိဆူၭထၪ့ခွံၬ နဂံၪ့ လၧမ့ၪ လၧနဖၫ့ခိၪလီၫ. 2 တၭ စယ့ၭဖၥၫ စံၭအဝ့ၫၥံၪ, ယဝ့ၫဒၪ ဒဲယၡၩခမျၧး ပအဲၪ့လိၬဆိၭချဲၩ့လိၬပၥၭ လၧၦအၫမၧၫ့ဖိၪ နၭမၬလီၫ. တၭ လၧယကိၭန့ နၥံၪနီၪ နၥံၪ မၩဖီၩ့ဖျ့ၭယၧၩ လၧအဝ့ၫၥံၪ အစူၪဖၧၩ့အ့ၬ. 3 ထီးယဒၪဘၪ နၥံၪ လမၩဖီၩ့ဖျ့ၭဘၪယၧၩ လၧအဝ့ၫၥံၪ အစူၪဖၧၩ့ တၭ; ယအီၪက့ၪလၩ့ယၥၭ လၧယစူၪဒၪယဝ့ၫ အဖၧၩ့ တၭ, ယခၫ့ဂၬထၫ့ဒၩ ၦအၫမၧၫ့ဖိၪနီၪ, ယဟိဝၩ ဖ့ၪလၫ့ အဝ့ၫၥံၪ လၧယစူၪဖၧၩ့လီၫ. တၭ နၥံၪ ဂဲၫ ဘဲၫၥိၭ နၥံၪ မိဒုၭဆၧထၫ့ဒၩယၧၩ လၧမုဆၫလနံၩယီၩ မွဲဘၪလဲၪ. 4 ထီးနီၪလဖၧၫ့ စယ့ၭဖၥၫ ဒုၭအီၪကိၩ့အီၪကီၪ့ ဂံလအၭအၡၩ ထီးအလူၬတၭ, ဒုၭဆၧ လၧအံဖြံၫ့တၭ, ၦဂံလအၭအၡၩ ဖ့ၬခွံၬ အံဖြံၫ့လီၫ. အဂဲးဘဲၫယီၩ အဝ့ၫ ၥံၭစံၭဝ့ၫ, နၥံၪဝ့ၫ, ၦဂံလအၭဖိၪမွဲ ၦစဲၪ့ဖျိၭဖီၩ့ဖျ့ၭဆၧ လၧအံဖြံၫ့ အစူၪဖၧၩ့လီၫ. ဂံလအၭ အီၪဝ့ၫ လၧအံဖြံၫ့ ဒဲမနၭစ့ၫ အဘိၩ့ဆၧၩ့လီၫ. 5 တၭ ၦဂံလအၭဖိၪ မၩန့ ဆိၫဖၧၩ့ၥၭခၫ့ဂၬ ယီၫဒၫ့လဖၪ လၧၦအံဖြံၫ့ဖိၪ အမ့ၬယၫလီၫ. တၭ ထီးၦအံဖြံၫ့ဖိၪ လၧအဖီၩ့ဖျ့ၭနီၪ စံၭဝ့ၫ, ဒုၭခၫ့ဂၬယၧၩဘီၪ; တၭ ဆၧမၩအၥၭ လၧဂံလအၭ အၡၩစံၭအဝ့ၫ, နမွဲ ၦအံဖြံၫ့ဖိၪဆ့ဧၪ. အဝ့ၫဒၪ အ့ၪစံၭဝ့ၫ, မွဲအ့ၬ; 6 ထီးနီၪလဖၧၫ့ အဝ့ၫၥံၪစံၭ, စံၭလါ ၡံၭဘိၫလ့ၭ နီၪဘီၪ, တၭ အဝ့ၫဒၪ စံၭဝ့ၫ လၧစံဘိၫလ့ၭနီၪလီၫ. တၭ တဲၩ့ဝဲၩအနိၭ ဘဲၫၥိၭ အမိကိၭကျၩၥ့ၪအ့ၬ. ထီးနီၪလဖၧၫ့ အဝ့ၫၥံၪ ဖီၪ့ထၬဝ့ၫတၭ, မၩၥံၫဝ့ၫ ထီးဖၧၩ့ၥၭ ခၫ့ဂၬ ယီၫဒၫ့အလးလီၫ. တၭ အဆၧၫ့အထီထီးနီၪ ၦအံဖြံၫ့ဖိၪ လၩ့ထ့ၬဝ့ၫ လံလၬနံၫထီၫ့လီၫ. 7 တၭယ့ၭဖၥၫ စ့ၩရၫ့ အံၫစရ့လၭ ဎူၫနံၪ့လီၫ. ထီးနီၪလဖၧၫ့ ၦဂံလအၭဖိၪ စယ့ၭဖၥၫ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧဂံလအၭ အဒိၩ့လဖျိၪ့ အဖၧၩ့လီၫ. 8 တၭ အဝ့ၫဒၪ အလးခဲၫ့နီၪ စအံဘဇၫ့ လၧဘ့ၭ၁လံၫဟံၫ့ စ့ၩရၫ့ အံၫစရ့လၭလီၫ. 9 တၭ အဝ့ၫ အီၪလၧအဖိၪခွၫ ၥၧၫ့ဆံၫ ဒဲအဖိၪမုၪ ၥၧၫ့ဆံၫတၭ, အၪ့မၧၫ့လၩ့ဆၧ လၧခီၫ့, မၩန့ ၦအဖိၪမုၪ လၧခီၫ့ ၥၧၫ့ဆံၫ လၧအဖိၪခွၫ အဂးတၭ, စ့ၩရၫ့ အံၫစရ့လၭ နွ့ၫနံၪ့လီၫ. 10 စအံဘဇၫ့နီၪ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧဘ့ၭ၁လံၫဟံၫ့ အဖၧၩ့နီၪလီၫ. 11 တၭ အဝ့ၫဒၪ အလးခဲၫ့နီၪ, ၦဇ့ၭဘလၧၫ့ဖိၪ စအံလၧၫ့ စ့ၩရၫ့ အံၫစရ့လၭတၭ အဝ့ၫဒၪ စ့ၩရၫ့ အံၫစရ့လၭ ဆံၫနံၪ့လီၫ. 12 ၦဇ့ၭဘလၧၫ့ဖိၪ စအံလၧၫ့နီၪ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧအၭဇလၧၫ့အဖၧၩ့ လၧဇ့ၭဘလၧၫ့ အခးဖၧၩ့နီၪလီၫ. 13 တၭ အဝ့ၫဒၪ အလးခဲၫ့နီၪ ၦပံၫရၥၧၫ့ဖိၪ စဟံလလၭ အဖိၪခွၫ စအၭဘဒၫ့ စ့ၩရၫ့ အံၫစရ့လၭလီၫ. 14 တၭ အဝ့ၫဒၪ အီၪလၧအဖိၪခွၫ လံဆံၫ, ဒဲအလံၩခွၫ ၥၧၫ့ဆံၫ လၧအထူၬကၥ့ၪယီၩ့ဖိၪ နွ့ၫဆံၫလီၫ. တၭ အဝ့ၫလဂၩ စ့ၩရၫ့ အံၫစရ့လၭ ဎိၭနံၪ့လီၫ. 15 တၭ ၦပံရၥၧၫ့ဖိၪ စဟံလလၭ အဖိၪခွၫ စအၭဘဒၫ့နီၪ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧပံရၥၧၫ့ အဖၧၩ့ လၧအံဖြံၫ့ အခးဖၧၩ့, လၧၦအၫမလ့ၭဖိၪ အခိၪလီၩ့ အလီၩ့လီၫ.

1 ၦအံၫစရ့လၭဖိၪ မၩဒီၭ ဆၧအၧၩ့ လၧယဟိဝၩ အမ့ၬယၫတၭ, ယဟိဝၩ ဖ့ၪလၫ့ခွံၬ အဝ့ၫၥံၪ လၧၦဖလံၡၫဖိၪ အစူၪဖၧၩ့ အနံၪ့လံဆံၫလီၫ. 2 ၦဇိရၫဖိၪ အီၪဝ့ၫလဂၩ လၧၦဒၫ့ဖိၪအဂံၪ့ဒီၪ့အကျၩနီၪ အမံၩ့မွဲ စမနိအၫတၭ; အမၫနီၪ မွဲၦထူၬဖိၪတၭ အီၪဖျဲၪဆၧအ့ၬ. 3 ယဟိဝၩအၥီၫ့နီၪ နဲၪဖျီၪထၪ့အၥၭ လၧၦမုၪနီၪ အမ့ၬယၫတၭ, စံၭဝ့ၫ, ယိခွါ, ဘိၩ့နဲၪ့ယီၩ နမွဲၦထူၬဖိၪတၭ, အီၪဖျဲၪဆၧအ့ၬ; မွဲလါနၫ့ နမိဒၧၩ့ထၪ့တၭ, နမိအီၪဖျဲၪန့ နဖိၪခွၫလီၫ. 4 ဘိၩ့နဲၪ့ယီၩ ထီးလၩ့နၥၭ ဘီၪ, စဘံၭထံၫ မွဲဂ့ၩ, ၥံၭထံၫဂၬထံၫ မွဲဂ့ၩ, အီၩလဂ့ၩ တၭ, အၪ့ ဆၧလဆံၫ့ဘၪ နးမံၩ့လဂ့ၩ. 5 အဂဲးဘဲၫယီၩ, ယိခွါ, နမိဒၧၩ့ထၪ့တၭ, နမိအီၪဖျဲၪန့ နဖိၪခွၫတၭ, နလိၩ့ဘၪ အခိၪ လၧဒီၩအ့ၬ. အဂဲးဘဲၫယီၩ ဖိၪၥၪလဂၩနီၪ မိကဲၪထၪ့ ၦနၭစရ့ၭဖိၪ လၧယဟိဝၩ အဂး လၧဆၧဒၧၩ့လး အဖၧၩ့လီၫ. တၭမွဲ အမိမၩဖီၩ့မၩဖျ့ၭၥၫ့ အံၫစရ့လၭ လၧၦဖလံၡၫဖိၪ အစူၪဖၧၩ့လီၫ. 6 ထီးနီၪလဖၧၫ့ ၦမုၪနီၪ ဂဲၫလီၩဘၪ အဝၩတၭ, စံၭဝ့ၫဒၪ, ယွၩအၡၩလဂၩ ဂဲၫလၧယအီၪတၭ, အမ့ၬမၩအၥၭ ဘဲၫယွၩအၥီၫ့လဂၩ အမ့ၬ အၥိၭနီၪ ဆၧၥၭမဲၪအလး ဒိၪမၬလီၫ. မွဲလါနၫ့ မွဲအဂဲၫထၪ့ အထံၭ ခီၫခီၫလဲၪနီၪ ယအၪ့စၪ့ အဝ့ၫအ့ၬ. ဒဲလီၩဘၪယၧၩ လၧအမံၩ့ဆ့အ့ၬ. 7 အ့ၪမွဲ အဝ့ၫဒၪ စံၭယၧၩ, ယိခွါ, နမိဒၧၩ့ထၪ့တၭ, နမိအီၪဖျဲၪန့ နဖိၪခွၫလီၫ. ဘိၩ့နဲၪ့ယီၩ စဘံၭထံၫ မွဲဂ့ၩ, ၥံၭထံၫဂၬထံၫ မွဲဂ့ၩ, ထီးအီၩ လဂ့ၩတၭ, ဆၧလဆံၫ့ဘၪနီၪ အၪ့ နးမံၩ့ လဂ့ၩ, အဂဲးဘဲၫယီၩ ဖိၪၥၪနီၪ မိကဲၪထၪ့ ၦနၭစရ့ၭဖိၪ လၧယွၩ အဂး လၧဆၧဒၧၩ့လးဖၧၩ့နီၪ ထီးမုလနံၩ လၧအၥံၫဝ့ၫလီၫ. 8 ထီးနီၪလဖၧၫ့ စမနိအၫ အၪ့ကံၩ့အၪ့ယၫ ယဟိဝၩ တၭ, စံၭဝ့ၫဒၪ, အိၩ, ယကဆါဧ့, မွဲယွၩအၡၩ လၧနအၪ့မၧၫ့လၩ့ဝ့ၫ လဂၩနီၪ ဂဲၫထဲၩ့ထဲၩ့လါ လၧပအီၪ, ပမိမၩ ဖိၪၥၪ လၧအမိအီၪဖျဲၪ လဂၩ ဘဲၫၥ့ၪလဲၪ, ဘဲၫၥ့ၪလဲၪနီၪ, ၥီၪ့လိၪပၧၩဆံၭ. 9 ယွၩခိၭနၪ စမနိအၫအလူတၭ, ထီး ၦမုၪနီၪ ဆၧၫ့နၩ့ လၧဆံၬပျၩ့ဖၧၩ့တၭ, ယွၩအၥီၫ့နီၪ ဂဲၫဒီၭ လၧအအီၪလီၫ. တၭအဝၩ စမနိအၫ အီၪလၧအၥိၭ အ့ၬ. 10 ၦမုၪနီၪ မၩဝ့ၫ ချဲၫ့ချဲၫ့တၭ, စဲၪ့တလဲး ဒုၭနဲၪဆၧ လၧအဝၩတၭ, စံၭအဝ့ၫ, ယိခွါ, ၦၡၩလၧအဂဲၫလၧယအီၪ လၧမုလနံၩနီၪ နဲၪဖျီၪထၪ့ယူၭအၥၭ လၧယမ့ၬယၫ ယူၭ. 11 စမနိအၫ ဂဲထုၪ့တၭ, ဖိၬအမၫ အခဲၫ့ လ့ၩထီၩ့ လၧၦၡၩနီၪ အအီၪတၭ, စံၭအဝ့ၫ, နမွဲ ၦၡၩ လၧအချဲၩ့ဆၧ လၧၦမုၪနီၪဆ့ဧၪ. တၭ အဝ့ၫဒၪ စံၭဝ့ၫ, ယၧၩလီၫ. 12 စမနိအၫ စံၭဝ့ၫဒၪ, ဘိၩ့နဲၪ့ယီၩ နဆၧချဲၩ့ မိကဲၪထၪ့ဝ့ၫဒၪ တၭ, မွဲပမိ စ့ၩရၫ့ ၥီၪ့လိၪ ဖိၪၥၪ ဘဲၫၥ့ၪလဲၪ, ဒဲပမိမၩဝ့ၫ ဘဲၫၥ့ၪလဲၪ. 13 တၭ ယဟိဝၩအၥီၫ့နီၪ စံၭ စမနိအၫ, ကယဲ ဆၧလၧယလီၩဘၪၦမုၪနီၪ, မွဲအထီးန့ဆံၭ. 14 မွဲအထီးအၪ့ဘၪ ဆၧဘၪဆဲၫ့ လၧစဘံၭမု နးမံၩ့လဂ့ၩ, စဘံၭထံၫ မွဲဂ့ၩ, ၥံၭထံၫဂၬထံၫ မွဲဂ့ၩ, မွဲအထီးအီၩ လဂ့ၩ, တၭ ဆၧလဆံၫ့ဘၪနီၪ, မွဲအထီးအၪ့ နးမံၩ့လဂ့ၩ; ကယဲ ဆၧလၧယမၪလူၬဝ့ၫနီၪ, မွဲအထီးန့ဆံၭ. 15 တၭ စမနိအၫ စံၭ ယဟိဝၩအၥီၫ့နီၪ, မွဲပမိကိၭထၬ လါနၧၩ, ထီးပတဲၩ့ဝဲၩ ဘ့ၪဖိၪလဒုၩ လၧနဂးလီၫ. 16 ယဟိဝၩအၥီၫ့နီၪ စံၭစမနိအၫ, န အ့ၪကိၭထၬဒံၭယၧၩ လါနၫ့တၭ, ယအၪ့ကိၪအ့ၬ; တၭ နအ့ၪလုထၪ့ ဆၧလုမ့ၪနီၪ, နဘၪလုထၪ့ လၧယဟိဝၩ လီၫ. အဂဲးဘဲၫယီၩ စမနိအၫ ၥ့ၪယၫ လၧအမွဲ ယဟိဝၩအၥီၫ့နီၪအ့ၬ. 17 စမနိအၫ စံၭယဟိဝၩအၥီၫ့နီၪ, ထီးနချဲၩ့ဆၧနီၪ အ့ၪကဲၪထၪ့ယူၭဝ့ၫ ဘဲၫၥိၭ ပမိမၩလၩဖၩ့နၧၩတၭ, နမံၩ့နီၪ မွဲဘဲၫၥ့ၪလဲၪ. 18 ယဟိဝၩအၥီၫ့နီၪ စံၭအဝ့ၫ, ယမံၩ့မွဲ ဆၧလၩ့လၭ အကၠီၩ့နီၪ, မွဲဘၪနီၫလၫ လၧနအၪ့စၪ့ဝ့ၫလဲၪ. 19 စမနိအၫ မၩန့ဘ့ၪဖိၪ, ဒဲဆၧမၩဘိၪ့ကိၪမုၬတၭ, လုထၪ့ဝ့ၫ လၧယဟိဝၩ လၧလိးလဖျိၪ့ အလီၩ့တၭ, အဝ့ၫဒၪ မၩ ဆၧလၩ့လၭတၭ; စမနိအၫ ဒဲအမၫ ယိဝ့ၫလီၫ. 20 ထီးမ့ၪလၪ ခဲၩထၪ့ လၧဆၧလုအလးနီၪ ထၪ့တီၩတီၩ လၧမူၭခိၪ တၭ, ဆၧမၩအၥၭ လၧယဟိဝၩအၥီၫ့နီၪ လ့ၩထၪ့ လၧဆၧလုလး အမ့ၪလၪအကျၩလီၫ. စမနိၫအၫ ဒဲအမၫ ယိဝ့ၫတၭ, ၡီၫ့လၩ့အၥၭနီၪ ထီၩ့လၩ့လၧဂၪ့ခိၪလီၫ. 21 အ့ၪမွဲ ယဟိဝၩအၥီၫ့နီၪ နဲၪဖျီၪထၪ့လၧၩ့အၥၭ လၧစမနိအၫ ဒဲအမၫ အမ့ၬယၫအ့ၬ. ထီးနီၪလဖၧၫ့ စမနိအၫ ၥ့ၪယၫဝ့ၫ လၧအမွဲ ယဟိဝၩအၥီၫ့နီၪလီၫ. 22 တၭ စမနိအၫ စံၭအမၫ, ပဒၪဘၪယူၭ, ယဟိဝၩ အကၠီၩ့တၭ, ပမိၥံၫ တၡါလီၫ. 23 အ့ၪမွဲ အမၫ စံၭ အဝ့ၫ, ယဟိဝၩအၥၭ အ့ၪအီၪလၧအမိမၩၥံၫပၧၩတၭ, မွဲအထိးဆၧၫ့ ဆၧလုမ့ၪ, ဒဲဆၧမၩဘိၪ့ကိၪမုၬ လၧပစူၪဖၧၩ့ အ့ၬ. တၭ ဒုၭနဲၪပၧၩ လၧကယဲ ဆၧလဖၪ ထီးအလူၬနီၪ, ဒဲအထီထီးယီၩ မိလီၩဘၪပၧၩ လၧဆၧလဖၪ ဘဲၫယီၩ အၥိၭဆ့ အ့ၬ. 24 တၭ ၦမုၪနီၪ အီၪဖျဲၪန့ အဖိၪခွၫတၭ, ကိၭဝ့ၫ အမံၩ့ လၧစစၫ့စၧၫ့လီၫ. တၭဖိၪၥၪနီၪ ဒိၪထၪ့တၭ, ယဟိဝၩ ဆိၪဂ့ၩဝ့ၫလီၫ. 25 တၭ ယဟိဝၩအၥၭ ထိၪဂဲၩၥၫ့ဝ့ၫ လဖၧၫ့ လဖၧၫ့ လၧစဒၫ့အၥုၪ့တဲၩ အလးဖၧၩ့ လၧဇိၫရၫ ဒဲအ့ၭၡတအီၭလၭ အဘိၩ့ဆၧၩ့လီၫ.

1 စစၫ့စၧၫ့ လ့ၩလၩ့ လၧထံၫမနၭတၭ, ဒၪဘၪ ၦမုၪလဂၩ လၧထံၫမနၭ အဖၧၩ့, လၧၦဖလံၡၫဖိၪ အဖိၪမုၪ အကျၩလီၫ. 2 ဂဲၫထဲၩ့လီၩဘၪ အမိအဖါတၭ, စံၭဝ့ၫဒၪ, ယဒၪဘၪယူၭ ၦမုၪလဂၩ လၧထံၫမနၭ အဖၧၩ့, လၧၦဖလံၡၫဖိၪ အဖိၪမုၪ အကျၩယူၭတၭ, ဘိၩ့နဲၪ့ယီၩ မၩန့ အဝ့ၫ လၧယမၫ အဂးဘီၪ. 3 ထီးနီၪလဖၧၫ့ အမိအဖါ စံၭအဝ့ၫ, ၦမုၪ လၧနထၧၫ့ဖုဝဲအဖိၪမုၪ အကျၩ, လၧယၡၩလဆၨၩ အကျၩနီၪ မွဲလအီၪဘၪတၭ, နလ့ၩမၩန့ နမၫ လၧၦလဒိၭဘၪ ဆၧကူၭတရံၭ, ၦဖလံၡၫဖိၪ အကျၩနီၪဧၪ. တၭ စစၫ့စၧၫ့ စံၭအဖါ, မၩန့ အဝ့ၫ လၧယဂးဘီၪ. အဂဲးဘဲၫယီၩ မွဲအဘၪယၥၭ ဂ့ၩမၬလီၫ. 4 မွဲလါနၫ့ ဆၧလမံၩ့ လၧအအၪ့ဎၬ အလးထၫ့ဒၩ ၦဖလံၡၫဖိၪနီၪ, ဂဲၫလၧယဟိဝၩ အအီၪတၭ, အမိအဖါ ၥ့ၪယၫဝ့ၫအ့ၬ. အဂဲးဘဲၫယီၩ အထီထီးနီၪ ၦဖလံၡၫဖိၪ ပၧၩ့ အံၫစရ့လၭလီၫ. 5 စစၫ့စၧၫ့ ဒဲအမိအဖါ လ့ၩ လၧထံၫမနၭတၭ, လ့ၩထီၩ့ လၧထံၫမနၭ အစဘံၭမု အလးလဖၪတၭ, ယိခွါ, ဆၬလၥၧၫ့အၥၭဘၪ့ လဒုၩ ယုၩ့ထၪ့ ဆၧထၫ့ဒၩ အဝ့ၫလီၫ. 6 ယဟိဝၩအၥၭ အီၪထၪ့ လၧအလီၩ့ ဆီၪ့ဆီၪ့လ့ၬတၭ, စစၫ့စၧၫ့ ထုၭၡၫ့ဝ့ၫ, ဘဲၫအမိထုၭၡၫ့ဘၪ ဘ့ၪဖိၪ အၥိၭနီၪလီၫ. ဆၧအီၪလၧအစူၪဖၧၩ့ နးမံၩ့အ့ၬ. တၭ ဆၧလၧအမၩဝ့ၫနီၪ လီၩဘၪ အမိအဖါအ့ၬ. 7 အဝ့ၫဒၪ လ့ၩလၩ့ ချဲၩ့ဒုၪ့ ၦမုၪနီၪတၭ, အဝ့ၫဒၪ ဘၪ စစၫ့စၧၫ့အၥၭ ဂ့ၩဘၪစဲၪလီၫ. 8 မုနံၩလဖၪ အလးခဲၫ့နီၪ အဝ့ၫ ထဲၩ့ထဲၩ့ ဘဲၫၥိၭ အမိမၩန့ ၦမုၪတၭ, ကၠၪခွံၬအၥၭ လၧဖၧၩ့ၥၭ ဘဲၫၥိၭ အမိယိ ဆၬလၥၧၫ့အစွၪလီၫ. တၭယိခွါ, န့ၫလဒိၩ့ ဒဲန့ၫစၩ့ အီၪဝ့ၫ လၧဆၬလၥၧၫ့ အစွၪဖၧၩ့လီၫ. 9 မၩန့ဝ့ၫ လၧအစူၪဖၧၩ့ လ့ၩဝ့ၫလခီၫ အၪ့ဝ့ၫလခီၫ, ထီၩ့လၧအမိအဖါ အအီၪ ဖ့ၪလၫ့ အဝ့ၫၥံၪတၭ, အဝ့ၫၥံၪ အၪ့ဝ့ၫလီၫ. မွဲလါနၫ့ လၧအမၩန့ န့ၫစၩ့ လၧဆၬလၥၧၫ့ အစွၪဖၧၩ့နီၪ လီၩဘၪ အဝ့ၫၥံၪအ့ၬ. 10 အဖါ လ့ၩလၧၦမုၪနီၪ အအီၪတၭ, စစၫ့စၧၫ့ မၩ တလၭမူၭအမူၭလီၫ. အဂဲးဘဲၫယီၩ ၦဖိၪၥၪခွၫလဖၪ မၩယုၩယါ ဘဲၫနီၪလီၫ. 11 တၭ ထီးၦဒၪဘၪ အဝ့ၫတၭ, ဆၧမၩအၥၭ လၧအၥ့ၫၥံၪ ဂဲၫကိၭန့ အထံၩအၥိၭ ၥၧၫ့ဆံၫ ဘဲၫၥိၭ အမိအီၪဝ့ၫ လၧအဝ့ၫဒၪ အၥိၭလီၫ. 12 တၭ စစၫ့စၧၫ့ စံၭဝ့ၫ, ယမိၡီၩ့ၡါဆၧ လၧနၥံၪလီၫ. ဆၧမၩမူၭ နွ့ၫနံၩ အထးဖၧၩ့ယီၩ နၥံၪ အ့ၪဖၭန့ယၧၩ ဒဲဒၪန့ အဝ့ၫတၭ, ယမိဖ့ၪလၫ့ နၥံၪ လၧဆၧကီၩ့ဆၧၥိၭ အဘံၪ့ ၥၧၫ့ဆံၫ, လၧဆၧအၪ့လဲၩ အဂး အဘျၩ့ ၥၧၫ့ဆံၫလီၫ. 13 အ့ၪမွဲ နၥံၪ ဖၭအ့ၪယၧၩ အ့ၪလၥ့ၪဘၪတၭ, နၥံၪ မိဘၪဖ့ၪလၫ့ယၧၩ လၧဆၧကီၩ့ဆၧၥိၭ အဘံၪ့ၥၧၫ့ဆံၫ, လၧဆၧအၪ့လဲၩ အလး အဘျၩ့ၥၧၫ့ဆံၫလီၫ. တၭ အဝ့ၫၥံၪ စံၭအဝ့ၫဒၪ ဘဲၫၥိၭ ပမိနါဂၧၫ့ဘၪဝ့ၫတၭ, ၡီၩ့ၡါဆၧ လၧနမိၡီၩ့ၡါ နီၪဘီၪ. 14 တၭ အဝ့ၫဒၪ စံၭအဝ့ၫၥံၪ, လၧဆၧအၪ့ဂၭဂီၩ့ဆၧ အဖၧၩ့နီၪ ဆၧအၪ့ ဂဲၫထၪ့, ဒဲလၧဆၧဆီၪ့ အဖၧၩ့နီၪ ဆၧအဆၧၫ့ ဂဲၫထၪ့ဝ့ၫလီၫ. တၭ ၥၧၫ့နံၩ အထးဖၧၩ့ အဝ့ၫၥံၪ ဖၭဆၧၡီၩ့ၡါနီၪ ၥ့ၪအ့ၬ. 15 တၭ မုနွ့ၫနံၩလနံၩနီၪ ဆၧမၩအၥၭ လၧအဝ့ၫၥံၪနီၪ စံၭ စစၫ့စၧၫ့အမၫ, အၪ့လွ့ၫကဒံၩ လွ့ၫကဒၩ နဝၩ ဘဲၫၥိၭ အမိဖၭန့ပၧၩ လၧဆၧၡီၩ့ၡါဆံၭ. အ့ၪလမွဲဘၪ ပမိဆူၭထၪ့ခွံၬ ဘၪခိၬနၧၩ ဒဲနဖါအဂံၪ့ လၧမ့ၪလီၫ. နၥံၪ ကိၭန့ ပၧၩ ဘဲၫၥိၭ နၥံၪ မိမၩန့ ပဆၧဆ့ဧၪ, မွဲဘဲၫနီၪ အ့ၬဧၪ. 16 စစၫ့စၧၫ့အမၫ အမ့ၬထံၫလၩ့ လၧအမ့ၬယၫတၭ, စံၭဝ့ၫဒၪ, မွဲန့ၫ နၥၭဂဲၫ့ယၧၩလီၫ. နအဲၪယၧၩ အ့ၬ. နၡီၩ့ၡါဆၧ လၧယၡၩလဆၨၩဒၪယဝ့ၫတၭ, နဖၭန့ယၧၩအ့ၬ. တၭ အဝ့ၫဒၪ စံၭအဝ့ၫ, ယိခွါ, ယဖၭအ့ၪယမိယဖါအ့ၬတၭ, ယမိဖၭန့နၧၩ ဆ့ဧၪ. 17 နွ့ၫနံၩ လၧအမူၭ အီၪအထးဖၧၩ့ နီၪ, အမ့ၬထံၫလၩ့ လၧအမ့ၬယၫတၭ, မုနွ့ၫနံၩလနံၩနီၪ ဆၧမၩအၥၭ လၧအဝ့ၫဒၪ ဖၭန့အဝ့ၫလီၫ. အဂဲးဘဲၫယီၩ အဝ့ၫနီၪ ပဂၨၪထၪ့ ဆီၪ့ဝ့ၫတၭ, ၦမုၪနီၪ ဖၭဆၧၡီၩ့ၡါ လၧအၡၩလဆၨၩဒၪဝ့ၫလီၫ. 18 မုနွ့ၫနံၩလနံၩနီၪ လၧမုလချုၭ လၩ့နုၬဒံၭဘၪတၭ, ဒိၩ့အၦၡၩ စံၭအဝ့ၫဒၪ, ဆၧလၧအဆၧၫ့နဲၪ့ န့ၫစၩ့, မွဲဆၧနီၪလမံၩ့လဲၪ. တၭ ဆၧလၧအဆီၪ့နဲၪ့ ဆၬလၥၧၫ့ လဒုၩ, မွဲဆၧနီၪလမံၩ့လဲၪ. တၭ အဝ့ၫဒၪ စံၭအဝ့ၫၥံၪ, နၥံၪ အ့ၪလထဲၫဘၪဆၧ လၧယချီမိ လဒုၩတၭ, နၥံၪဒၪန့ ယဆၧၡီၩ့ၡါအ့ၬ. 19 ယဟိဝၩအၥၭ လၩ့ဘၪ လၧအလီၩ့တၭ, အဝ့ၫ လ့ၩလၩ့ဝ့ၫ လၧအၭစလၧၫ့တၭ, မၩၥံၫ ၦၥၧၫ့ဆံၫ လၧအကျၩတၭ, မၩန့ အဆၧဖိၪဆၧလံၩတၭ, ဖ့ၪလၫ့ ဆၧကီၩ့ဆၧၥိၭ လၧအအၪ့လဲၩအၥၭ အဂးလဖၪ လၧၦလၧအဖၭဆၧၡီၩ့ၡါနီၪလီၫ. မွဲအၥၭထၪ့တၭ လ့ၩထၪ့ဝ့ၫ လၧအဖါ အဂံၪ့ဖၧၩ့လီၫ. 20 အ့ၪမွဲ စစၫ့စၧၫ့အမၫနီၪ ဆၧဖ့ၪလၫ့ဝ့ၫ လၧၦလၧအမွဲအဝ့ၫနီၪ အၥိၭလဂၩနီၪလီၫ.

1 တၭ မုနံၩလဖၪအလးခဲၫ့ ဆၧကူၭဘုၪကၠိၩ့ အမုနံၩလဖၪ အဘိၩ့ဘၭနီၪ, ဆၧမၩအၥၭ လၧစစၫ့စၧၫ့ လ့ၩအီၪၡီၩ့ အမၫအီၪလၧဘ့ၪဖိၪလဒုၩတၭ, စံၭဝ့ၫဒၪ, ယမိလ့ၩနုၬ လၧယမၫအအီၪလၧဒူၭဖၧၩ့လီၫ. အ့ၪမွဲ ၦမုၪအဖါနီၪ ဖ့ၪလ့ၩနုၬဝ့ၫအ့ၬ. 2 တၭအဖါ စံၭဝ့ၫဒၪ, ယစံၭ လၧနၥၭဂဲၫ့ဝ့ၫ တၡါတၭ, ယဖ့ၪလၫ့ခွံၬ လၧနထံၩနၥိၭ လဂၩနီၪလီၫ. အဖုမုၪ ဂ့ၩနဲၪ့ အဝ့ၫနီၪ မွဲအ့ၬဧၪ. မၩန့လါ အဝ့ၫ လၧအလးဘီၪ. 3 တၭ စစၫ့စၧၫ့ စံၭလၧအဂဲးအကၠီၪ့ ယအ့ၪမၩ ၦဖလံၡၫဖိၪ လၧဆၧအၧၩ့ လါနၫ့တၭ, ယဆၧဒဲၩဘၭ အီၪန့ၫဎီၩ့ လၧအဝ့ၫၥံၪဆ့အ့ၬ. 4 စစၫ့စၧၫ့ လ့ၩဆၧတၭ, ဖီၪ့န့ ထွံၪဂၪ့ခိၪ ၥၧၫ့ယၩတၭ မၩန့ မ့ၪၡီၫလဖၪတၭ, ကၠၪထဲၩ့ အမ့လခီၫမ့တၭ, အီၪက့ၪ မ့ၪၡီၫလဘီၩ့ လၧမ့နံၫဘီၩ့ အဘိၩ့ဆၧၩ့လီၫ. 5 ထီးအဆူၭထၪ့ မ့ၪၡီၫလဖၪ လၧမ့ၪတၭ, ဖျါလၩ့ခွံၬဝ့ၫ ဘဲၫၥိၭ အမိလ့ၩ လၧၦဖလံၡၫဖိၪ အဘုၪဆၧၫ့ထုၪ့ အကျၩတၭ, မ့ၪအၪ့ခွံၬ ဘုၪထူလဖၪ, ဒဲဘုၪ လၧအဆၧၫ့ထုၪ့ဝ့ၫ, ဒဲစဘံၭမုအလးလဖၪ, ဒဲအလဲအိၫ့အလးလဖၪနီၪလီၫ. 6 ထီးနီၪလဖၧၫ့ ၦဖလံၡၫဖိၪ စံၭဝ့ၫဒၪ, မွဲပလၫ မၩ ဆၧယီၩ လဂၩလဲၪ, တၭ ၦလီၩဆၧၫ့ဝ့ၫ, ၦထံၫမနၭဖိၪ အမၬ စစၫ့စၧၫ့လီၫ. အဂဲးဘဲၫယီၩ အဝ့ၫဒၪ မၩန့ အမၫတၭ, ဖ့ၪလၫ့ခွံၬဝ့ၫ လၧအထံၩအၥိၭ လဂၩနီၪလီၫ. တၭ ၦဖလံၫၡၫဖိၪ ဂဲၫထၪ့တၭ, ဆူၭထၪ့ခွံၬ ၦမုၪနီၪ ဒဲအဖါ လၧမ့ၪလီၫ. 7 စစၫ့စၧၫ့ စံၭအဝ့ၫၥံၪ, နၥံၪ မၩဆၧ ဘဲၫယီၩ အၥိၭ လါနၫ့တၭ, ယမိမၩဆၧၫ့ ဆၧအၧၩ့ လၧနၥံၪတၭ, လၧခဲၫ့ထဲၩ့နီၪ ယမိပထုၬလီၫ. 8 တၭ အဝ့ၫ ဒိၪၥံၫ အဝ့ၫၥံၪ လၧကံၪဒူၪ ဒဲလၧကံၪပၪ လၧဆၧၥံၫဒိၪဖၭဒိၪလီၫ. တၭ လ့ၩလၩ့ အီၪဝ့ၫ လၧလဲၫ့အံတၫ့ အလီၩ့လီၫ. 9 ထီးနီၪလဖၧၫ့ ၦဖလံၡၫဖိၪ လ့ၩထၪ့ဆၧတၭ, ၥုၪ့အတဲၩ လၧယုဒၫအဖၧၩ့တၭ, အီၪပြၩလၩ့အၥၭ လၧလံဟဲၫ အဖၧၩ့လီၫ. 10 တၭ ယုဒၫ အၦၡၩ စံၭဝ့ၫဒၪ, မွဲနၥံၪ ဂဲၫထၪ့ ထၫ့ဒၩပၧၩဘၪလဲၪ. တၭ အဝ့ၫၥံၪ စံၭဆၧၫ့ဝ့ၫ, ပဂဲၫထၪ့ ဘဲၫၥိၭ ပမိစၧၩ့ထၬ စစၫ့စၧၫ့ ဘဲၫၥိၭ ပမိမၩအဝ့ၫ ဘဲၫအမၩပၧၩ အၥိၭနီၪလီၫ. 11 ထီးနီၪလဖၧၫ့ ၦယုဒၫ အၦၡၩ ၥၧၫ့ထီၫ့ လ့ၩထၪ့ လၧလဲၫ့အံတၫ့ အဒၩ့ခိၪတၭ, စံၭ စစၫ့စၧၫ့, ၦဖလံၡၫဖိၪၥံၪမွဲ ၦပၧၩ့ပၧၩနီၪ, မွဲနလၥ့ၪယၫဘၪဧၪ. ဆၧလၧနမၩ ပၧၩယီၩ မွဲဆၧနီၪလမံၩ့လဲၪ. တၭ အဝ့ၫဒၪ စံၭအဝ့ၫၥံၪ, ဘဲၫအဝ့ၫၥံၪ မၩယၧၩအၥိၭနီၪ, ယမၩယူၭ အဝ့ၫၥံၪ ဘဲၫနီၪအၥိၭဆ့ယူၭ. 12 အဝ့ၫၥံၪနီၪ စံၭအဝ့ၫ, ပဂဲၫ ဘဲၫၥိၭ ပမိစၧၩ့ထၬနၧၩ, လၧပမိဖ့ၪလၫ့နၧၩ လၧၦဖလံၡၫဖိၪ အစူၪဖၧၩ့ အဂဲးလီၫ. တၭ စစၫ့စၧၫ့ စံၭအဝ့ၫၥံၪ, ဆိၪလၩ့နၥံၪအၥၭ လၧယၧၩ လၧနၥံၪ လဖ့ၬခွံၬဘၪ ယၧၩ, နၥံၪအနၫ့ဆါဒၪ နၥံၪဝ့ၫနီၪဘီၪ. 13 အဝ့ၫၥံၪ ချဲၩ့ဆၧ လၧအဝ့ၫတၭ, စံၭဝ့ၫဒၪ, မွဲအ့ၬ. အ့ၪမွဲ ပမိစၧၩ့ထၬ နၧၩတၭ, ဖ့ၪလၫ့ခွံၬနၧၩ လၧအဝ့ၫၥံၪ အစူၪဖၧၩ့လီၫ. တၭ ပဝ့ၫဒၪယီၩ ပမၩၥံၫနၧၩ လၩလါအ့ၬ. အဝ့ၫၥံၪ စၧၩ့ထၬ အဝ့ၫ လၧဖျံၩၥၫ့ နံၫဘီၩ့တၭ, ဂဲၫထဲၩ့ဆိၬန့ခွံၬဝ့ၫ လၧလဲၫ့ခိၪနီၪလီၫ. 14 ထီးအထီၩ့လၧလံဟဲၫတၭ, ၦဖလံၡၫဖိၪ ကိၭၡၭထၪ့ ထၫ့ဒၩ အဝ့ၫတၭ; ယဟိဝၩအၥၭ လၩ့ဘၪ လၧအလီၩ့ ဆီၪ့ဆီၪ့လ့ၬတၭ, ဖျံၩလဖၪ လၧအအီၪ လၧအစူၪဒူၪလီၩ့နီၪ ကဲၪထၪ့ဝ့ၫ ဘဲၫဘွ့ၪဘျံၭ လၧမ့ၪအၪ့ခွံၬဝ့ၫ အၥိၭနီၪတၭ, ဆၧစၧၩ့ထၬ အစူၪ လၩ့ကွဲၪခွံၬဝ့ၫလီၫ. 15 တၭ ဒၪန့ဝ့ၫ လၧကၥ့ၪယီၩ့ အခၫလၬဎွံၪ အၥံၫ့ဆ့ၬလဘီၩ့ တၭ, ယူၬစိၩ အစူၪ မၩန့ဝ့ၫတၭ, ဒိၪၥံၫ ၦလထီၫ့ လၧအဝ့ၫနီၪလီၫ. 16 တၭ စစၫ့စၧၫ့ စံၭဝ့ၫဒၪ, လၧကၥ့ၪယီၩ့ အခၫလၬဎွံၪနီၪ, လၧအပိၩ့လဖၪ အဖၫ့ခိၪၥံၪ အပိၩ့နီၪ, လၧကၥ့ၪယီၩ့ အခၫလၬဎွံၪအကၠီၩ့နီၪ ယဒိၪၥံၫယူၭ ၦလထီၫ့ယူၭ. 17 ထီးအချဲၩ့ဆၧ ဂီၩ့လူၬတၭ, ဆၧမၩအၥၭ လၧအခွံၬၡိၭခွံၬ ဆၧအခၫလၬဎွံၪ လၧအစူၪဖၧၩ့တၭ, ဆၧအလးလစီၪ့နီၪ ကိၭဝ့ၫ ရၫမၭလံဟဲၫလီၫ. 18 ဆၧၥၭဝံအၥၭ လၧထံၫ ဒိၪမၬတၭ; ကိၭထၪ့ ယဟိဝၩ တၭ, စံၭဝ့ၫဒၪ, နဖ့ၪလၫ့ယူၭ ဆၧဖီၩ့ဖျ့ၭဖၭဒိၪ လမံၩ့ယီၩ လၧနခ့ၫနၡၩ အစူၪဖၧၩ့ယူၭတၭ, ဘိၩ့နဲၪ့ယီၩ မွဲယမိၥံၫ လၧဆၧၥၭဝံယၥၭ လၧထံၫ အကၠီၩ့တၭ, လၩ့ဘၪ လၧၦလဒိၭဘၪ ဆၧကူၭတရံၭ အစူၪဖၧၩ့ဆ့ဧၪ. 19 တၭ ယွၩ မၩထ့ဖၭ ဆၧအိၩဖၧၩ့ လၧလံဟဲၫ အဖၧၩ့တၭ, ထံၫ ဂဲၫထၪ့ လၧအဖၧၩ့နီၪ, အဝ့ၫဒၪ အီၩဝ့ၫတၭ, အၥၭ ဂဲၫထဲၩ့ထဲၩ့တၭ, အၥၭ ခၧၫ့ထၪ့ဝ့ၫလီၫ. မၩအၥၭဘဲၫနီၪတၭ; ကိၭဝ့ၫအမံၩ့, အံၫ့ဟၭကရံၫ လၧအအီၪဝ့ၫ လၧလံဟဲၫ အဖၧၩ့ ခီးမုဆၫလနံၩယီၩလီၫ. 20 တၭ လၧၦဖလံၡၫဖိၪ အမုနံၩလဖၪနီၪ အဝ့ၫဒၪ စ့ၩရၫ့ အံၫစရ့လၭ အနံၪ့နံၫဆံၫလီၫ.

1 စစၫ့စၧၫ့ လ့ၩဝ့ၫ ထီၩ့လၧဂၫဇၫတၭ, ဒၪဘၪ ၦမဲၩဎွဲၩမုၪလဂၩ ထီးနီၪတၭ, လ့ၩနုၬဝ့ၫ လၧအအီၪလီၫ. 2 တၭ ဆၧလီၩဘၪ ၦဂၫဇၫဖိၪ, စံၭဝ့ၫဒၪ, စစၫ့စၧၫ့ ဂဲၫထီၩ့ယူၭ ထီးယီၩလီၫ. တၭ အဝ့ၫၥံၪနီၪ အီၪဝၬဖီၩ့ဝ့ၫတၭ, ခိၭၥူၪဆၧ လၧအဂး ၥၫ့နၩချီၩ့ ထီးဒိၩ့အတရၫ့ထံၭ, အီၪလၩ့မါပံၭ ၥၫ့နၩချီၩ့တၭ, စံၭဝ့ၫဒၪ, လၧဂီၩလခီၫ ထီးဆၧဖၩ့ထၪ့နီၪ, ပမိမၩၥံၫ အဝ့ၫလီၫ. 3 စစၫ့စၧၫ့ မံၫဝ့ၫ ထီးဖိၭဖၫ့မုတၭ, လၧဖိၭဖၫ့မုနီၪ ဂဲထုၪ့တၭ, မၩန့ ဒိၩ့အတရၫ့, ဒဲတရၫ့အထုၪ့ နံၫထုၪ့တၭ, လ့ၩဆိၬခွံၬဝ့ၫ, ဒဲနိၪဘီၩ့, ဒဲဆၧထီးအလူၬတၭ အီၪက့ၪဝ့ၫ လၧအခိၬထံၭခိၪ တၭ, ဆိၬထၪ့ဝ့ၫ လၧခိၪလီၩ့ခိၪ လၧအအီၪ လၧဟံဘြၧၫ့ အမ့ၬယၫလီၫ. 4 တၭ ဆၧနီၪလဖၪ အလးခဲၫ့ ဆၧမၩအၥၭ လၧအအဲၪ ၦမုၪလဂၩ လၧခိၪလီၩ့ဆူၭ စိရ့ၭတၭ, အမံၩ့မွဲ နးဒ့ၫလဲလၫ. 5 တၭ ၦဖလံၡၫဖိၪ အၦဒိၪဖၭဒိၪလဖၪ ဂဲၫလၧအအီၪတၭ, စံၭအဝ့ၫ, အၪ့လွ့ၫကဒံၩ အၪ့လွ့ၫကဒၩ အဝ့ၫ တၭ, အဂဲးဆီၪ့အဘၭဆီၪ့နီၪ, မွဲအအီၪ လၧဆၧနီၪလမံၩ့လဲၪနီၪတၭ, ဘဲၫၥိၭ ပမိစၧၩ့ထၬဝ့ၫ, ဒဲမၩနၭမၩၡၪ့ဝ့ၫတၭ, ပမိမၩစၪဝ့ၫ လၧဆၧနီၪလမံၩ့လဲၪနီၪ, အၪ့စၪ့ ဘီၪ, ပမိဖ့ၪလၫ့နၧၩ လၧစ့ၩ လဂၩအဘံၪ့ လထီၫ့လယၩ, လဂၩအဘံၪ့ လထီၫ့လယၩ ကိၭအဂၩဒ့ၭလီၫ. 6 တၭ နးဒ့ၫလဲလၫ စံၭစစၫ့စၧၫ့ နဂဲးဆီၪ့ အီၪလၧဆၧနီၪလမံၩ့လဲၪ, တၭ ၦမိစၧၩ့ထၬနၧၩ ဘဲၫၥိၭ အမိမၩနၭမၩၡၪ့နၧၩ လၧဆၧနီၪလမံၩ့လဲၪနီၪ, ဒုၭနဲၪလါယၧၩ ဘီၪ. 7 တၭ စစၫ့စၧၫ့ စံၭဝ့ၫ, ၦအ့ၪစၧၩ့ထၬယၧၩ လၧဖျံၩၥီၪအၥံၫ့ဆ့ၬ လၧအလဎဲၫ့ဒံၭဘၪ နွ့ၫဘီၩ့တၭ, ယဂဲးယဘၭ မိလၩ့ဆါတၭ, ယမိမၩယၥၭ ဘဲၫၦၡၩဂူၫဂၩ လဂၩ အၥိၭနီၪလီၫ. 8 တၭ ၦဖလံၡၫဖိၪ အၦဒိၪဖၭဒိၪ ဂဲၫဆိၬန့ဝ့ၫ လၧဖျံၩၥီၪအၥံၫ့ဆ့ၬ လၧအလဎဲၫ့ဒံၭဘၪ နွ့ၫဘီၩ့တၭ, အဝ့ၫဒၪ စၧၩ့ထၬ စစၫ့စၧၫ့ လၧအဝ့ၫၥံၪ လီၫ. 9 တၭ ၦခိၭၥူၪဆၧ လၧအဂးနီၪ ဆၧၫ့နၩ့ဝ့ၫ လၧဒူၭဖၧၩ့လီၫ. တၭ ၦမုၪနီၪ စံၭအဝ့ၫ, ၦဖလံၡၫဖိၪ ဂဲၫဖီၪ့ နၧၩ, စစၫ့စၧၫ့ဧ့, တၭ အဝ့ၫဒၪ ထုၭထ့ၬခွံၬ ဖျံၩၥီၪနီၪ, ဘဲၫ လူၪၥီၪကဘၩ့ လၧအဘၪမ့ၪ အၥိၭနီၪလီၫ. အခိးမွဲ ၦၥ့ၪယၫဝ့ၫ အဂဲးအဘၭနီၪ ၥ့ၪအ့ၬ. 10 တၭ နးဒ့ၫလဲလၫ စံၭစစၫ့စၧၫ့, ယိခွါ, နမၩကြၩ့ထမးယၧၩ, ဒဲချဲၩ့ယူၭ ဆၧကဘျံၭကဘျၪ လၧယၧၩလီၫ. ဘိၩ့နဲၪ့ယီၩ ဒုၭနဲၪလါယၧၩ လၧဆၧလၧၦမိစၧၩ့ထၬ ဘၪနၧၩလမံၩ့နီၪဘီၪ. 11 အဝ့ၫဒၪ စံၭဝ့ၫ, ၦအ့ၪစၧၩ့ထၬ ယၧၩ လၧဖျံၩဖီၩ့ၥၫ့အၥၭ လၧၦလမၩဒံၭဘၪဆၧ လၧအဝ့ၫတၭ, ယဂဲးယဘၭ မိလၩ့ဆါတၭ, ယမိကဲၪထၪ့ ဘဲၫၦၡၩဂူၫဂၩ လဂၩ အၥိၭနီၪလီၫ. 12 တၭ နးဒ့ၫလဲလၫ မၩန့ ဖျံၩဖီၩ့ၥၫ့အၥၭတၭ, စၧၩ့ထၬဝ့ၫတၭ, စံၭအဝ့ၫဒၪ, ၦဖလံၡၫဖိၪ ဂဲၫဖီၪ့နၧၩ, စစၫ့စၧၫ့ဧ့, တၭ ၦခိၭၥူၪဆၧနီၪ အီၪဝ့ၫ လၧဒူၭဖၧၩ့လီၫ. တၭ အဝ့ၫဒၪ ထုၭထ့ၬခွံၬဖျံၩ လၧအစူၪလီၩ့ ဘဲၫလူၪလဘီၩ့ အၥိၭနီၪလီၫ. 13 တၭ နးဒ့ၫလဲလၫ စံၭစစၫ့စၧၫ့, ခီးဘိၩ့နဲၪ့ယီၩ နမၩကြၩ့ထမးယၧၩတၭ, ချဲၩ့ဆၧအဘျံၭအဘျၪလီၫ. ဒုၭနဲၪယၧၩ လၧဆၧလၧၦမိစၧၩ့ထၬဘၪနၧၩ လမံၩ့နီၪဘီၪ. တၭ အဝ့ၫဒၪစံၭ, နအ့ၪၥံၪထဲး ယခိၪၥူၫ အပိၩ့နွ့ၫပိၩ့ လၧထၪဖၧၩ့တၭ မွဲဆၧနီၪလီၫ. 14 နးဒ့ၫလဲလၫနီၪ ဖျၩနုၬထၬ နိၪဖျၭတၭ, စံၭအဝ့ၫ, ၦဖလံၡၫဖိၪ ဂဲၫဖီၪ့နၧၩ, စစၫ့စၧၫ့ဧ့, တၭ အဝ့ၫဒၪ နၪ့ထၪ့ထဲၩ့အၥၭတၭ စဲၪ့ထၪ့ခွံၬဝ့ၫ အီၪလၧနိၪဘီၩ့အနိၪဖျၭ, ဒဲထၪနီၪလီၫ. 15 အဝ့ၫဒၪ စံၭဝ့ၫ, နၥၭလအီၪဘၪလၧယၧၩတၭ, နစံၭ နအဲၪယၧၩ ဘဲၫၥ့ၪလဲၪ; နမၩကြၩ့ထမးယၧၩ ၥၧၫ့ဘျၩ့ ယူၭ, နဂဲးဆီၪ့နဘၭဆီၪ့နီၪ, မွဲအအီၪလၧဆၧနီၪလမံၩ့လဲၪနီၪ, နဒုၭနဲၪယၧၩအ့ၬ. 16 တၭ ဆၧမၩအၥၭ ထီးအမၩဆီၪ့ဆီၪ့ဝ့ၫ လၧအဆၧချဲၩ့လဖၪ ၥံၫ့ၥံၫ့နံၩနီၪ, ဒဲထိၪဂဲၩဝ့ၫ ဒဲမၩခိအၥၭဘူၭ လၧအမိၥံၫတၭ, 17 ဆၧမၩအၥၭ လၧအဝ့ၫဒၪ လီၩဘၪဝ့ၫ လၧအၥၭ ထၧၫ့ဖျိၪ့ယၫတၭ, စံၭအဝ့ၫ, ယလိၩ့ယခိၪ လၧဒီၩ နးဆိၭအ့ၬ. အဂဲးဘဲၫယီၩ ယမွဲ ၦနၭစရ့ၭဖိၪ လၧယွၩ အဂး လၧယမိအဒၧၩ့လး လံၩလံၩလီၫ. ၦအ့ၪလိၩ့ယခိၪတၭ ယဂဲးယဘၭ မိစဲၪ့ထၪ့ခွံၬ လၧယအီၪတၭ, ယမိလၩ့ဆါ ဒဲမိမၩယၥၭ ဘဲၫၦၡၩ လဂၩလါလါ အၥိၭနီၪလီၫ. 18 ထီးနးဒ့ၫလဲလၫ ဒၪဘၪ လၧအလီၩဘၪဝ့ၫအၥၭ ထၧၫ့ဖျိၪ့ယၫတၭ, အၪ့မၧၫ့လၩ့ ဆၧ ကိၭန့ ၦဖလံၡၫဖိၪ အၦဒိၪဖၭဒိၪတၭ, စံၭဝ့ၫဒၪ, ဂဲၫထၪ့ လဘျၩ့ယီၩဘီၪ. အဂဲးဘဲၫယီၩ အဝ့ၫဒၪ ဒုၭနဲၪယူၭယၧၩ လၧအၥၭ ထၧၫ့ဖျိၪ့ယၫယူၭ. တၭ ၦဖလံၡၫဖိၪ အၦဒိၪဖၭဒိၪ ဂဲၫထၪ့ လၧအအီၪတၭ, ဂဲၫဆိၬ စ့ၩ လၧအစူၪဖၧၩ့လီၫ. 19 တၭ ၦမုၪ ဒုၭမံၫဝ့ၫ လၧအခၪ့လုးခိၪတၭ, ကိၭန့ ၦလဂၩတၭ အၪ့မၧၫ့ အလိၩ့ခွံၬ အခိၪၥူၫ အပိၩ့ နွ့ၫပိၩ့တၭ; ၦမုၪနီၪ မၩနၭမၩၡၪ့ၥၫ့ဝ့ၫတၭ, အဂဲးအဘၭ စဲၪ့ထၪ့ခွံၬ လၧအဝ့ၫလီၫ. 20 တၭ စံၭဝ့ၫဒၪ, ၦဖလံၡၫဖိၪ ဂဲၫဖီၪ့နၧၩ, စစၫ့စၧၫ့ဧ့, တၭ အဝ့ၫဒၪ နၪ့ထၪ့အၥၭတၭ စံၭဝ့ၫဒၪ, ယမိစဲၪ့ထၪ့ ဘဲၫဆၧလဘျၩ့လဘျၩ့ အၥိၭနီၪ တရူၩ ယၥၭလီၫ. တၭ လၥ့ၪယၫဘၪဝ့ၫ လၧယဟိဝၩ စဲၪ့ထၪ့ခွံၬယူၭ လၧအလီၩ့ယူၭလီၫ. 21 တၭ ၦဖလံၡၫဖိၪ မၩန့ဝ့ၫတၭ, အီၩ့ခွ့ၭထၪ့ခွံၬ အမ့ၬၥၪတၭ, ဂဲၫဆိၬဝ့ၫ လၧဂၫဇၫ အဖၧၩ့ တၭ, စၧၩ့ထၬဝ့ၫ လၧၥွ့ၫထီးဝီၩတၭ, အဝ့ၫဒၪ ဂူၬဆုၪ့ ဂူၬ လၧထီၫ့ဖၧၩ့လီၫ. 22 တၭ လၧၦလိၩ့ခွံၬ အခိၪၥူၫ အလးခဲၫ့နီၪ အခိၪၥူၫထၪ့ဒီၭအၥၫ့လီၫ. 23 (စစၫ့စၧၫ့ အဆၧၥံၫ.) တၭ ၦဖလံၡၫဖိၪ အၦဒိၪဖၭဒိၪလဖၪ အီၪကိၩ့အီၪကီၪ့ ဘဲၫၥိၭ အမိလုထၪ့ ဆၧလုဖၭဒိၪ လၧအယွၩ ဒၫဂၫ့ တၭ, ၥုၪ့ထိၬၥၭထိၬလီၫ. အဂဲးဘဲၫယီၩ စံၭဝ့ၫဒၪ, ပယွၩ ဖ့ၪလၫ့ယူၭ ပဒုၪပဒၩ စစၫ့စၧၫ့ လၧပစူၪဖၧၩ့ယူၭ. 24 ၦခမျၧး ဒၪဘၪဝ့ၫတၭ စံၭထၪ့အၪ့အူၭ အဝ့ၫၥံၪအယွၩ လီၫ. အဂဲးဘဲၫယီၩ စံၭဝ့ၫဒၪ, ပယွၩ ဖ့ၪလၫ့ခွံၬယူၭ ပဒုၪပဒၩ, ဒဲၦလၧအမၩဂၭဂီၩ့ ပထံၫပခး, လၧအမၩၥံၫ ၦအၪဂၩ လၧပကျၩ လၧအစူၪဖၧၩ့ယူၭ. 25 ထီးအဝ့ၫၥံၪ အၥၭမုၬထၪ့တၭ, ဆၧမၩအၥၭ လၧအစံၭဝ့ၫ, ကိၭန့ စစၫ့စၧၫ့ ဘဲၫၥိၭ အမိလိၬကွ့ၩ လၧပဂးနီၪဘီၪ. အဝ့ၫၥံၪ ကိၭန့ စစၫ့စၧၫ့ လၧအအီၪဝ့ၫ လၧထီၫ့ဖၧၩ့တၭ, အဝ့ၫ လိၬကွ့ၩ လၧအဝ့ၫၥံၪ အမ့ၬယၫတၭ, အဝ့ၫၥံၪ အီၪက့ၪ အဝ့ၫ လၧ၁ရိၬထုၪ့ အဆူၭနီၪလီၫ. 26 တၭ စစၫ့စၧၫ့ စံၭ ဖိၪၥၪခွၫလဂၩ လၧအဖီၪ့အစူၪနီၪ, ဒုၭဖီၪ့ယၧၩ လၧ၁ရိၬထုၪ့ဖၭဒိၪလဖၪ, ဘဲၫၥိၭ ယမိဒိၭနဲၩ့ယၥၭ လၧအဝ့ၫၥံၪနီၪဘီၪ. 27 တၭ၁ရိၬနီၪ ဎွ့ၩဝ့ၫ လၧၦမုၪၦခွၫ ၦဖလံၡၫဖိၪ အၦဒိၪဖၭဒိၪ ထီးအလူၬ အီၪဝ့ၫထီးနီၪတၭ, လၧ၁ရိၬခိၪနီၪ ၦမုၪ ဒဲၦခွၫ အီၪဝ့ၫ ဖိၭဘိၭ ၥၧၫ့ထီၫ့, လၧအယိဖၧၩ့ စစၫ့စၧၫ့ ကွ့ၩဆၧလီၫ. 28 စစၫ့စၧၫ့ ကိၭထၪ့ ယဟိဝၩတၭ, စံၭဝ့ၫဒၪ, ယဟိဝၩ ယွၩဧ့, နၪ့ထၪ့ထဲၩ့လါ ယၧၩတၭ, ဒုၭဆီၪ့ထၪ့ယၧၩ န့ၫအယီၩလဖၧၫ့, ယွၩဧ့, ဘဲၫၥိၭ ယမိမၩဆၧၫ့ ၦဖလံၡၫဖိၪ လၧယမ့ၬၥၪ နံၫဖျိၪ့ အကၠီၩ့နီၪဆံၭ. 29 စစၫ့စၧၫ့ ဖီၪ့ထၬ ထုၪ့နံၫထုၪ့ လၧဆၧၥၭကျၩ ၁ရိၬအထုၪ့ လၧအဒိၭနဲၩ့အၥၭ လၧအဝ့ၫ, လထုၪ့လၧစူၪထွ့ၪ, လထုၪ့လၧစူၪစ့ၪလီၫ. 30 တၭ စစၫ့စၧၫ့ စံၭဝ့ၫဒၪ, မွဲယၥံၫ လၧၦဖလံၡၫဖိၪအၥိၭ ဘီၪ. တၭ ၡီၫ့ကူၭလၩ့အၥၭ လၧအဂဲးအဘၭတၭ, ၁ရိၬနီၪ လၩ့ဎီးဝ့ၫ လၧၦဒိၪဖၭဒိၪ အဖၫ့ခိၪ, ဒဲလၧကယဲ ၦခမျၧး လၧအအီၪ လၧအဖၧၩ့ အဖၫ့ခိၪလီၫ. အခိးမွဲ လၧအၥံၫနီၪ မၩၥံၫဘၪ ၦအၪနဲၪ့ လၧအမၩၥံၫဘၪဝ့ၫ လၧအမၧၫ့ဒံၭ အဘိၩ့ဘၭနီၪဒံၭလီၫ. 31 ထီးနီၪလဖၧၫ့ အထၧၫ့ဖုဝဲ, ဒဲအၡၩဂံၪ့ဖိၪ ထီးအလူၬနီၪ လ့ၩလၩ့တၭ, မၩန့ဝ့ၫ ဒဲဂဲၫထဲၩ့ဆိၬဝ့ၫတၭ, ခုၪ့လၩ့ဘၧၩ့ခွံၬ အဝ့ၫ လၧဇိရၫ, ဒဲအ့ၭၡတအီလၭ အဘိၩ့ဆၧၩ့, လၧအဖါ စမနိအၫ အၥွၪခိၪ အဖၧၩ့လီၫ. တၭ အဝ့ၫ စ့ၩရၫ့ယူၭ အံၫစရ့လၭ အနံၪ့ နံၫဆံၫယူၭလီၫ.

1 ၦအီၪလၧခိၪလီၩ့ အံဖြံၫ့လဂၩတၭ, အမံၩ့မွဲ စမဲကၫ လီၫ. 2 တၭ အဝ့ၫ စံၭအမိ, စ့ၩ လထီၫ့လယၩ လၧဆၧမၩန့ခွံၬ လၧနအီၪ, လၧနဆိၪအၧၩ့ဆၧ လၧအကၠီၩ့တၭ, ချဲၩ့ဆၧ လၧယနါဖၧၩ့ လၧအဂဲးအကၠီၪ့နီၪ, ယိခွါ, စ့ၩနီၪ အီၪလၧယစူၪဖၧၩ့လီၫ. ယမၩန့ ယဝ့ၫလီၫ. တၭ အမိစံၭဝ့ၫဒၪ, မွဲနဘၪဆိၪဂ့ၩ လၧယဟိဝၩဆံၭ, ယဖိၪခွၫ ဧ့, 3 ထီးအဝ့ၫဒၪ ဖ့ၪထဲၩ့ စ့ၩလထီၫ့လယၩ လၧအမိ နီၪ, အမိစံၭဝ့ၫဒၪ, စ့ၩနီၪ အီၪလၧယစူၪဖၧၩ့တၭ, ယအီၪက့ၪဆံၫ့ဎံၪ တၡါ လၧယဟိဝၩ အမ့ၬယၫ လၧယဖိၪခွၫ အဂး, ဘဲၫၥိၭ အမိတဲၩ့ ဆၧဂၩ့စိၭဖျၩအၥၭ, ဒဲဆၧဂၩ့ၥိၫ့အၥၭလီၫ. တၭ ဘိၩ့နဲၪ့ယီၩ ယမိဖ့ၪထဲၩ့ဝ့ၫ လၧနၧၩ လီၫ. 4 မွဲလါနၫ့ အဝ့ၫနီၪ ဖ့ၪထဲၩ့စ့ၩ လၧအမိတၭ, အမိမၩန့ စ့ၩနံၫယၩတၭ, ဖ့ၪလၫ့ ၦၥိၫ့ဆၧဖိၪတၭ, အဝ့ၫဒၪ တဲၩ့ ဆၧဂၩ့စိၭဖျၩအၥၭ, ဒဲဆၧဂၩ့ၥိၫ့အၥၭ လၧအဝ့ၫတၭ, ဆၧလဖၪနီၪ အီၪဝ့ၫ လၧစမဲကၫ အဂံၪ့ဖၧၩ့လီၫ. 5 ၦၡၩ စမဲကၫ လဂၩနီၪ အီၪလၧအယွၩလဖၪ အဂံၪ့လဖျိၪ့ တၭ, တဲၩ့န့ အ့ဖိၭ, ဒဲဆၧဂၩ့ တ့ရဖံၫ့တၭ, အီၪက့ၪဆံၫ့ဎံၪ အဖိၪခွၫ လဂၩတၭ, အဝ့ၫဒၪ ကဲၪထၪ့ အၡၩလုဆၧ လီၫ. 6 ဆၧလၧမုနံၩလဖၪ အဖၧၩ့နီၪ စဎွၩ အီၪလၧအံၫစရ့လၭ အဖၧၩ့အ့ၬ. တၭ ၦကိၭဂၩဒ့ၭ မၩဆၧ ဘဲၫအဘၪဒၪအၥၭ အၥိၭလီၫ. 7 လၧၦယုဒၫအဒီၪ့အကျၩ လၧဘ့ၭ၁လံၫဟံၫ့ယုဒၫ အဖၧၩ့, ဖိၪၥၪခွၫ အီၪဝ့ၫလဂၩတၭ, အဝ့ၫနီၪ မွဲၦလံဝဲၫဖိၪလီၫ. 8 တၭ ၦလဂၩနီၪ စဲၪ့ထၪ့ခွံၬ လၧဒိၩ့ဖၧၩ့ လၧဘ့ၭ၁လံၫဟံၫ့ယုဒၫ အဖၧၩ့ ဘဲၫၥိၭ အမိအီၪ ထီးအဒၪန့အလးလီၫ. တၭ လၧအလ့ၩဆၧနီၪ ဂဲၫထီၩ့ဝ့ၫ လၧခိၪလီၩ့ အံဖြံၫ့ လၧစမဲကၫ အဂံၪ့ဖၧၩ့လီၫ. 9 တၭ စမဲကၫ စံၭအဝ့ၫ, နဂဲၫအထံၭ ခီၫခီၫလဲၪ; တၭ အဝ့ၫဒၪ စံၭအဝ့ၫ, ယမွဲ ၦလံဝဲၫဖိၪ လၧဘ့ၭ၁လံၫဟံၫ့ လၧယုဒၫတၭ, ယမိလ့ၩအီၪ ထီးယမိဒၪန့အလးလီၫ. 10 စမဲကၫ စံၭအဝ့ၫ, အီၪလၧယၥိၭတၭ, ကဲၪထၪ့ ယဖါ ဒဲယၡၩလုဆၧဆံၭ. တၭ ယမိဖ့ၪလၫ့နၧၩ လနံၪ့လနံၪ့ လၧစ့ၩဆံၫဘံၪ့, ဒဲဆၧကီၩ့ဆၧၥိၭ လၧအကြၨၭအဘၪ, ဒဲနဆၧအၪ့ဆၧအီၩ လီၫ. တၭ ၦလံဝဲၫဖိၪ လ့ၩနုၬဝ့ၫလီၫ. 11 တၭ ၦလံဝဲၫဖိၪ အီၪလၧၦလဂၩနီၪ အၥိၭ မုၬအၥၭလီၫ. တၭ ဖိၪၥၪခွၫနီၪ အီၪလၧအဝ့ၫ ဘဲၫ အဖိၪခွၫဒၪဝ့ၫ အၥိၭနီၪလီၫ. 12 တၭ စမဲကၫ အီၪက့ၪဆံၫ့ဎံၪ ၦလံဝဲၫဖိၪတၭ, ဖိၪၥၪခွၫနီၪ ကဲၪထၪ့ အၡၩလုဆၧတၭ, အီၪဝ့ၫ လၧစမဲကၫ အဂံၪ့ဖၧၩ့လီၫ. 13 တၭ စမဲကၫ စံၭဝ့ၫဒၪ, ဘိၩ့နဲၪ့ယီၩ ယၥ့ၪယၫ လၧယဟိဝၩ မိမၩဂ့ၩယၧၩလီၫ. အဂဲးဘဲၫယီၩ ယအီၪလၧၦလံဝဲၫဖိၪလဂၩ လၧယၡၩလုဆၧ အဂးလီၫ.

1 ဆၧလၧမုနံၩလဖၪနီၪ စဎွၩ အီၪလၧအံၫစရ့လၭအဖၧၩ့အ့ၬ. တၭ ဆၧလၧမုနံၩလဖၪနီၪ ၦဒၫ့ဖိၪလဒီၪ့ အၪ့ဎၬဝ့ၫ အဆၧန့ၥၫ လၧအမိအီၪဝ့ၫ လၧအဖၧၩ့လီၫ. အဂဲးဘဲၫယီၩ ထီၩ့လၩ့ လၧမုလနံၩနီၪ ဆၧန့ၥၫ လၩ့ဘၪ လၧအဂး လၧအံၫစရ့လၭ အဆၨၩလဖၪ အကျၩအ့ၬ. 2 တၭ ၦဒၫ့ဖိၪ အၪ့မၧၫ့လၩ့ ၦယဲဂၩ လၧအဂံၪ့ဒီၪ့ဖိၪ အကျၩနီၪ လၧအခးနဲၩ့, ၦၥုၭဖိၪ လၧဇိရၫ, ဒဲလၧအ့ၭၡတအီလၭ, ဘဲၫၥိၭ အမိယိဆၧ လၧထံၫၥံၪခးၥံၪ အဖၧၩ့, ဒဲအၪ့ဎၬယိဝ့ၫတၭ; အဝ့ၫၥံၪ စံၭဝ့ၫ, လ့ၩအၪ့ဎၬယိ ထံၫၥံၪခးၥံၪဆံၭ. တၭ ၦလဖၪနီၪ လ့ၩထီၩ့ လၧခိၪလီၩ့ အံဖြံၫ့ လၧစမဲကၫ အဂံၪ့ဖၧၩ့တၭ, အီၪဝ့ၫ ၥၫ့နၩချီၩ့ ထီးနီၪလီၫ. 3 အဝ့ၫၥံၪနီၪ အီၪဝ့ၫ လၧစမဲကၫ အဂံၪ့နဲၩ့တၭ, ၥ့ၪယၫ ၦဖိၪၥၪခွၫ, ၦလံဝဲၫဖိၪအလူတၭ, ကၠၪနုၬ ထီးနီၪတၭ, စံၭဝ့ၫ, မွဲပလၫ ဒုၭဂဲၫနၧၩ ထီးယီၩလဂၩလဲၪ. တၭ နဆၧအီၪထီးယီၩ, မွဲဆၧနီၪလမံၩ့လဲၪ. 4 အဝ့ၫလဂၩနီၪ စံၭအဝ့ၫၥံၪ, စမဲကၫ မၩယၧၩ ဘဲၫအံၩဘဲၫအိၩ တၭ, အၪ့လံၩ့န့ ယၧၩတၭ, ယကဲၪထၪ့ အၡၩလုဆၧ လီၫ. 5 တၭ အဝ့ၫၥံၪနီၪ စံၭအဝ့ၫ, ဘဲၫၥိၭ ပမိၥ့ၪယၫ ပဖၧၩ့ၥၭ လၧပလ့ၩဆၧ မိဘီၪထၪ့ယီၫထၪ့ ဆ့ဧၪနီၪ, ပအၪ့ကံၩ့နၧၩ, အၪ့စၪ့လါ လၧယွၩဆံၭ. 6 တၭ ၦလုဆၧနီၪ စံၭအဝ့ၫၥံၪ လ့ၩဆၧမုၬမုၬဆံၭ, ဖၧၩ့ၥၭ လၧနၥံၪ ဖိၬဝ့ၫ လဘီၩ့နီၪ အီၪဝ့ၫ လၧယဟိဝၩ အမ့ၬယၫလီၫ. 7 ၦယဲဂၩနီၪ စဲၪ့ထၪ့ဝ့ၫတၭ, လ့ၩနုၬ လၧလၫအံၭတၭ, ဒၪဘၪ ၦခမျၧး လၧအဖၧၩ့ လထီးလၩ့ဘၪအၥၭ အီၪဝ့ၫလၩ့မါပံၭ ဒဲအီၪက့ၪဂုးအၥၭ ဘဲၫၦဇဲဒၧၫ့ဖိၪ အထူၫအရူၫ အၥိၭနီၪ အီၪမုၬဒိၭနဲၩ့အၥၭတၭ, ၦန့ဘၪၥၫ ဆၧစ့ၩရၫ့ခွး လၧအမိအီၪက့ၪမ့ၬမဲ ဆၧလမံၩ့မံၩ့နီၪ အီၪအ့ၬ. အဝ့ၫၥံၪ အီၪယဲၩ့ လၧၦစဲဒၧၫ့ဖိၪနီၪတၭ, အဆၧမၩ ဘၪဆဲၫ့ လၧၦၡၩ အီၪ နးမံၩ့အ့ၬ. 8 ၦလဖၪနီၪ ထဲၩ့ထဲၩ့ လၧအထၧၫ့ဖုဝဲ အအီၪ လၧဇိရၫ အဖၧၩ့ ဒဲလၧအ့ၭၡတအီလၭ အဖၧၩ့တၭ, ထၧၫ့ဖုဝဲ စံၭဝ့ၫ ဆၧမၩအၥၭဘဲၫၥ့ၪလဲၪ. 9 အဝ့ၫၥံၪ စံၭဝ့ၫဒၪ, ဂဲထုၪ့ဘီၪ, ပမိလ့ၩထၪ့ ဒၪဘၪ အဝ့ၫၥံၪလီၫ. အဂဲးဘဲၫယီၩ ပဒၪဘၪယူၭ အထံၫအခးယူၭ. တၭယိခွါ, မွဲအဂ့ၩဝ့ၫ ဒိၪမၬလီၫ. တၭ နၥံၪ အီၪလၩ့မါပံၭဆ့ဧၪ. အီၪက့ၪကၠုၪ့နၥံၪအၥၭ လၧနၥံၪ မိလ့ၩနုၬ မၩန့ ခးနီၪ လဂ့ၩ. 10 ထီးနၥံၪ လ့ၩဆၧတၭ, နၥံၪ မိလ့ၩနုၬ လၧၦခမျၧး အကျၩ လၧအဒိၭနဲၩ့အၥၭ, လၧခးဖၭလဲ လဘံၪ့ အဖၧၩ့လီၫ. အဂဲးဘဲၫယီၩ ယွၩ ဖ့ၪလၫ့ဝ့ၫ လၧနၥံၪအစူၪဖၧၩ့ယူၭ, ဆၧအလး ထီးၦန့ဘၪဒံၭ ဆၧလမံၩ့မံၩ့ လၧဂၪ့ခိၪချိၫ့ယီၩ အလးအီၪအ့ၬ. 11 တၭ ၦစဲၪ့ထၪ့ခွံၬ ထီးနီၪ လၧၦဒၫ့ဖိၪ အဂံၪ့ဒီၪ့အကျၩ လၧဇိရၫ ဒဲအ့ၭၡတအီလၭ အဖၧၩ့နီၪ, ၦၡၩ လၧအအီၪတဲၩ့ဝဲၩအၥၭ လၧၥုၭဖိၪအစူၪနီၪ, ၦဎူၫယၩလီၫ. 12 အဝ့ၫၥံၪ လ့ၩထၪ့ဝ့ၫတၭ ၥုၪ့အတဲၩ လၧကၧယၭယ့အရံၫ့ လၧယုဒၫအဖၧၩ့လီၫ. 13 မၩအၥၭဘဲၫနီၪတၭ ကိၭဝ့ၫအမံၩ့ လၧမဟၫနံၫဒၫ့ ထီးမုဆၫလနံၩယီၩလီၫ. ယိခွါ, အီၪဝ့ၫ လၧကၧယၭယ့အရံၫ့ အချိၫ့လီၫ. အဝ့ၫၥံၪ စဲၪ့ထၪ့ခွံၬထီးနီၪ ဖိးလၧခိၪလီၩ့ အံဖြံၫ့တၭ, ဂဲၫထီၩ့ လၧစမဲကၫအဂံၪ့လီၫ. 14 ထီးနီၪလဖၧၫ့ ၦလၧအလ့ၩယိၥူၪ ခးလၫအံၭယဲဂၩနီၪ ချဲၩ့ဆၧတၭ, စံၭအထၧၫ့ဖုဝဲလဖၪ, အ့ဖိၭ ဒဲဆၧဂၩ့ တ့ၫရဖံၫ့, ဒဲဆၧဂၩ့စိၭဖျၩအၥၭ, ဒဲဆၧဂၩ့ၥိၫ့အၥၭနီၪ အီၪဝ့ၫ လၧဂံၪ့လဖၪယီၩ အဖၧၩ့နီၪ, မွဲ နၥံၪၥ့ၪယၫဆ့ဧၪ. တၭ ဘိၩ့နဲၪ့ယီၩ ဆၧလၧနၥံၪမိမၩဘၪနီၪ ဆီၫ့မီၪ့ ကၩ့ကၩ နၥံၪဝ့ၫဆံၭ. 15 အဝ့ၫၥံၪ ကၠၪအၥၭလၧနီၪတၭ, ဂဲၫဝ့ၫ လၧၦလံဝဲၫဖိၪ ၦဖိၪၥၪခွၫအဂံၪ့, ထီးစမဲကၫ အဂံၪ့ဒၪလ့ၬတၭ, ချဲၩ့ဒုၪ့ဝ့ၫလီၫ. 16 တၭ ၦအီၪတဲၩ့ဝဲၩအၥၭ လၧၥုၭဖိၪအစူၪဝဲၩ, ၦဎူၫယၩ လၧၦဒၫ့ဖိၪအကျၩနီၪ ဆၧၫ့ထုၪ့ဝ့ၫ ထီးဆၧလ့ၩနုၬ လၧတရၫ့နီၪလီၫ. 17 တၭ ၦလၧအလ့ၩယိၥူၪ ထံၫၥံၪခးၥံၪယဲဂၩနီၪ လ့ၩနုၬထၪ့ ထီးနီၪတၭ မၩန့ဝ့ၫ လၧဆၧဂၩ့စိၭဖျၩအၥၭ, ဒဲအ့ဖိၭ, ဒဲဆၧဂၩ့ တ့ၫရဖံၫ့, ဒဲဆၧဂၩ့ၥိၫ့အၥၭလီၫ. တၭ ၦလုဆၧနီၪ ဆၧၫ့ထုၪ့ လၧဆၧလ့ၩနုၬ လၧတရၫ့ အီၪလၧၦဎူၫယၩ အီၪတဲၩ့ဝဲၩအၥၭ လၧၥုၭဖိၪအစူၪဝဲၩ လီၫ. 18 တၭ ၦလဖၪနီၪ လ့ၩနုၬ လၧစမဲကၫ အဂံၪ့ဖၧၩ့ တၭ, ဂဲၫထဲၩ့ဆိၬ ဆၧဂၩ့စိၭဖျၩအၥၭ, အ့ဖိၭ, ဒဲဆၧဂၩ့ တ့ၫရဖံၫ့, ဒဲဆၧဂၩ့ၥိၫ့အၥၭလီၫ. တၭ ၦလုဆၧလဂၩနီၪ စံၭဝ့ၫ, နၥံၪမၩဆၧနီၪလဲၪ. 19 တၭ အဝ့ၫၥံၪ စံၭအဝ့ၫ, အီၪလၩ့မါပံၭဆံၭ, အီၪက့ၪနစူၪ လၧနနိၭလီၩ့တၭ, လ့ၩလၧပၥိၭ, ကဲၪထၪ့ ပဖါ, ဒဲၦလုဆၧ လၧပဂးနီၪ ဆံၭ. နကဲၪၦလုဆၧ လၧၦလဂၩအဂး မွဲအဂ့ၩလဆံၭဧၪ, နကဲၪထၪ့ ၦလုဆၧ လၧၦလဒီၪ့ ထၧၫ့ဒီၪ့ယၫ လၧအံၫစရ့လၭ အဂးနီၪ မိဂ့ၩလဆံၭဧၪ. 20 ၦလုဆၧလဂၩနီၪ အၥၭမုၬထၪ့ထဲၩ့တၭ, မၩန့ အ့ဖိၭ, ဒဲဆၧဂၩ့ တ့ၫရဖံၫ့, ဒဲဆၧဂၩ့စိၭဖျၩအၥၭတၭ, လ့ၩဆၧ လၧၦခမျၧးအကျၩ လီၫ. 21 အခိးမွဲ အဝ့ၫၥံၪနီၪ ကၠၪစိၩအၥၭတၭ, စဲၪ့ထၪ့ဝ့ၫတၭ အီၪက့ၪ ဖိၪဒံၩဖိၪၥၪ, ဒဲဆၧဖိၪဆၧဎါအဒိၩ့, ဒဲဆၧဖိၪဆၧလံၩ လၧအမ့ၬယၫလီၫ. 22 တၭ အဝ့ၫၥံၪ ထီၩ့ဝ့ၫ ယဲၩ့ လၧစမဲကၫအဂံၪ့နီၪ, ၦၡၩ အီၪဝ့ၫ လၧဂံၪ့လဖၪ ဘူၭ လၧစမဲကၫအဂံၪ့နီၪ အီၪကိၩ့အီၪကီၪ့တၭ, လ့ၩချုၭန့ ၦဒၫ့ဖိၪလီၫ. 23 အဝ့ၫၥံၪ ကိၭထၪ့ဝ့ၫ လၧၦဒၫ့ဖိၪတၭ, ၦလဖၪ ကၠၪထဲၩ့ အမ့ၬတၭ, စံၭ စမဲကၫ, နဂဲၫ လၧၦၡၩၥံၪ ဎွ့ၩနီၪ, မွဲအဂဲး အီၪလၧဆၧနီၪ လမံၩ့လဲၪ. 24 တၭ အဝ့ၫဒၪ စံၭဝ့ၫ, နၥံၪ ဆိၬခွံၬ ယယွၩလဖၪ လၧယတဲၩ့ဝ့ၫ, ဒဲၦလုဆၧတၭ, နၥံၪ စဲၪ့ထၪ့ခွံၬနီၪ, ဆၧအီၪဒံၭ လၧယၧၩမွဲ ဆၧနီၪလမံၩ့လဲၪ; တၭ နၥံၪ စံၭယၧၩ, မွဲအဘၪ ဆၧနီၪ လမံၩ့လဲၪနီၪ, မွဲဘၪလဲၪ. 25 တၭ ၦဒၫ့ဖိၪ စံၭအဝ့ၫ, ဒုၭနါဂၧၫ့ နလူ လၧပကျၩ လဂ့ၩ, ၦအၥၭထၪ့လဖၪ မိစဲၪ့ၡိၫ ဘၪခိၬ နအီၪတၭ, လၧနၥၭမၧၫ့ ဒဲနၡၩဂံၪ့ဖိၪၥံၪ အၥၭမၧၫ့ မိလၩ့မါလီၫ. 26 ၦဒၫ့ဖိၪ လ့ၩဆၧနီၪ, ထီးစမဲကၫ ဒၪဘၪဝ့ၫ လၧအဝ့ၫၥံၪ ဆီၪ့နဲၪ့ အနၫ့ဆါဒၪဝ့ၫဒံၭတၭ, ကၠၪထဲၩ့အၥၭတၭ ထဲၩ့ထဲၩ့ဝ့ၫ လၧအဂံၪ့လီၫ. 27 အဝ့ၫၥံၪ မၩန့ဆၧ လၧစမဲကၫ တဲၩ့ယူၭဝ့ၫ, ဒဲအၡၩလုဆၧတၭ, လ့ၩဝ့ၫ ထီၩ့လၧလၫအံၭ, လၧၦခမျၧး လၧအအီၪမုၬ, ဒဲလထီးလၩ့ဘၪအၥၭလဖၪနီၪ အအီၪဖ့ၬခွံၬဝ့ၫ လၧနၭအနါ ဒဲဆူၭထၪ့ခွံၬ ဒိၩ့နီၪ လၧမ့ၪလီၫ. 28 တၭ ၦမၩဖီၩ့မၩဖျ့ၭဆၧ အီၪ နးဂၩအ့ၬ. အဂဲးဘဲၫယီၩ အီၪယဲၩ့ဝ့ၫ လၧဇဲဒၧၫ့တၭ, အဝ့ၫၥံၪ အဆၧမၩ ဘၪဆဲၫ့လၧၦၡၩၥံၪ အီၪ နးမံၩ့အ့ၬ. အီၪဝ့ၫ လၧခိၪလီၩ့ဆူၭ ဘ့ၭ၁ရ့ဟီၭ အနဲၩ့ထံၭလီၫ. 29 ၦလဖၪနီၪ မၩကဲၪထၪ့ ဒိၩ့လဖျိၪ့တၭ, အီၪဝ့ၫ လၧအဖၧၩ့လီၫ. တၭ ကိၭဝ့ၫအမံၩ့ လၧဒၫ့ ဘဲၫအဖါစဒၫ့အမံၩ့ အၥိၭ လၧအံၫစရ့လၭ ထၪ့ဖိၪဝ့ၫလီၫ. မွဲလါနၫ့ လၧအခၪ့ထံၭနီၪ ဒိၩ့အမံၩ့မွဲ လၫအံၭလီၫ. 30 ၦဒၫ့ဖိၪ အီၪက့ၪ ဆၧၫ့ထုၪ့ ဆၧဂၩ့စိၭဖျၩအၥၭတၭ, စမနၭစ့ၫ အဖိၪခွၫ, စဂၧၡၧၫ့ အဖိၪခွၫ စစၪ့နၥၫ့, အဝ့ၫဒၪ ဒဲအဖိၪခွၫလဖၪ မွဲၦလုဆၧလဖၪ လၧဒၫ့လဒီၪ့အဂး ထီၩ့လၩ့ လၧထံၫၥံၪခးၥံၪဘၪ ဆၧမၩဂၭဂီၩ့ဝ့ၫလီၫ. 31 တၭ ကယဲ မုနံၩမုနၩ လၧယွၩအဂံၪ့ အီၪဝ့ၫ လၧၡဲလိၫ အဖၧၩ့ အဘိၩ့ဘၭနီၪ, အဝ့ၫၥံၪ အီၪက့ၪထၪ့ စမဲကၫ အဆၧဂၩ့ လၧအတဲၩ့ဝ့ၫ စိၭဖျၩအၥၭလီၫ.

1 ထီးစဎွၩ လအီၪဘၪ လၧအံၫစရ့လၭ အကျၩတၭ, ဆၧမၩအၥၭ လၧမုနံၩလဖၪနီၪ, ၦလံဝဲၫဖိၪ အီၪဝ့ၫ လၧခိၪလီၩ့ အံဖြံၫ့ အနဲၩ့ထံၭလဂၩ လၧအမၩန့ အၥံၪမၫ လၧဘ့ၫ၁လံၫဟံၫ့ယုဒၫ အဖၧၩ့လီၫ. 2 အၥံၪမၫနီၪ အဲၪဘိၩ့ဝ့ၫ, စဲၪ့ဒၪဝ့ၫ လ့ၩထီၩ့ လၧအဖါအဂံၪ့ဖၧၩ့ လၧဘ့ၭ၁လံၫဟံၫ့ယုဒၫ အဖၧၩ့တၭ, အီၪဝ့ၫထီးနီၪ ဎွ့ၩထၪ့ လၩလံဘံၪ့နီၪလီၫ. 3 အဝၩနီၪ ဂဲထုၪ့လ့ၩဆီးဝ့ၫ ဘဲၫအမိချဲၩ့မုၬအၥၭ ဒဲလၧအမိဂဲၫထဲၩ့န့ဝ့ၫ အဂးတၭ, အဎီးအၡၩ လဂၩ, ဒဲကၥ့ၪယီၩ့ နံၫဒုၩ အီၪလၧအၥိၭတၭ, ၦမုၪနီၪ ဒုၭဂဲၫနုၬ အဝ့ၫ လၧအဖါ အဂံၪ့ဖၧၩ့နီၪ; ထီးၦမုၪအဖါ ဒၪဘၪဝ့ၫတၭ, လၧအဒၪဝ့ၫအကၠီၩ့ ၥၭထိၬဝ့ၫလီၫ. 4 အမံၩ့ၡါခွၫ ၦမုၪနီၪအဖါ ထိးဆၧၫ့ အဝ့ၫတၭ, အဝ့ၫဒၪ အီၪလၧအၥိၭ ၥၧၫ့နံၩတၭ, အၪ့ဆၧ ဒဲအီၩဆၧတၭ, မံၫဝ့ၫထီးနီၪလီၫ. 5 ဆၧမၩအၥၭ လၧလံနံၩလနံၩနီၪ လၧဆၧဖၩ့ထၪ့ ဂီၩဂီၩ တၭ, အဝ့ၫဒၪ ဂဲထုၪ့ ဘဲၫၥိၭ အမိလ့ၩဆၧတၭ, ၦမုၪနီၪအဖါ စံၭ အမၬ, မၩခၧၫ့ထၪ့ နၥၭ လၧကိၪနးလီၪ့ ဂီၩ့တၭ, ထဲၩ့ထဲၩ့ဆံၭ. 6 အဝ့ၫၥံၪ ဆၧၫ့နၩ့ဝ့ၫတၭ, အၪ့ဆၧ ဒဲအီၩဆၧ နံၫဂၩလူၬတၭ, ၦမုၪအဖါ စံၭၦၡၩနီၪ, မံၫ့ၥုၪ့မံၫ့ၥၭတၭ, အီၪ ၥၫ့နၩချီၩ့တၭ, မၩမုၬလၩ နၥၭဘီၪ. 7 ထီးၦၡၩနီၪ ဂဲထုၪ့ ဘဲၫၥိၭ အမိလ့ၩဆၧတၭ, အမံၩ့ၡါခွၫနီၪ ယၭဝ့ၫတၭ, အဝ့ၫဒၪ မံၫဒီၭဝ့ၫ ထီးနီၪလီၫ. 8 ယဲနံၩလနံၩနီၪ ဂဲထုၪ့လၧဆၧဖၩ့ထၪ့ ဂီၩဂီၩ ဘဲၫၥိၭ အမိလ့ၩဆၧတၭ, ၦမုၪနီၪအဖါ စံၭဝ့ၫဒၪ မၩမုၬလါနၥၭဘီၪ. အဝ့ၫၥံၪ အီၪဝ့ၫ ထီးမုဎဲးလၩ့တၭ, အၪ့ဆၧ နံၫဂၩလူၬလီၫ. 9 တၭ ထီးၦၡၩနီၪ ဂဲထုၪ့ ဘဲၫၥိၭ အမိလ့ၩဆၧ, အဝ့ၫဒၪ ဒဲအၥံၪမၫ, ဒဲအဎီးအၡၩလဂၩတၭ, အမံၩ့ၡါခွၫ, ၦမုၪအဖါ စံၭဝ့ၫဒၪ, ယိခွါ, မုမိဂၪလၩ့ဖီၩ, အီၪလါ ထီးယီၩ ၥၫ့နၩချီၩ့ဘီၪ, ယိခွါ, မုဘၪယူၭ, မံၫဒၪခလူၬ ထီးယီၩ ဘဲၫၥိၭ နၥၭမိမုၬလၩဝ့ၫတၭ, ကဲဂီၩခိၬနီၪ လ့ၩဆၧ ဂီၩဂီၩ, ဘဲၫၥိၭ နမိလ့ၩထီၩ့ နတဲၩဖၧၩ့နီၪဘီၪ. 10 ၦၡၩနီၪ အီၪဝ့ၫ ဒဲမံၫ ၥၫ့နၩချီၩ့နီၪ အၥၭအီၪအ့ၬ, ဂဲထုၪ့တၭ, စဲၪ့ထၪ့ခွံၬနီၪ လ့ၩထီၩ့ဆဲၫဎၩ့ လၧယံဘၧၭ (အဝ့ၫနီၪ မွဲယရုစလံၫ့) တၭ အီၪဝ့ၫ လၧကၥ့ၪယီၩ့နံၫဒုၩ, အီၪလၧအပီၩ့တၭ, အၥံၪမၫ အီၪလၧအၥိၭဆ့လီၫ. 11 ထီးအဝ့ၫၥံၪ ထီၩ့ဆဲၫဎၩ့ လၧယံဘၧၭနီၪ မုဘၪယူၭတၭ အဎီးအၡၩ စံၭအကဆါ, ဂဲၫဘီၪ, ပမိလ့ၩနုၬ လၧၦယံဘၧၭဖိၪ အဒိၩ့လဒိၩ့ အဖၧၩ့တၭ, အီၪထီးနီၪ ၥၫ့နၩချီၩ့လီၫ. 12 တၭအကဆါ စံၭအဝ့ၫ, ပကၠၪထဲၩ့ပၥၭ လၧၦလခီၫဘၩ့မုးဖိၪအဒိၩ့ လၧအလဘၪဆဲၫ့ဘၪ လၧအံၫစရ့လၭဖိၪနီၪအ့ၬ, ပမိခၫ့ဂၬစိၩ လၧဂံၭဘအၫလီၫ. 13 တၭ စံၭ အဎီးအၡၩ, ဂဲၫဘီၪ, ပမိၥုၭဘူၭပၥၭ လၧအလးလစီၪ့စီၪ့ယီၩ, လၧဂံၭဘအၫ မွဲဂ့ၩ, လၧရၫမၫ မွဲဂ့ၩ, ဘဲၫၥိၭ ပမိအီၪထီးနီၪ ၥၫ့နၩချီၩ့လီၫ. 14 အဝ့ၫၥံၪ လ့ၩဝ့ၫဒၪ တၭ, လ့ၩဆၧ အဘိၩ့ဘၭနီၪ မုလၩ့နုၬန့ဝ့ၫ လၧဂံၭဘအၫအနဲၩ့, လၧအဘၪဆဲၫ့ လၧဘံၪ့ယမံၫ့လီၫ. 15 တၭ အဝ့ၫၥံၪ ကၠၪစိၩဝ့ၫလၧနီၪ ဘဲၫၥိၭ အမိလ့ၩနုၬ အီၪ ၥၫ့နၩချီၩ့ လၧဂံၭဘအၫ အဖၧၩ့လီၫ. လ့ၩနုၬတၭ ဆၧၫ့နၩ့ဝ့ၫ လၧဒိၩ့အဖၧၩ့ၥၭတၭ, ၦထိးဆၧၫ့ဝ့ၫ လၧဂံၪ့ဖၧၩ့ ဘဲၫၥိၭ အမိအီၪ ၥၫ့နၩချီၩ့နီၪ အီၪနးဂၩအ့ၬ. 16 တၭ ယိခွါ, လၧမုဂၪလၩ့နီၪ, ၦၥၭၡါလဂၩ ဂဲၫထဲၩ့ထဲၩ့ လၧအဆၧမၩအလး လၧဆံၬၥံၪနၩၥံၪ အဖၧၩ့လီၫ. တၭမွဲ ၦခိၪလီၩ့ အံဖြံၫ့ဖိၪတၭ, အီၪဝ့ၫ လၧဂံၭဘအၫ လီၫ. အ့ၪမွဲ ၦၡၩ လၧဆၧအလးထီးနီၪ မွဲၦဘံၪ့ယမံၫ့ဖိၪလီၫ. 17 ထီးအကျဲၪ့ထၪ့ အမ့ၬနီၪ, ဒၪဘၪ ၦလ့ၩဆၧ လၧဒိၩ့အဖၧၩ့ၥၭလဂၩတၭ, ၦၥၭၡါလဂၩနီၪ စံၭဝ့ၫဒၪ, နမိလ့ၩ ခီၫခီၫလဲၪတၭ, နဂဲၫအထံၭခီၫခီၫလဲၪ. 18 တၭ အဝ့ၫဒၪ စံၭအဝ့ၫ, ပဂဲၫထၪ့ လၧဘ့ၭ၁လံၫဟံၫ့ယုဒၫနီၪ, ပမိလ့ၩဖိးလၧခိၪလီၩ့ အံဖြံၫ့ အပၪနဲၩ့ထံၭလီၫ. ယစဲၪ့ထၪ့ခွံၬ ထီးနီၪတၭ, ယလ့ၩထီၩ့ယူၭ လၧဘ့ၭ၁လံၫဟံၫ့ယုဒၫနီၪ, အ့ၪမွဲ ဘိၩ့နဲၪ့ယီၩ ယလ့ၩစိၩ လၧယဟိဝၩအဂံၪ့တၭ, ၦထိးဆၧၫ့ယၧၩ လၧအဂံၪ့ဖၧၩ့ အီၪအ့ၬ. 19 မွဲလါနၫ့ လီခၪ့ၥံၪ, ဒဲဆၧအၪ့ လၧကၥ့ၪယီၩ့ အဂးအီၪဝ့ၫ, ဒဲကိၪ ဒဲစဘံၭထံၫ အီၪလၧယဂးဆ့, ဒဲလၧနဎီးမုၪအဂး, ဒဲလၧဖိၪၥၪခွၫ လၧအဖိၬ နခ့ၫနၡၩအခဲၫ့ အဂးလီၫ. န့ဘၪ ဆၧလမံၩ့မံၩ့ အလးအီၪအ့ၬ. 20 တၭ ၦၥၭၡါ စံၭဝ့ၫဒၪ, မွဲဆၧအမုၬ အီၪလၧနၧၩဘီၪ. မွဲနန့ဘၪဆၧ လၧအလးအီၪ ထီးအလူၬနီၪ အီၪလၧယလီၩ့ ဘီၪ. မွဲနထီးအီၪ ၥၫ့နၩချီၩ့ လၧဖၧၩ့ၥၭ လၩလါလဂ့ၩ. 21 မွဲအဒုၭဂဲၫနုၬဝ့ၫ လၧအဂံၪ့ဖၧၩ့တၭ, ဖ့ၪလၫ့ အကၥ့ၪယီၩ့ အဆၧအၪ့တၭ, အဝ့ၫၥံၪ ၥူၫဝၭ အခၪ့တၭ, အၪ့ဆၧ ဒဲအီၩဆၧလီၫ. 22 အဝ့ၫၥံၪနီၪ မၩမုၬထၪ့ထဲၩ့အၥၭတၭ, ယိခွါ, ၦၡၩဒိၩ့ဖိၪ, ၦၡၩ လၧဘ့ၫလအ့လၭဖိၪ အကျၩလဖၪနီၪ, အီၪဝၬဖီၩ့ ဂံၪ့တၭ, ဒိၪထိၬ တရၫ့ ဆီၪ့ဆီၪ့လ့ၬတၭ, ချဲၩ့ဆၧ လၧဂံၪ့ကဆါ, ၦၥၭၡါလဂၩနီၪတၭ, စံၭဝ့ၫဒၪ, ဂဲၫဆိၬထၪ့ ၦၡၩ လၧအလ့ၩနုၬ လၧနဂံၪ့ဖၧၩ့နီၪ ဘဲၫၥိၭ ပမိၥ့ၪယၫ အဝ့ၫဘီၪ. 23 ၦဂံၪ့ကဆါလဂၩ လ့ၩထၪ့ လၧအဝ့ၫၥံၪ အအီၪတၭ, စံၭအဝ့ၫၥံၪ, မွဲအ့ၬ. ထၧၫ့ဖုဝဲၥံၪဧ့, မၩလါ ဆၧအၧၩ့ယီၩလဂ့ၩ, ၦလဂၩယီၩ ဂဲၫနုၬ လၧယဂံၪ့ဖၧၩ့ယီၩတၭ, မၩဆၧအၧၩ့နၭ လမံၩ့နီၪ လဂ့ၩ. 24 ယိခွါ, ယဖိၪမုၪအမုၪနၩ့ ဒဲၦလဂၩနီၪ အၥံၪမၫ အီၪဝ့ၫလီၫ. ယမိဂဲၫဆိၬထၪ့ အဝ့ၫၥံၪတၭ, ဆၪ့လၩ့ဝ့ၫတၭ, မၩဝ့ၫ ဘဲၫ ဆၧဂ့ၩ လၧနၥံၪအမ့ၬယၫဘီၪ. အ့ၪမွဲ ၦလဂၩယီၩ မၩ အဝ့ၫ လၧဆၧအၧၩ့နၭ လမံၩ့နီၪ လဂ့ၩ. 25 မွဲလါနၫ့ဘိၩ ၦၡၩလဖၪနီၪ ခိၭနၪ အလူ အၥၭအီၪအ့ၬ. တၭ ၦၡၩလဂၩနီၪ မၩန့ အၥံၪမၫတၭ, ဂဲၫဆိၬထၪ့ဝ့ၫ လၧအဝ့ၫၥံၪအအီၪတၭ, အဝ့ၫၥံၪ ၥ့ၪယၫဝ့ၫတၭ, မၩအၧၩ့ဝ့ၫ ၥၫ့နၩချီၩ့ ထီးဆၧဖၩ့ထၪ့တၭ, ထီးမုဆဲၪ့ထၪ့နီၪ ဖျါလၩ့ခွံၬဝ့ၫ လီၫ. 26 ထီးမုဆဲၪ့ထၪ့နီၪ ၦမုၪ ဂဲၫလၩ့ထံၩဖါဝ့ၫ လၧၦၡၩအဂံၪ့ လၧအကဆါ အီၪလၧအဖၧၩ့နီၪ အတရၫ့ထံၭ, ထီးဆၧဖၩ့ထၪ့လီၫ. 27 လၧဂီၩလခီၫနီၪ အကဆါဂဲထုၪ့ တၭ, ဝဲထၪ့ ဂံၪ့အတရၫ့တၭ စဲၪ့ထၪ့ ဘဲၫၥိၭ အမိလ့ၩဆၧ တၭ, ယိခွါ, အၥံၪမၫၦမုၪနီၪ လၩ့ထံၩဖါယူၭ လၧတရၫ့ထံၭတၭ, အစူၪ အီၪဝ့ၫ လၧတရၫ့ အခၧၪ့ဖၫ့ခိၪလီၫ. 28 တၭ အဝ့ၫဒၪ စံၭဝ့ၫ, ဂဲထုၪ့တၭ မွဲပလ့ၩၡီၩ့ဘီၪ, တၭ အဝ့ၫ ချဲၩ့ဆၧၫ့ဆၧ အ့ၬ. တၭ ၦၡၩနီၪ မၩန့ အီၪက့ၪထၪ့ဝ့ၫ လၧကၥ့ၪယီၩ့ အခိၪတၭ, ၦၡၩနီၪ ဂဲထုၪ့တၭ, လ့ၩဝ့ၫ လၧအလးဒၪဝ့ၫ နီၪလီၫ. 29 ထီးအဂဲၫထဲၩ့ထီၩ့လၧအဂံၪ့ နီၪ, မၩန့ ဒီၩလဘံၪ့တၭ, မၩန့ အၥံၪမၫနီၪ ဖ့ၬနၩ့ဖၭဝ့ၫ အီၪလၧအဎွံၪလဖၪ လဆံၫနံၫကုၭတၭ, ဖ့ၪယူဝ့ၫ လၧအံၫစရ့လၭ အခး ဎံၩ့ဎံၩ့လ့ၬလီၫ. 30 တၭ ကယဲ ၦလၧအဒၪဘၪဝ့ၫလဖၪနီၪ ဆၧမၩအၥၭ လၧအစံၭဝ့ၫဒၪ, ဆၧ ဘဲၫယီၩၥိၭ အခီၫလၧအံၫစရ့လၭဖိၪ ဂဲၫထၪ့ လၧခးအံဇံၭ အဖၧၩ့နီၪ ထီၩ့မုဆၫလနံၩယီၩ ၦမၩဝ့ၫမွဲဂ့ၩ, ၦဒၪဘၪမွဲဂ့ၩ နးဆိၭအ့ၬ. ကၩ့ကၩ လၧနၥံၪအၥၭဒၪနၥံၪဝ့ၫ ကိၪ့လိၬနၥံၪအၥၭတၭ, ချဲၩ့ထၪ့ဆၧဆံၭ.

1 ၦအံၫစရ့လၭဖိၪ စဲၪ့ထၪ့ ထီးအလူၬတၭ, ဆၧအီၪကီၪ့နီၪ အီၪကိၩ့အီၪကီၪ့ ဘဲၫၦလဂၩဎး အၥိၭ လၧဒၫ့ ဖိးလၧဘံအၧၫၡံၫဘၫ, ဒဲဂံလအၭအၡၩခးဖိၪ လၧယဟိဝၩ အအီၪ လၧမံဇပၫလီၫ. 2 ၦခမျၧး အခိၪထီးအလူၬ, ၦအံၫစရ့လၭၥံၪ အဒီၪ့ ကိၭအဒီၪ့ဒ့ၭနီၪ အီၪက့ၪလၩ့အၥၭ လၧယွၩအၡၩခမျၧး အဆၧအီၪကီၪ့အကျၩ, ၦအခၪ့ၥုၭ လၧအဆိၬနၭ လံကုၬလီၫ. 3 (တၭ ၦဘံၪ့ယမံၫ့ဖိၪ နါဂၧၫ့ဝ့ၫ, လၧၦအံၫစရ့လၭဖိၪ လ့ၩယူၭ လၧမံဇပၫ လီၫ.) ၦအံၫစရ့လၭဖိၪ စံၭဝ့ၫဒၪ, ဆၧမၩအၧၩ့ယီၩ မွဲဘဲၫၥ့ၪလဲၪနီၪ, လီၩဘၪလါပၧၩဘီၪ.  4 ၦလံဝဲၫဖိၪ ၦမုၪ လၧအဘၪ ဆၧမၩၥံၫဝ့ၫ အဝၩနီၪ, ချဲၩ့ဆၧၫ့ဝ့ၫတၭ, စံၭဝ့ၫဒၪ, ယလ့ၩနုၬ လၧဂံၭဘအၫ ဘၪဆဲၫ့ လၧဘံၪ့ယမံၫ့ နီၪ, ယဝ့ၫဒၪ ဒဲယၥံၪမၫ, ဘဲၫၥိၭ ယမိအီၪ ၥၫ့နၩချီၩ့ လီၫ. 5 ဂံၭဘအၫ အၡၩ ဂဲထုၪ့ထၫ့ဒၩယၧၩတၭ, အီၪဝၬဖီၩ့ ဂံၪ့ထၫ့ဒၩဝ့ၫ လၧမုနၩလခီၫတၭ, အီၪက့ၪအၥၭ လၧအမိမၩၥံၫယၧၩတၭ, ဆၪ့လၩ့ ယၥံၪမၫတၭ, ၥံၫယူၭဝ့ၫယူၭ. 6 ယမၩန့ ယၥံၪမၫတၭ, ယဖ့ၬထ့ၬ လကုၭလကုၭတၭ ဖ့ၪယုဝ့ၫ လၧခးအံၫစရ့လၭ န့ၥၫဝ့ၫ ထၧၫ့ဘံၪ့ယၫလီၫ. အဂဲးဘဲၫယီၩ အဝ့ၫၥံၪ မၩဆၧမၩမၪမုၪ, ဒဲဆၧလဲးဆၧဘျၪ လၧအံၫစရ့လၭ အဖၧၩ့လီၫ. 7 ယိခွါ, နၥံၪမွဲ အံၫစရ့လၭဖိၪ ထီးအလူၬ, ဖ့ၪလၫ့နၥံၪ အဆၧချဲၩ့, ဒဲဆၧကိၪ့ဘီၪ. 8 ၦခမျၧး ထီးအလူၬ ဂဲထုၪ့ ဘဲၫၦလဂၩဎး အၥိၭနီၪ, စံၭဝ့ၫဒၪ, ပထဲၩ့ထဲၩ့ လၧပတဲၩဖၧၩ့ နးဂၩအ့ၬ. 9 ဘိၩ့နဲၪ့ယီၩ ပမိမၩ ဂံၭဘအၫ လၧဆၧယီၩ, ဘဲၫၥိၭ ပမိလ့ၩထၫ့ဒုၪဒၩဝ့ၫတၭ, ပမိဖၭဆၧလီၫ. 10 တၭ လၧၦလယၩ အကျၩနီၪ ပမိမၩန့ ဆံၫဂၩ, ဒဲလၧၦလထီၫ့ အကျၩနီၪ ၦလယၩ, ဒဲလၧၦလလၬ အကျၩနီၪ ၦလထီၫ့ လၧအံၫစရ့လၭအဒီၪ့ ကိၭအဒီၪ့ဒ့ၭ အကျၩနီၪ, ဘဲၫၥိၭ အမိဂဲၫဆိၬ ဆၧအၪ့ဆၧအီၩ လၧၦခမျၧး အဂး လၧအမိမၩဆၧ, ထီးအထီၩ့ လၧဂံၭဘအၫ ဘၪဆဲၫ့ လၧဘံၪ့ယမံၫ့, ဘဲၫကယဲ ဆၧလဲးဆၧဘျၪ လၧအမၩဝ့ၫ လၧအံၫစရ့လၭ အဖၧၩ့ နီၪလီၫ. 11 တၭ အံၫစရ့လၭ အၡၩ အီၪကိၩ့အီၪကီၪ့ ထၫ့ဒၩဒိၩ့ လဒိၩ့နီၪ ဆၭဘုၭလိၬအၥၭ ဘဲၫၦလဂၩဎး အၥိၭနီၪလီၫ. 12 ၦအံၫစရ့လၭဖိၪ အဒီၪ့လဖၪ အၪ့မၧၫ့ ၦလ့ၩ လၧဘံၪ့ယမံၫ့ လဒီၪ့အကျၩ ထၧၫ့ဒီၪ့ယၫတၭ, စံၭဝ့ၫဒၪ, ဆၧအၧၩ့ယီၩ လၧအမၩအၥၭ လၧနၥံၪအကျၩနီၪ, မွဲ ဆၧနီၪလမံၩ့လဲၪ. 13 တၭ ဘိၩ့နဲၪ့ယီၩ ဖ့ၪလၫ့ခွံၬ ၦၡၩ ၦဘ့ၫလအ့လၭဖိၪ လၧအအီၪလၧဂံၭဘအၫ အဖၧၩ့ ဘဲၫၥိၭ ပမိမၩၥံၫဝ့ၫတၭ, အီၪက့ၪခွံၬ ဆၧအၧၩ့ လၧအံၫစရ့လၭနီၪဘီၪ. မွဲလါနၫ့ ၦဘံၪ့ယမံၫ့ဖိၪ ခိၭနၪ အထၧၫ့ဖုဝဲ, ၦအံၫစရ့လၭဖိၪအလူအ့ၬ. 14 တၭ ၦဘံၪ့ယမံၫ့ဖိၪ အီၪကိၩ့အီၪကီၪ့ လၧဒိၩ့လဖၪ အဖၧၩ့ လၧဂံၭဘအၫ ဘဲၫၥိၭ အမိဒုၭၥုၭ လၧၦအံၫစရ့လၭဖိၪလီၫ. 15 တၭ ဆၧလၧမုနံၩနီၪ ၦဘံၪ့ယမံၫ့ဖိၪ လၧဒိၩ့လဖၪအဖၧၩ့နီၪ အီၪ နံၫလၬဎူၫထီၫ့ လၧအဆိၬနၭလီၫ. လၧနီၪအမ့ၬယၫ ၦဂံၭဘအၫဖိၪ လၧဆၧဝံဆၧနၬဝ့ၫ လၧၦလၧအဘၪဆၧရွံန့ဝ့ၫ, နွ့ၫယၩလီၫ. 16 လၧၦခမျၧး ထီးအလူၬ အကျၩနီၪ ၦလၧအဘၪဆၧရွံန့ဝ့ၫ လၧအမၩဆၧ လၧအစူၪစ့ၪ အီၪဝ့ၫ နွ့ၫယၩလီၫ. အဝ့ၫၥံၪ ခွံၬစိၩ ခိၪၥူၫလဘီၩ့နီၪ လၧလိးဘၪဝ့ၫ ကိၭအဂၩဒ့ၭလီၫ. 17 တၭ အံၫစရ့လၭ အၡၩ လၧအလမွဲဘၪ ဘံၪ့ယမံၫ့ဖိၪနီၪ ဆၧဝံထၪ့နၬထၪ့ဝ့ၫ ၦလံကုၬ လၧအဆိၬထၪ့နၭလီၫ. အဝ့ၫၥံၪ ထီးအလူၬနီၪ မွဲ ၦၥုၭဖိၪလီၫ. 18 ၦအံၫစရ့လၭဖိၪ ဂဲထုၪ့တၭ, လ့ၩထၪ့ လၧယွၩအဂံၪ့ တၭ, အၪ့စၪ့ယွၩတၭ, စံၭဝ့ၫဒၪ, ၦလၧပကျၩ မိလ့ၩဆိၫ ဘဲၫၥိၭ အမိဒုၭဆၧ လၧၦဘံၪ့ယမံၫ့ဖိၪနီၪ မွဲဒီၪ့ဒီၪ့လဲၪ, ယဟိဝၩ စံၭဝ့ၫဒၪ, ယုဒၫ လၧအဝံခိၪလီၫ. 19 လၧဂီၩလခီၫနီၪ ၦအံၫစရ့လၭဖိၪ ဂဲထုၪ့တၭ, ၥုၪ့တဲၩ ထၫ့ဒုၪဒၩ ဂံၭဘအၫနီၪလီၫ. 20 အံၫစရ့လၭ အၡၩလဖၪ စဲၪ့ထၪ့ ဘဲၫၥိၭ အမိဒုၭ ဆၧထၫ့ဒၩ ဘံၪ့ယမံၫ့တၭ; အံၫစရ့လၭ အၡၩ အီၪတဲၩ့ဝဲၩအၥၭ ဘဲၫၥိၭ အမိဒုၭၥုၭ လၧဂံၭဘအၫဖိၪလီၫ. 21 ၦဘံၪ့ယမံၫ့ဖိၪ ဂဲၫထၪ့ခွံၬ လၧဂံၭဘအၫ အဖၧၩ့တၭ, လၧမုလနံၩနီၪ ဖ့ၬခွံၬ ၦအံၫစရ့လၭဖိၪ နံၫလၬနံၫထီၫ့ လၧဂၪ့ခိၪလီၩ့လီၫ. 22 ၦခမျၧး ၦအံၫစရ့လၭဖိၪ ဒုၭဆီၪ့ထၪ့လိၬအၥၭတၭ, တဲၩ့ဝဲၩ အဆၧဒုၭ ထီးအလးစီၪ့ဎး လၧအတဲၩ့ဝဲၩဆၧ လၧမုအခၪ့ထံၭ လနံၩနီၪလီၫ. 23 (တၭ ၦအံၫစရ့လၭဖိၪ လ့ၩထၪ့ လၧအမ့ၬထံၫလၩ့ လၧယဟိဝၩ အမ့ၬယၫ ထီးမုဂၪလၩ့တၭ, အၪ့စၪ့ ယဟိဝၩ စံၭဝ့ၫဒၪ, ယမိဘၪလ့ၩထၪ့ဒုၭဒီၭဆၧ လၧယထၧၫ့ဖုဝဲ ဘံၪ့ယမံၫ့နီၪ ဆ့ဧၪ; တၭ ယဟိဝၩ စံၭဝ့ၫဒၪ, လ့ၩထၪ့ ထၫ့ဒုၪဒၩ အဝ့ၫဒၪဆံၭ.) 24 နံၫနံၩလနံၩနီၪ ၦအံၫစရ့လၭဖိၪ ၥုၭဘူၭအၥၭ ထၫ့ဒုၪဒၩ ဘံၪ့ယမံၫ့ဖိၪလီၫ. 25 တၭ နံၫနံၩလနံၩနီၪ ၦဘံၪ့ယမံၫ့ဖိၪ စဲၪ့ထၪ့ခွံၬ လၧဂံၭဘအၫ အဖၧၩ့တၭ ထၫ့ဒုၪဒၩ အဝ့ၫၥံၪတၭ, ဖ့ၬခွံၬဒီၭ ၦအံၫစရ့လၭဖိၪ လလၬဎိၭထီၫ့ လၧဂၪ့ခိၪလီၩ့လီၫ. အဝ့ၫၥံၪနီၪ ဆိၬနၭ ထီးအလူၬ လီၫ. 26 ၦအံၫစရ့လၭဖိၪ ထီးအလူၬနီၪ လ့ၩထၪ့ လၧယွၩအဂံၪ့တၭ, အမ့ၬထံၫလၩ့တၭ, ဆၧၫ့နၩ့ထီးနီၪ လၧယဟိဝၩ အမ့ၬယၫ ဒုၪဆၧအၪ့ဆၧအီၩ လၧမုလနံၩနီၪ ထီးမုဂၪလၩ့တၭ, လုထၪ့ ဆၧလုမ့ၪ, ဒဲဆၧလုမၩဘၪလိၬအိၭလိၬ လၧယဟိဝၩ အမ့ၬယၫလီၫ. 27 တၭ ၦအံၫစရ့လၭဖိၪ အၪ့စၪ့ ယဟိဝၩ, (အဂဲးဘဲၫယီၩ ဆၧလၧမုနံၩလဖၪနီၪ ယွၩအဆၧအုၩ့လၩ့အတလၫ အီၪ ထီးနီၪလီၫ. 28 တၭ လၧမုနံၩလဖၪနီၪ စအၫရၧၫ့ အဖိၪခွၫ စအံၫလအ့ဇၧၫ အဖိၪခွၫ စဖံနအၭ ဆၧၫ့ထုၪ့ လၧအမ့ၬယၫ,) တၭ စံၭဝ့ၫဒၪ, မွဲယမိဘၪလ့ၩထၪ့ဒီၭ ဘဲၫၥိၭ ယမိဒုၭၥုၭ ထၫ့ဒၩ ယထၧၫ့ဖုဝဲ ဘံၪ့ယမံၫ့ အဖိၪအလံၩနီၪဧၪ; မွဲယမိဘၪ အီၪလၩ့မါပံၭလဲၪ, တၭ ယဟိဝၩ စံၭဝ့ၫဒၪ, လ့ၩထၪ့ဘီၪ, အဂဲးဘဲၫယီၩ ကဲဂီၩခိၬနီၪ ယမိဖ့ၪလၫ့ အဝ့ၫၥံၪ လၧနစူၪဖၧၩ့လီၫ. 29 တၭ အံၫစရ့လၭ အီၪက့ၪ ၦခိၭဆၧအီၪၥူၪ ဝၬဖီၩ့ ဂံၭဘအၫလီၫ. 30 ၥၧၫ့နံၩလနံၩနီၪ, ၦအံၫစရ့လၭဖိၪ လ့ၩထၪ့ ထၫ့ဒုၪဒၩ ၦဘံၪ့ယမံၫ့ဖိၪတၭ, တဲၩ့ဝဲၩအၥၭ ထၫ့ဒုၪဒၩ ဂံၭဘအၫ ဘဲၫလၧအခၪ့ထံၭအၥိၭနီၪလီၫ. 31 ၦဘံၪ့ယမံၫ့ဖိၪ ဂဲၫထၪ့ ထၫ့ဒၩ ၦခမျၧးတၭ, ဘၪ ဆၧမီၩ့န့ဝ့ၫ ယဲၩ့ထၪ့လၧဒိၩ့နီၪ, ဖ့ၬခွံၬဆိၫ ၦခမျၧးတၭ, မၩၥံၫ ၦလၧအံၫစရ့လၭအကျၩ ၥၧၫ့ဆံၫကၪယူၭ ဘဲၫလဖၧၫ့ လဖၧၫ့ အၥိၭ လၧဖၧၩ့မုလဖၪ အဖၧၩ့ ထီးအလဘီၩ့လ့ၩထၪ့ လၧယွၩအဂံၪ့, ဒဲအလဘီၩ့ဒၪ လၧဂံၭဘအၫ လၧဆၧပျၩ့ဖၧၩ့နီၪလီၫ. 32 တၭ ၦဘံၪ့ယမံၫ့ဖိၪ စံၭဝ့ၫဒၪ, အဝ့ၫၥံၪ ဘၪ ဆၧဖ့ၬခွံၬယူၭ အၥၭ လၧပမ့ၬယၫ ဘဲၫလၧအခၪ့ထံၭ အၥိၭနီၪယူၭ, အ့ၪမွဲ ၦအံၫစရ့လၭဖိၪ စံၭဝ့ၫဒၪ, မွဲပစဲၪ့ၡီၩ့တၭ, ထုၭထၪ့ခွံၬ အဝ့ၫၥံၪ လၧဒိၩ့ဖၧၩ့ လၧဖၧၩ့မုလဖၪနီၪဘီၪ. 33 အံၫစရ့လၭ အၡၩ ထီးအလူၬ ဂဲထုၪ့ လၧအလးတၭ, တဲၩ့ဝဲၩအၥၭ လၧဘၫအလၭတၫမၫတၭ, အံၫစရ့လၭအၡၩ ခိၭၥူၪဆၧနီၪ ဂဲၫထၪ့ လၧအလး, လၧဂံၭဘအၫ အဆၧပျၩ့ဖၧၩ့နီၪလီၫ. 34 တၭ ၦဂဲၫထၪ့ ထၫ့ဒၩ ဂံၭဘအၫ လၧၦဘၪဆၧရွံန့ဝ့ၫ လလၬ လၧၦအံၫစရ့လၭဖိၪ ထီးအလူၬ အကျၩတၭ, ဒုၭဆၧ ဆီၪ့ဆီၪ့လ့ၬလီၫ. တၭ ၥ့ၪယၫ လၧဆၧအၧၩ့ အီၪဘူၭ လၧအဝ့ၫၥံၪအ့ၬ. 35 ယဟိဝၩ ဖ့ၬခွံၬ ဘံၪ့ယမံၫ့ လၧအံၫစရ့လၭ အမ့ၬယၫတၭ, ၦအံၫစရ့လၭဖိၪ မၩဂၭဂီၩ့ခွံၬ ၦနံၫလၬယဲထီၫ့ လယၩ လၧၦဘံၪ့ယမံၫ့ဖိၪ အကျၩ လၧမုလနံၩ နီၪလီၫ. အဝ့ၫၥံၪနီၪ ဆိၬနၭ ကိၭဂၩဒ့ၭလီၫ. 36 တၭ ၦဘံၪ့ယမံၫ့ဖိၪ ဒၪဘၪဝ့ၫ လၧအဘၪ ဆၧဖ့ၬခွံၬဝ့ၫ လီၫ. အဂဲးဘဲၫယီၩ ၦအံၫစရ့လၭဖိၪ ဖ့ၪလၫ့ ၦဘံၪ့ယမံၫ့ဖိၪအလးလီၫ. အဂဲးဘဲၫယီၩ မွဲအဒိၭနဲၩ့အၥၭ လၧၦခိၭၥူၪဆၧ လၧအအီၪက့ၪယူၭဝ့ၫ လၧဂံၭဘအၫအနဲၩ့ထံၭလီၫ. 37 ၦခိၭၥူၪဆၧ မၩ ချဲၫ့ချဲၫ့တၭ, စဲၪ့ၡိၫ လၧဂံၭဘအၫတၭ, ၦခိၭၥူၪဆၧလဖၪ အၪ့နၩ့ဖၭအၥၭတၭ, ဖ့ၬခွံၬဒိၩ့ ထၧၫ့ဒိၩ့ယၫ လၧနၭအနါလီၫ. 38 တၭ အံၫစရ့လၭ အၦၡၩ ဒဲၦခိၭၥူၪဆၧလဖၪ အီၪလၧအဆၧဖၭဝဲၩ အဆၧမၩနဲၪ့လမံၩ့, လၧအမိဒုၭထၪ့ မ့ၪခဲၩဖၭဒိၪ, ဒဲမ့ၪခူၪ လၧဒိၩ့ဖၧၩ့လီၫ. 39 ထီးၦအံၫစရ့လၭဖိၪ စဲၪ့ လၧဆၧဒုၭၥုၭအဖၧၩ့နီၪတၭ, ဘံၪ့ယမံၫ့ ဖ့ၬခွံၬဆိၫတၭ, မၩၥံၫ ၦဖိၭဘိၭၥၧၫ့ဆံၫ, လၧၦအံၫစရ့လၭဖိၪအကျၩ နီၪလီၫ. အဂဲးဘဲၫယီၩ စံၭဝ့ၫဒၪ, မွဲမၬ အဝ့ၫၥံၪ ဘၪ ဆၧဖ့ၬခွံၬဝ့ၫ လၧပမ့ၬယၫ ဘဲၫဆၧဒုၭ လၧအခၪ့ထံၭလဖၧၫ့ အၥိၭနီၪလီၫ. 40 အ့ၪမွဲ ထီးမ့ၪခဲၩထၪ့ၥၫ့တၭ, မ့ၪခူၪလထုၪ့ အီၪလၧဒိၩ့ဖၧၩ့တၭ, ဘံၪ့ယမံၫ့ဖိၪ ယိထဲၩ့ လၧအလးခဲၫ့ လခီၫနီၪတၭ, ယိခွါ, ဒိၩ့မ့ၪအလၪ ထၪ့ လၧမူၭခိၪလီၫ. 41 ထီးအံၫစရ့လၭ အၦၡၩ ကၠၪထဲၩ့အၥၭတၭ, ဘံၪ့ယမံၫ့ အၡၩ အီၪက့ၪအၥၭ ထီၫမံၫထီၫမၪလီၫ. အဂဲးဘဲၫယီၩ ဒၪဘၪဝ့ၫ လၧဆၧအၧၩ့ဆၧၥၫ့ ဂဲၫဘၪအလီၩ့လီၫ. 42 တၭကၠၪအၥၭ လၧအံၫစရ့လၭ အမ့ၬယၫ လၧၡါမုနၧၫ့ဖၫ အဖၧၩ့ၥၭလီၫ. မွဲလါနၫ့ ဆၧဒုၭၥုၭနီၪ ချုၭန့ဝ့ၫတၭ, မၩဂၭဂီၩ့ခွံၬ ၦလၧအဂဲၫထၪ့ လၧဒိၩ့လဖၪအဖၧၩ့နီၪ အကျၩလီၫ. 43 အဝ့ၫၥံၪ ဝၩ့ထဲၩ့ ၦဘံၪ့ယမံၫ့ဖိၪ ဝၬဖီၩ့ဝ့ၫ, လီၩ့ဆီး အဝ့ၫၥံၪ, ယဲးထဲးဝ့ၫ ယီၫခိၬဎၩ့ လၧဂံၭဘအၫ လၧမုထၪ့လခီၫလီၫ. 44 တၭ ၦလၧဘံၪ့ယမံၫ့အကျၩနီၪ လၩ့ထံၩဖါဝ့ၫ လလၬဎိၭထီၫ့လီၫ. အဝ့ၫၥံၪနီၪ မွဲၦၥၭဒူၩ ထီးအလူၬလီၫ. 45 တၭ အဝ့ၫၥံၪ ကၠၪအၥၭတၭ, စဲၪ့ လၧၡါမုနၧၫ့ဖၫ, လၧလဲၫ့ရံမၧၫ့အအီၪ လီၫ. ဆၧအၪ့ထုၫ့ထၪ့န့ လၧအဝ့ၫၥံၪ လၧဖၧၩ့ၥၭမုလဖၪအဖၧၩ့နီၪ ၦယဲထီၫ့တၭ, လီၩ့ဆီးဝ့ၫတၭ, ချုၭန့အဝ့ၫၥံၪ လၧဂံဒၧၫ့တၭ, မၩၥံၫ ၦနံၫထီၫ့ လၧအဝ့ၫၥံၪအကျၩနီၪလီၫ. 46 တၭ ကယဲ ၦလၧဘံၪ့ယမံၫ့အကျၩ လၧအဆိၬနၭလဖၪ လၧအလၩ့ထံၩဖါ လၧမုဆၫလနံၩနီၪ မွဲၦနံၫလၬယဲထီၫ့လီၫ. အဝ့ၫၥံၪနီၪ မွဲၦၥုၭဖိၪထီးအလူၬ လီၫ. 47 ၦၡၩဎူၫယၩ ကၠၪအၥၭတၭ, စဲၪ့ လၧၡါမုနၧၫ့ဖၫ လၧလဲၫ့ရံမၧၫ့အအီၪတၭ, အီၪဝ့ၫ လၧလဲၫ့ရံမၧၫ့ လၩလံဘံၪ့လီၫ. 48 အံၫစရ့လၭအၡၩ ကၠၪထဲၩ့အၥၭ လၧၦဘံၪ့ယမံၫ့ဖိၪ အအီၪတၭ, ဖ့ၬခွံၬ အဝ့ၫၥံၪ လၧနၭအနါ, လၧဒိၩ့အၦၡၩ ဖိးလၧဆၧဖိၪဆၧဎါအဒိၩ့, ဖိးလၧကယဲ ဆၧလၧအန့ဝ့ၫ ထီးအလူၬလီၫ. ကယဲဒိၩ့ လၧအဒၪန့ဝ့ၫ ထီးအလူၬနီၪ ဆူၭထၪ့ခွံၬဝ့ၫ လၧမ့ၪဆ့လီၫ.

1 ၦအံၫစရ့လၭ အၡၩခွၫၥံၪ ဆိၪလၩ့ဝဲၩယူၭအၥၭ လၧမံဇပၫတၭ, စံၭဝ့ၫဒၪ, ၦလၧပကျၩနီၪ ဖ့ၪလၫ့ အဖိၪမုၪ လၧဘံၪ့ယမံၫ့အဂး နးဂၩအ့ၬ. 2 ၦခမျၧး ဂဲၫထၪ့ လၧယွၩအဂံၪ့ဖၧၩ့တၭ, အီၪဝ့ၫ ထီးနီၪ လၧယွၩ အမ့ၬယၫ ထီးမုဂၪလၩ့တၭ, ထုၭထၪ့ အလူတၭ အမ့ၬထံၫလၩ့ နၭမၬလီၫ. 3 စံၭဝ့ၫဒၪ, ယဟိဝၩ အံၫစရ့လၭအယွၩဧ့, လၧအံၫစရ့လၭ အဒီၪ့လဖၪအကျၩ, အံၫစရ့လၭ လၩ့ၡၩ ၦလဒီၪ့ လၧမုဆၫလနံၩယီၩ ဆၧမၩအၥၭယီၩ, မွဲဘၪလဲၪ. 4 မုဆဲၪ့ထၪ့လနံၩနီၪ ဆၧမၩအၥၭ လၧၦခမျၧး ဂဲထုၪ့ဂီၩဂီၩတၭ မၩထၪ့ ဆၧလုလး ထီးနီၪတၭ, လုထၪ့ ဆၧလုမ့ၪ, ဒဲဆၧလုမၩဘၪလိၬအိၭလိၬလီၫ. 5 တၭ ၦအံၫစရ့လၭဖိၪ စံၭဝ့ၫဒၪ, ၦလၧအံၫစရ့လၭအဒီၪ့ ထီးအလူၬ အကျၩ လၧအလဂဲၫထၪ့ဘၪ လၧဆၧအီၪကီၪ့ ယဟိဝၩအအီၪနီၪ, မွဲပလၫလဂၩလဲၪ. အဂဲးဘဲၫယီၩ အဝ့ၫၥံၪ ဆိၪလၩ့အၥၭ လၧဆၧဆိၪဖၭဒိၪ လၧၦလၧအလဂဲၫဘၪ လၧယဟိဝၩအအီၪ လၧမံဇပၫ အဂဲးအကၠီၪ့တၭ, စံၭဝ့ၫဒၪ, ၥံၫတၭ မိဘၪ ဆၧမၩၥံၫ တၡါဝ့ၫ လီၫ. 6 တၭ ၦအံၫစရ့လၭဖိၪ ၥ့ၪယၫ နီၫ့ယါလၩ့ထဲၩ့အၥၭ လၧၦထၧၫ့ဖုဝဲ ဘံၪ့ယမံၫ့ အကၠီၩ့ တၭ, စံၭဝ့ၫဒၪ, ၦလဒီၪ့ ဘၪ ဆၧဖ့ၬထ့ၬခွံၬဝ့ၫ လၧအံၫစရ့လၭ အကျၩ လၧမုဆၫလနံၩယီၩလီၫ. 7 မွဲပဆိၪလၩ့ပၥၭ လၧယဟိဝၩ အမ့ၬယၫ လၧပလဖ့ၪလၫ့ဘၪ အဝ့ၫၥံၪ လၧပဖိၪမုၪ လၧအမၫ အဂးတၭ, ပမိမၩ လၧၦလၧအအီၪလၩ့ထးလဖၪ အဂး ဘဲၫၥိၭ အမိန့မၫ ဘဲၫၥ့ၪလဲၪ. 8 တၭ အဝ့ၫၥံၪ စံၭဝ့ၫဒၪ, လၧအံၫစရ့လၭ အဒီၪ့လဖၪ အကျၩ ၦလၧအလဂဲၫထၪ့ဘၪ လၧမံဇပၫ လၧယဟိဝၩ အအီၪနီၪ, မွဲၦလဒီၪ့ လဲၪ. တၭယိခွါ, ၦလၧယၫဘ့ၭဂံလအၭနီၪ ဂဲၫလၧၦၥုၪ့တဲၩအလး လၧဆၧအီၪကီၪ့ နးဂၩအ့ၬ. 9 အဂဲးဘဲၫယီၩ ၦခမျၧးဘၪ ဆၧဝံထၪ့နၬထၪ့တၭ, ယိခွါ ယၫဘ့ၭဂံလအၭဖိၪ အီၪထီးနီၪ နးဂၩအ့ၬ. 10 ဆၧအီၪကီၪ့ အၪ့မၧၫ့လၩ့ ၦၡၩ လၧအဆီၪ့ထုၬ လလၬနံၫထီၫ့ လၧနီၪတၭ, မၪလူၬ အဝ့ၫၥံၪတၭ စံၭအဝ့ၫဒၪ, လ့ၩဖ့ၬခွံၬ ၦယၫဘ့ၭ ဂံလအၭဖိၪ လၧနၭအနါ, ဒဲၦမုၪၦမၧၩ့, ဒဲဖိၪဒံၩဖိၪၥၪ နီၪဘီၪ. 11 တၭ နၥံၪ မိဘၪမၩဆၧယီၩ, နၥံၪဘၪ မၩဂၭဂီၩ့ခွံၬ ကယဲ ၦခွၫ, ဒဲကယဲ ၦမုၪ လၧအၥ့ၪယၫ မံၫဎုၬ လၧၦခွၫ ကိၭဂၩဒ့ၭလီၫ. 12 တၭ အဝ့ၫၥံၪ ဒၪဘၪဝ့ၫ လၧၦယၫဘ့ၭဂံလအၭဖိၪ အကျၩ, လၧဖိၪၥၪမုၪ, ၦမုၪနၩ့ လံယၩ လၧအၥ့ၪယၫ မံၫဎုၬ လၧၦခွၫအ့ၬ. တၭ အဝ့ၫၥံၪ ဂဲၫထဲၩ့ဆိၬဝ့ၫ လၧၦၥုၪ့တဲၩအလး ထီးၡဲလိၫ လၧအအီၪ လၧခးကၫနအၫ့ အဖၧၩ့လီၫ. 13 တၭ ဆၧအီၪကီၪ့ ထီးအလူၬ အၪ့မၧၫ့ ၦလ့ၩချဲၩ့ဆၧ လၧၦဘံၪ့ယမံၫ့ဖိၪ လၧအအီၪ လၧလဲၫ့ရံမၧၫ့တၭ, ကိၭန့ဝ့ၫ မုၬမုၬလီၫ. 14 အထီနီၪ ဘံၪ့ယမံၫ့ ဂဲၫထဲၩ့ထဲၩ့တၭ အဝ့ၫၥံၪ ဖ့ၪလၫ့ဝ့ၫ အမၫလဖၪ လၧယၫဘ့ၭဂံလအၭ အမုၪ လၧအဒုၭမၧၫ့ဒံၭဝ့ၫလီၫ. မွဲလါနၫ့ဘိၩ, လၧၫ့ လၧအဝ့ၫၥံၪ အဂးအ့ၬ. 15 တၭ ၦခမျၧး နၪ့ထၪ့နီၫ့ယါလၩ့ထဲၩ့အၥၭ လၧဘံၪ့ယမံၫ့အကၠီၩ့လီၫ. အဂဲးဘဲၫယီၩ ယဟိဝၩ မၩဆၧလၩ့ဎီး လၧအံၫစရ့လၭ အဒီၪ့အကျၩလဖၪ လီၫ. 16 တၭ ဆၧအီၪကီၪ့အၥၭၡါ စံၭဝ့ၫဒၪ, ၦလၧအအီၪလၩ့ထးလဖၪနီၪ, မိမၩ ဘဲၫၥိၭ အမိန့ဘၪ ဘဲၫၥ့ၪလဲၪ. အဂဲးဘဲၫယီၩ ၦမုၪဂၭဂီၩ့ယူၭ လၧဘံၪ့ယမံၫ့ အကျၩယူၭ. 17 တၭ အဝ့ၫၥံၪ စံၭဝ့ၫဒၪ, ဆၧန့ၥၫ ဘၪအီၪ လၧၦလၧအဖီၩ့ဖျ့ၭ လၧဘံၪ့ယမံၫ့ အကျၩနီၪ ဘဲၫၥိၭ ၦလဒီၪ့ ထီးလၩ့မါ လၧအံၫစရ့လၭ အကျၩနီၪ လဂ့ၩလီၫ. 18 မွဲလါနၫ့ ပဝ့ၫဒၪယီၩ ပဖ့ၪလၫ့ဘၪ အမၫ လၧပဖိၪအကျၩအ့ၬ. အဂဲးဘဲၫယီၩ ၦအံၫစရ့လၭဖိၪ ဆိၪလၩ့ယူၭအၥၭ တၭ, စံၭဝ့ၫဒၪ, ၦလၧအဖ့ၪလၫ့မၫနီၪ လၧဘံၪ့ယမံၫ့ တၭ, မွဲအဘၪဆိၪအၧၩ့ဆံၭ. 19 ထီးနီၪလဖၧၫ့ အဝ့ၫၥံၪ စံၭဝ့ၫဒၪ, ယိခွါ ဆၧမၩဘိၪ့ ယဟိဝၩ အီၪဝ့ၫ လၧၡဲလိၫ အဖၧၩ့ ကိၭနံၪ့ဒ့ၭ ထီးအလး လၧဘ့၁လၭ လၧမုဖၩလခီၫ လၧဖၧၩ့ၥၭမု လၧအလ့ၩထၪ့ခွံၬ လၧဘ့၁လၭ ဖိးလၧၡံခံၫ့မုထၪ့လခီၫ, ဒဲလၧလဘိနၫ မုခံၫ့လခီၫလီၫ. 20 မၩအၥၭဘဲၫနီၪတၭ, အဝ့ၫၥံၪ မၪလူၬ ၦဘံၪ့ယမံၫ့ဖိၪတၭ, စံၭဝ့ၫဒၪ, လ့ၩအီၪခိၭၥူၪ လၧစဘံၭမု အလးဖၧၩ့လဖၪနီၪဘီၪ. 21 ယိတၭ, ယိခွါ, ၦၡဲလိၫ အဖိၪမုၪ အ့ၪဂဲၫထၪ့ ဂဲထုၪ့လံ လၧဆၧဂဲထုၪ့လံ အကျၩတၭ, ထီးနီၪလဖၧၫ့ ဂဲၫထၪ့ နၥံၪဝ့ၫ လၧစဘံၭမု အလးဖၧၩ့တၭ, ဖီၪ့န့ လဂၩအမၫ, လဂၩအမၫ လၧၦၡဲလိၫ အဖိၪမုၪ အကျၩတၭ, ထဲၩ့ထဲၩ့ လၧဘံၪ့ယမံၫ့ အခးဖၧၩ့နီၪဘီၪ. 22 တၭ ထီးအဖါလဖၪမွဲဂ့ၩ, အထၧၫ့ဖုဝဲမွဲဂ့ၩ, ဂဲၫချဲၩ့ခွး လၧပအီၪတၭ, ဆၧမိမၩအၥၭ လၧပမိစံၭ အဝ့ၫၥံၪ, ယိမ့ၬ ပၧၩတၭ, ယၫ့ၥၭ အဝ့ၫၥံၪနီၪဘီၪ. အဂဲးဘဲၫယီၩ လၧဆၧဒုၭၥုၭ အဖၧၩ့နီၪ ပအီၪက့ၪလၩ့ထးဘၪ အမၫလဂၩလဂၩလၧအဂး ဒၪဝ့ၫအ့ၬ. အဂဲးဘဲၫယီၩ အထီထီးနီၪ နၥံၪ လဖ့ၪလၫ့ ဘၪဝ့ၫ, ဘဲၫၥိၭ နၥံၪအဆၧဒဲၩဘၭ ထီးအီၪ လဂ့ၩလီၫ. 23 ၦဘံၪ့ယမံၫ့ဖိၪ မၩဝ့ၫ ဘဲၫနီၪတၭ, မၩန့ အမၫ ဘဲၫအဆၧဝံဆၧနၬ အၥိၭ, လၧၦဂဲထုၪ့လံ အကျၩ လၧအဖီၪ့န့ဝ့ၫလီၫ. လ့ၩဆၧတၭ, ထဲၩ့ထဲၩ့ လၧဆၧန့ၥၫ အအီၪ တၭ, မၩထၪ့ထဲၩ့ အဒိၩ့လဖၪတၭ, အီၪဝ့ၫလၧအဖၧၩ့ လီၫ. 24 တၭအထီထီးနီၪ ၦအံၫစရ့လၭဖိၪ စဲၪ့ထၪ့ခွံၬ ထီးနီၪ လဂၩ ထီၩ့လၧအဒီၪ့ဒၪဝ့ၫ, ဒဲလၧအဂံၪ့ဒီၪ့ဒၪဝ့ၫ ဆုၬဆုၬတၭ, အဝ့ၫၥံၪ စဲၪ့ထၪ့ခွံၬ ထီးနီၪ လဂၩ ထီၩ့လၧအဆၧန့ၥၫဒၪဝ့ၫ, လဂၩ လၧအဆၧန့ၥၫဒၪဝ့ၫ ဆုၬဆုၬလီၫ. 25 ဆၧလၧမုနံၩလဖၪနီၪ စဎွၩ အီၪလၧအံၫစရ့လၭ အဖၧၩ့အ့ၬ. ၦမၩဆၧ ထီးဒၪ အတီၩအလီၩ့ လၧအမ့ၬၥၪဒၪဝ့ၫ ဆုၬဆုၬလီၫ.